"އެކްސްޕޯ 2020"ގައި ދިވެހި އުފެއްދުންތައް ވިއްކަން ކުދި ވިޔަފާރިތަކަށް ހުޅުވާލުން "އެކްސްޕޯ 2020"ގައި ދިވެހި އުފެއްދުންތައް ވިއްކަން ކުދި ވިޔަފާރިތަކަށް ހުޅުވާލުން\nފިޝަރީޒް އެކްސްޕޯ ހުޅުވުން - ފޮޓޯ: މުޙައްމަދު ވަޙީދު / ޕީއެސްއެމް ނިއުސް،\nދިވެހި އުފެއްދުންތައް ދައްކާލަން އެކްސްޕޯގައި ބަހައްޓާފައިހުރި ރާއްޖޭގެ ޕެވީލިއަން\n"އެކްސްޕޯ 2020"ގައި ދިވެހި ވިޔަފާރިތަކުން ބައިވެރިވުމުގެ ފުރުސަތު ހުޅުވާލައިފިއެވެ.\nދުބާއީގައި މިއަހަރު ބޭއްވުމަށް ހަމަޖެއްސި "އެކްސްޕޯ 2020" ފަސްކުރީ ކޯވިޑް 19ގެ ޙާލަތާއި ގުޅިގެންނެވެ.6މަސްދުވަހަށް ކުރިއަށްދާ އެކްސްޕޯ މިހާރު ބޭއްވުމަށް ހަމަޖެހިފައިވަނީ އަންނަ އަހަރުގެ އޮކްޓޯބަރު 1އިން، 31މަރޗް 2022 އަށެވެ.\nދުނިޔޭގެ ގިނަ ޤައުމުތަކަކުން ބައިވެރިވާ މި އެކްސްޕޯގައި ބައިވެރިވުމުގެ ފުރުސަތު ދިވެހިރާއްޖެއަށް ވަނީ ލިބިފައެވެ. މިނިސްޓްރީ އޮފް އިކޮނިމިކް ޑީވެލޮޕްމަންޓުން މިހާރު ވަނީ ދިވެހިރާއްޖޭގައި ހިންގާ ކުދި ވިޔަފާރިތަކަށް މި އެކްސްޕޯގައި ބައިވެރިވުމަށް ފުރުޞަތު ހުޅުވާލާފައެވެ.\nމިއީ ކުދި އަދި މެދު ފަންތީގެ ވިޔަފާރިތައް ކުރިއެރުވުމަށް އަދި އެފަދަ ފަރާތްތަކަށް ތަކެތި ވިއްކުމަށާއި، ދިވެހި އުފެއްދުންތެރިކަމާއި ދިވެހީންގެ ހުނަރުވެރިކަން ބޭރު ދުނިޔެއަށް ދައްކާލުމަށް ލިބޭ ރަނގަޅު ފުރުސަތެއްކަމަށް އިކޮނޮމިކް މިނިސްޓްރީއިން ވިދާޅުވެއެވެ. އެކްސްޕޯގައި ހިމެނޭ ވޯލްޑް މާރކެޓް އިނިޝިއޭޓިވްގެ ކޮމާޝަލް އޮޕަޗުނިޓީ އިންތިޒާމުތައް ކުރިއަށް ގެންދިއުމަށް ހަމަޖެހިފައިވަނީ ބިޒްނަސް ސެންޓަރ ކޯޕަރޭޝަން މެދުވެރިކޮށެވެ.\nއެކްސްޕޯގައި ބައިވެރިވާން ބޭނުންވާ ފަރާތްތަކުން މިމަހުގެ 28ވާ ބުދަ ދުވަހުގެ 12:00ގެ ކުރިން، expo2020@trade.gov.mvއަށް ނަމާއި ގުޅޭނެ ނަންބަރު ފޮނުވުމަށްވަނީ އެދިފައެވެ. ނަން ހުށައަޅާ ފަރާތްތަކަށް ބޭއްވުމަށް ހަމަޖެހިފައިވާ މަޢުލޫމާތު ދިނުމުގެ ސެޝަން އޮންނާނީ ނޮވެމްބަރުމަހުގެ 1ވަނަ ދުވަހުއެވެ.\nއަދި އެކްސްޕޯގައި ބައިވެރިވުމަށް އެދި ހުށައަޅާ ފޯމް ފުރިހަމަކުރުމަށްފަހު ނޮވެމްބަރު 15ވާ އާދިއްތަދުވަހުގެ 12:00ގެ ކުރިން expo2020@trade.gov.mv އީމެއިލްކުރުމަށްވަނީ އެދިފައެވެ.\nމި އެކްސްޕޯއަކީ ކޮންމެ ފަސް އަހަރަކުން އެއް އަހަރު،6މަސްދުވަހަށް ބާއްވަމުން އަންނަ އެކްސްޕޯއެކެވެ. މިފަހަރުގެ އެކްސްޕޯ ކުރިން ބޭއްވުމަށް ނިންމީ މި އޮކްޓޯބަރު މަހުގެ 20ވަނަ ދުވަހުން ފެށިގެން، 10އޭޕްރިލް 2021އަށެވެ.


pilot David Ibboston hodhumuge masahkay adhives kuriah\nދުނިޔެ - ޕައިލެޓް އިބޮސްޓޮން\nޕައިލެޓް ޑޭވިޑް އިބޮސްޓޮން ހޯދުމުގެ މަސައްކަތް އަދިވެސް ކުރިއަށް!\nޕައިލެޓް ޑޭވިޑް އިބޮސްޓޮންގެ އަދިވެސް ފެނިފައެއް ނުވޭ\nހޯދުމުގެ މަސައްކަތަށް ކީލިއަން އެމްބަޕޭ ވަނީ 27،000 ޔޫރޯ ދީފައި\nކ. މާލެ 11 ފެބުރުއަރީ 2019 | ހޯމަ 16:56 2,336\nޕެއިލެޓް ޑޭވިޑް އިބޮސްޓޮން - ގޫގުލް\nޖެނުއަރީ 21 ވަނަ ދުވަހު ފްރާންސް ގަޑިން ރޭގަނޑު 19:15 ގައި ނެންޓެސް އިން ނައްޓާލައިގެން ކާޑިފްއަށް ދަތުރު ކުރަމުން ދަނިކޮށް ގެއްލުނު ޕައިޕާ މަލިބޫ ނަމަކަށް ކިޔާ ޖެޓު ފެނިފައިވާއިރު، އެ ޖެޓުން ދަތުރުކުރި ފުޓުބޯޅަ ކުޅުންތެރިޔާ އެމިލިއާނޯ ސަލާގެ ހަށިގަނޑު ވެސް ވަނީ ފެނިފައެވެ.\nނަމަވެސް ޖެޓް ދުއްވަން އިން ޕައިލެޓް ޑޭވިޑް އިބޮސްޓޮންގެ އަދިވެސް ފެނިފައެއް ނުވެއެވެ.\nއާޖެންޓީނާގެ ފޯވާޑް އެމިލިއާނޯ ސަލާ އާއި ޕައިލެޓް ޑޭވިޑް އިބޮސްޓަން ދަތުރުކުރި މި ޖެޓު ފެނިފައި ވަނީ ކަނޑުގެ 65 މީޓަރު އަޑިންނެވެ.\nމި ޖެޓު ގެއްލުނީ ޗެނަލް އައިލެންޑްގެ ގޯންސީގެ ލައިޓް ހައުސް ކައިރިން ކަމަށް ވާއިރު، ޖެޓު ހޯދުމުގެ މަސައްކަތް ތިން ދުވަސް ވަންދެން ވަރަށް ބާރަށް ކުރިޔަށް ގެންދިޔައެވެ. ނަމަވެސް ގޯންސީ ޕޮލިހާއި ފްރާންސް އަދި އިންގްލެންޑްގެ ސިފައިން ގުޅިގެން ސަލާ ހޯދުމަށް ކުރަމުންދިޔަ މަސައްކަތް ހުއްޓާލީ އެ ސަރަހައްދުގެ މޫސުން ހުރި ގޮތުންނެވެ. މަސައްކަތް ހުއްޓާލީ 1700 ސްކޮޔާ މައިލް ބެލުމަށް ފަހުއެވެ.\nރަސްމީކޮށް ޖެޓު ހޯދުމުގެ މަސައްކަތް ހުއްޓާލާފައި ވަނިކޮށް، އެމިލިއާނޯ ސަލާ ދަތުރުކުރި ޖެޓު ފެނިފައި ވަނީ އޭނާ ހޯދުމުގެ މަސައްކަތް ހުއްޓާ ނުލުމަށް ފުޓުބޯޅަ ގިނަ ތަރިންތަކެއް އަދި ގިނަ ބަޔަކު ގޮވާލާފައިވާ ދަނޑިވަޅެއްގައެވެ.\nއޭއޭއައިބީ ނަމަކަށް ކިޔާ ކުންފުންޏަކުން މި އޮޕަރޭޝަން ކުރިއަށް ގެންދިޔައީ ރިމޯޓުގެ ޒަރިއްޔާ އިން ކޮންޓްރޯލްކުރާ އާރްއޯވީ ބޭނުންކޮށްގެންނެވެ.\nޕައިލެޓް އިބޮސްޓޮންގެ އާއިލާއާ ހަވާލާދީ ރިޕޯރޓްތައް ބުނާ ގޮތުގައި ސަލާގެ ހަށިގަނޑު ފެނުމުން ސާޗް ހުއްޓާލުމުން އާއިލާ އަށް ކުރިމަތިވީ އިތުރު ހިއްދަތިކަމަކާއެވެ. އާއިލާއިން ބޭނުން ވަނީ އިބޮސްޓޮންގެ ހަށިގަނޑު ހޯދަން ކަމަށް ވެސް ރިޕޯޓްތައް ބުނެއެވެ.\nއިބޮސްޓޮން ހޯދުމަށް އާއިލާއިން ހުޅުވާފައިވާ ފަންޑަށް ގިނަ އަދަދެއްގެ މީހުން އެހީތެރިވަމުންދާއިރު ފްރާންސްގެ ފުޓްބޯޅަ ކުޅުންތެރިޔާ ކީލިއަން އެމްބަޕޭ ވަނީ 27،000 (ހަތާވިސް ހާސް) ޔޫރޯ ފަންޑަށް ދީފައެވެ.\nމިހާތަނަށް 130،000 (އެއްލަކަ ތިރިސް ހާސް) ޔޯރޯ ފަންޑަށް ލިބިފައިވާއިރު ސާރޗް ކުރިއަށް ގެންދިއުމަށް 300،000 (ތިން ލައްކަ) ޔޫރޯ ބޭނުން ވެއެވެ.


Anhen kudhin evarah makeup kuranee keehvegenkan ingeytha?\nއަންހެން ކުދިން އެވަރަށް މޭކަޕް ކުރަނީ ކީއްވެގެންކަން އެނގޭތަ؟\nޒީނަތްތެރިވުމުގެ ގޮތުން ކޮންމެ މީހަކު ވެސް ތަފާތު ކަންކަން ކުރެ އެވެ. އެގޮތުން މޭކަޕް ކުރުމަކީ އަންހެނުންގެ ޒީނަތްތެރިކަމަށް ޒަމާނުއްސުރެ ކުރަމުން އައިސް، މިހާރު އާދައަކަށް ވެފައިވާ ކަމެކެވެ.\nއަންހެނުން މޭކަޕް ކުރާ ގިނަ ސަބަބުތަކެއް ހުރެ އެވެ. އެގޮތުން ފުރަތަމަ ކަމަކަށް ބަލާއިރު އާންމު ގޮތެއްގައި އަންހެން ކުދިން މޭކަޕު ކުރުމުން އަމިއްލަ ނަސްފަށް އޮންނަ އިތުބާރު ބޮޑުވެއެވެ.\nއޭގެ އިތުރުން ފިރިހެނުންނަށް ތިއްތި ދެއްކަން ވެސް މޭކަޕް ކުރާ އަންހެން ކުދިން މަދެއް ނޫނެވެ. އެގޮތުން ފިރިހެނުން ގިނައިން އެއްވެ އުޅޭ ތަނަކަށް އަންހެނަކު ދާނަމަ މޭކަޕް ކުރާ މިންވަރު އިތުރުވެ އެވެ. ނަމަވެސް ގިނަ ފިރިހެނުން ބުނަނީ މޭކަޕް ކުރާ އަންހެން ކުދިން ކަމު ނުދާ ކަމަށެވެ.\nއެހެން އަންހެނަކަށް ވުރެ ރީތި ވާން ވެސް މޭކަޕު ކުރާ މީހުން މަދެއް ނޫނެވެ. އެގޮތުން ފޫހިވާ މީހުންނަށް ދައްކަން އަންހެން ކުދިން މޭކަޕު ކުރެ އެވެ.\nކޮސްމެޓިކްސް ނުވަތަ މޭކަޕްގެ ސަބަބުން މީހާގެ ސިފަ ފުރިހަމަކޮށްދެ އެވެ. އެކަމަކު ބައެއް ފަހަރު މިއާ އިދިކޮޅަށް ވެސް ކަން ހިނގަ އެވެ. މޭކަޕް ކުރާ ގޮތެއްގެ ސަބަބުން މީހާގެ މުޅި ސިފަ ހުތުރުވެ، މީހުންގެ މަލާމާތް ރައްދަވުމަކީ އެއްވެސް މީހަކު ބޭނުންވާނެ ކަމެއް ނޫނެވެ. މިފަދަ ކަންކަމަށް ފަރުވާތެރިވުމަށް ވިސްނާނަލަން ޖެހޭ ވަރަށް މުހިއްމު ކަންކަން ހުރެ އެވެ.\nއެގޮތުން އެމީހަކާ ގުޅޭ ފައުންޑޭޝަނަކާއި މާ ގިނައިން ފުށް ނުޖެހުމާއި ކޮންސީލާ މާ ގިނައިން ބޭނުން ނުކުރުމާއި އުނދަގޫ ވަރަށް މޭކަޕު ނުކުރުން އަދި ބަލާ މީހުންނަށް ވެސް ބަލާލަން ފަސޭހަ މޭކަޕެއް ބޭނުން ކުރުން މުހިންމެވެ.


Barulamaanee Nizaamakah Thaaidhu Kuran Idhikolhun Mashvaraa Kohfaeh Nuvey - Adam Shareef - Vaguthu\nރާއްޖެ އަށް ބަރުލަމާނީ ނިޒާމެއް ގެންނަން އިދިކޮޅު ފަރާތްތަކުން މަޝްވަރާ ކޮށްފައި ނުވާކަމަށް، ބަރުލަމާނީ ނިޒާމެއް ގެންނަން ތާއިދު ކުރައްވާ، މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވެއްޖެއެވެ.\nކުރީގެ ޑިފެންސް މިނިސްޓަރު، އަދި މިހާރު އިދިކޮޅު ޕީއެންސީގެ ނައިބު ރައީސް ކަން ކުރައްވާ އާދަމް ޝަރީފް ބަރުލަމާނީ ނިޒާމަކަށް ތާއިދު ކުރައްވާ ރޭ ދެއްކެވި ވާހަކަފުޅު އިތުރަށް ސާފުކޮށްދިނުމަށް މިއަދު އޭނާ ކުރެއްވި ޓްވީޓެއްގައި ވިދާޅުވީ ބަރުލަމާނީ ނިޒާމެއް ގެނައުން އެއީ އޭނާ އަށް ފެންނަ ގޮތް ކަމަށެވެ.\nނަމަވެސް އިދިކޮޅުން ބަރުލަމާނީ ނިޒާމަކަށް ތާއިދު ކުރަން މަޝްވަރާ ނުކުރާ ކަމަށް އާދަމް ޝަރީފް ވިދާޅުވިއެވެ. "އަޅުގަނޑު ފޯކަސް އޮތީ ރައީސް ޔާމީން މިނިވަން ކުރުމަށް." އާދަމް ޝަރީފް ވިދާޅުވިއެވެ.\nއާދަމް ޝަރީފް ރޭ ވިދާޅުވީ ސަރުކާރު ބަލިކަށިވެ "އެންމެ ފަހުން ސަރުކާރު ބައިބައިވެއްޖެ" ކަމަށާއި އެހެންކަމުން މިހާރު ރައްޔިތުންގެ އިތުބާރެއް ސަރުކާރަށް ނެތް ކަމަށެވެ. ދެން އޮތީ، "މިޑް-ޓާމް އިލެކްޝްން" އެއް ބޭއްވުން ނުވަތަ ޕާޓީ ބަދަލުނުކުރެވޭ ގޮތަށް ޤާނޫނު ބަދަލުކޮށް، ބަރުލަމާނީ ނިޒާމަކަށް ރިފެރެންޑަމް އަކަށް ދިއުން ކަމަށް އޭނާ ވިދާޅުވިއެވެ.\nSarukaarah goiy nuveemaa kuran huri kankan alhugandah fenna gothah dhannavaalee. Idhikolhun barulamaanee nizaamakah thaaeedhu kuran mashvaraa kureekee noon. Alhugandu focus othee hamaekani RY minivan kurumah. https://t.co/1QDrUCe33t\n— Adam Shareef Umar (@Adamshareefz) May 26, 2020\nއިދިކޮޅު ޕީއެންސީގެ ނައިބު ރައީސް ރާއްޖެ އަށް ބަރުލަމާނީ ނިޒާމެއް ގެންނަން ތާއިދު ކުރެއްވިއިރު، އެމްޑީޕީގެ ރައީސް، ރައީސް މުހައްމަދު ނަޝީދަކީ އަބަދުވެސް ބަރުލަމާނީ ނިޒާމަކަށް ތާއިދު ކުރައްވާ ބޭފުޅެކެވެ. އެމަނިކުފާނު ތަކުރާރުކޮށް އެތައް ފަހަރަކު ވިދާޅުވެފައި ވަނީ ރާއްޖެ އަށް އެންމެ ރަނގަޅު ނިޒާމަކީ ބަރުލަމާނީ ނިޒާމް ކަމަށެވެ.\nރާއްޖޭގައި މިހާރު އަމަލު ކުރަމުންދާ ޤާނޫނު އަސާސީ އިސްލާހް ކުރި ދުވަސްވަރު، ރާއްޖޭގައި އޮންނަން ފެންނަނީ ކޮންކަހަލަ ވެރިކަމުގެ ނިޒާމެއްތޯ ބަލަން އާއްމުންގެ ފެންނަ ނުފެންނަ ވޯޓެއް ނެގިއެވެ. 2007 ވަނަ އަހަރު ނެގި އެވޯޓްގައި ރައްޔިތުންގެ ގިނަ ބަޔަކު ބުނެފައި ވަނީ ރާއްޖޭގައި އޮންނަން ފެންނަނީ ރިޔާސީ ނިޒާމެއް ކަމަށެވެ.\n"ސަލާމަތީ ބާރުތަކަށް އިތުބާރު އެބައޮތް، އެކަމަކު މި ދަނޑިވަޅުގައި ވެސް ސަރުކާރު އޮތީ ނިދާފައި"\nބޮޑުފިނޮޅު މައްސަލައާމެދު ފިޔަވަޅު ނާޅައިފިނަމަ މިފަދަ އަމަލުތައް ތަކުރާރުވެދާނެ - އާދަމް ޝަރީފް\nކަރަންޓު ބިލު ބޮޑު ކުރިޔަސް ނެތް ފައިސާއެއް ނުދެއްކޭނެ - އާދަމް ޝަރީފް\nމެއި 26, 2020 11:20\nމެއި 26, 2020 11:21\nމަޝްވަރާކޮށް އެއްބަސްވެގެން ގާސިމް ބަޔަށް ގެންނަން ރޭވިގިތަކީ އާއިޝާ ގެ އިތުބާރު ނެއްކަމަށް މަޖިލީހުގައި ވޯޓް ނެގުމުގެ މަސައްކަތް ތިބޭފުޅުންނާއި ނަޝީދު ފެކްޝަނުން ފެށުން. ދެން ޤާސިމް އާއެކު ބަރުލަމާނީ ވޯޓަކަށް އަވަހަށް ދިއުން. ބަލަ ހިޔަޅަކަށް އެހީތެރިވާނީވެސް ހިޔަޅުން ވަގުން، ޤަވްމު ދިރުވާލާ ޤާނޫނު އަސާސީ އަށް ފައިން އަރާ ސްޕްރީމް ކޯޓް ފުރާޅުނެގީ ތިއާދަމް ޝަރީފް ގެ އަމުރަށް ނޫންތޯ؟ ރައްޔިތުން ހެވަކަށް މިވެރިން ނޭދޭނެ.\nމެއި 26, 2020 11:40\nޝަރީފު އެވިދާޅުވީ ތެދެއް. އެފަދަ މަޝަވަރާއެއް ޕާޓީގެ ކައުންސިލްގައި ރަސްމީކޮށެއް ނުހިނގާ! އެ މަޝްވަރާތައް ހިނގަނީ ރައީސް ޔާމީން އާއި ރައީސް ނަޝީދު އާއި ދެބޭފުޅުންގެ ދެމެދުގައި ސިއްރިއްޔާތުގައި! އެއީ އަޑިއަޑިން ހިންގޭ ޑީލްއެއް. އެއީ ދެބޭފުޅުންގެ މިއުޗުއަލް ބެނިފިޓް އަދި އިންޓްރެސްޓުގައި ކުރެވޭ މަޝްވަރާއެއް. އެއީ ޕީއެންސީ އާއި އެމްޑީޕީ ގެ ކައުންސިލް އާއި އާއްމު މެމްބަރުންގެ ލާބައާއި މަމްފާއަށް ކުރެވޭ ކަމެއް ނޫން. އެކަމަކު ކަން ނިންމާނީ ދެޕާޓީގެވެސް އާއްމު މެމްބަރުންގެ ނަމުގައި.\nރައީސް ނަޝީދާއި ޔާމީންގެ އިތުރު ތައާރަފެއް ދިވެހިންނަކަށް ބޭނުމެއް ނުވާނެ. އެ ކޮންބައެއކަން ދިވެހިން ވަނީ ވަރަށް ރަންގަޅަށް ދަސްކޮށްފަ. ދެމީހުންނާއި ވެސް ރައްޔިތުން ވެރިކަން ހަވާލުކުރި. ކަންކުރި ގޮތާއި އުޅުނު ގޮތް އެއޮތީ ފެންނަން.\nއަނެއް ކޮޅުން އެމްޑީޕީ ތެރޭގައި ހަޤީޤަތުގައި ނަޝީދު ނޫނަސް އެހެން ލީޑަރުން ތިބިކަން މިހާރު އެމްޑީޕީ ގެ އާއްމު މެމްބަރުންނަށް ވެސް ވަނީ ކަށަވަރު ވެފައި. ބަރުލަމާނީ ނިޒާމުގެ ސުވާލު އުފެދިގެން އުޅެނީވެސް އެހެން ވެގެން.\nނަޝީދަށް ވަރަށް ގިނަ ފުރުސަތު ދެވިއްޖެ. އެކަމަކު މުޅިންވެސް ވީ ފެއިލް. ފުރަތަމަ 2008 ގައި ހޮވުނީމަ އިސްތިއުފާ ދީފި، ދެން 2013 ގައި3ބުރަށް ވޯޓު ލައިގެން ވެސް ރައްޔިތުން ބަލައިނުގަތުމުގެ ސަބަބުން ނުހޮވުނު. އެމްޑީޕީ އިން ނަޝީދު ނޫން އެހެން ލީޑަރެއް ދެއްކީ 2018 ގައި އެކަނި. އެފަހަރު ރާއްޖޭގެ ތާރީޚުގައި އެއް ކެންޑިޑޭޓަކަށް ފުރަތަމަ ބުރުން ރައްޔިތުން ދިން އެންމެ ބޮޑު އަޣުލަބިއްޔަތާއިއެކު ރައްޔިތުން ވަނީ ރައީސް ސޯލިހު ހޮވައި އިންތިޚާބު ކޮށްފައި. ދެން އެމްޑީޕީ މީހުން ނަޝީދު ފަހަތުން ދުވަން ޖެހޭ ސަބަބެއް ކޮބާ؟\nޕާޓިގައި އިބޫގެ އިތުރުން ޤައުމު ހިންގޭވަރުގެ އެހެން ޅީޑަރުން އަދިވެސް އެބަތިބި. ކޮންމެހެން ނަޝީދާއި ޔާމީންގެ އުފަލަކަށްޓަކައި ރައްޔިތުނގެ ޓެކްސް ފައިސާ ޚަރަދުކޮށްގެން ބަރުލަމާނީ ގެނެސްގެން ނަޝީދު ނޫނީ ޔާމީން އަށް ވެރިކަން ހޯދާދޭން އުޅޭކަށް ނުޖެހޭ!\nމެއި 26, 2020 12:32\nގައުމު އިތުރަށް ހަލާކުކުރަން ތިޔައުޅެނީ ރައްޔިތުންގެ ބާރު ކަނޑުވާލަން ވެގެން ބަރުލަމާނީ ގެންނަން ތިޔަރާވަނީ ރައްޔިތުން ނިންމީ ރިޔާސީ ނިޒާމަކަށް ވެރިކަން ކުރަން މިގައުމުގައި ކުރަންވީ ކަމަކީ ސިޔާސީ ޕާޓީ ތަށް އުވާލަންވީ ...


10 Insahtha Service Charge Nagan Resort thakah Laazim Kuran Majileehun Faaskoffi - Vaguthu\nދިހަ އިންސައްތަ ސާވިސް ޗާޖް ނަގަން ރިސޯޓްތަކަށް ލާޒިމް ކުރަން މަޖިލީހުން ފާސްކޮށްފި\nރިސޯޓުގެ އޭރިއަލް ވިއު --- ފޮޓޯ/ ހޮޓެލިއާ މޯލްޑިވްސް\nރާއްޖޭގެ ރިސޯޓްތަކުން މަދުވެގެން 10 އިންސައްތަ ސާވިސް ޗާޖް ނަގަން ޖެހޭ ގޮތަށް ރާއްޖޭގެ ވަޒީފާއާ ބެހޭ ގާނޫނަށް އިސްލާހު ގެނައުމަށް ލަފާ ދިނުމަށް ރައްޔިތުންގެ މަޖިލީހުން މިއަދު ފާސްކޮށްފިއެވެ.\nރިސޯޓުތަކުގައި ވަޒީފާ އަދާކުރަމުންދާ މުވައްޒަފުންނަށް ސާވިސް ޗާޖް ދެމުންދޭތޯ ބެލުމާއި ސާވިސް ޗާޖު ދެމުންދާ އުސޫލު ބެލުމަށް މަޖިލީހަށް ހުށަހެޅުއްވީ މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) އެވެ.\nކޮމިޓީން މައްސަލަ ދިރާސާކުރުމަށްފަހު ނެރެނު ރިޕޯޓުގައި ވަނީ ރާއްޖޭގެ ހުރިހާ ރިސޯޓްތަކުން ސާވިސް ޗާޖު ދިނުމުގައި އެއް އުސޫލަކުން އަމަލު ކުރުމަށް ގާނޫނަށް އިސްލާހެއް ގެންނަން ފެންނަ ކަމަށެވެ.\nކޮމިޓީގެ ރިޕޯޓު މަޖިލީހުގެ ތަޅުމުން މިއަދު ފާސްކުރީ ވޯޓުގައި ބައިވެރިވެވަޑައިގެންނެވި 75 މެމްބަރުންގެ އިއްތިފާގުންނެވެ.\nމާމިގިލި ދާއިރާގެ މެމްބަރު ގާސިމް އިބްރާހިމް ވިދާޅުވީ ސާވިސް ޗާޖު ދިނުމަށް ހުރި ދަތިތައް ރިސޯޓުތަކުގެ ބޭފުޅުންނާއި މަޝްވަރާކޮށްގެން ހޯދުން ރަނގަޅު ކަމަށެވެ.\nގާސިމް ވަނީ 10 އިންސައްތަ ސާވިސް ޗާޖްގެ ގޮތުގައި ނަގަން ދެކޮޅު ނުހައްދާވާކަން ވިދާޅުވެފައެވެ. އަދި އިގްތިސާދަށް ލޮޅުމެއް އަންނަ ވަރުގެ ނިންމުންތައް ނިންމާއިރު ރަނގަޅަށް ދިރާސާ ކުރަން ވާނެ ކަމަށް ގާސިމް ވިދާޅުވިއެވެ.\nވަޒީފާއާ ބެހޭ ގާނޫނަށް ބަލާއިރު އެގާނޫނުގެ 51 ވަނަ މާއްދާގެ (ހ) ގައި މިހާރު ވާގޮތުން ސާވިސް ޗާޖުގެ ގޮތުގައި ވަޒީފާދޭ ފަރާތަށް ލިބޭ ފައިސާގެ ޖުމްލަ އަދަދުގެ ތެރެއިން އެއް ޕަސެންޓަށްވާ ފައިސާ އިދާރީ ފީއެއްގެ ގޮތުގައި ކެނޑުމަށް ފަހު ބާކީވާ ފައިސާ ހިނގަމުންދާ މަސް ނިމުމުގެ ކުރިން އެފަރާތެއްގެ މުވައްޒަފުންނަށް ބަހައި ނިންމަންޖެހޭނެ އެވެ. ނަމަވެސް މިހާރު ގާނޫނުގައި ސާވިސް ޗާޖު ނެގުން ލާޒިމްކޮށްފައެއް ނުވެއެވެ.\nއޮގަސްޓް 6, 2019 20:13\nމިހާރުވެސް ދިހަ އިންސަތަ ނަގައޭ އެނުނަގާތީއެއް ނޫނޭ އަހަރުން ރިސޯޓް މުވައްޒަފުން މިއުޅެނީކީ. އެ ނަގާފަ އެ ނުދޭތީ\nސަރވިސް ޗާޖުގެ ގޮތުގައި ދެވޭ ހިދުމަތަކުން %10 ނެގިޔަސް، އެ ނެގި ފައިސާއެއްގެ %99 މުވައްޒަފުންގެ މެދުގައި ހަމަހަމައަށް ނުބަހާނަމަ މުވައްޒަފުންނަށް އޮތީ ކޮން ފައިދާއެއް. މުވައްޒަފުންގެ މިހާރުގެ ޝަކުވާއަކީ ސަރވިސް ޗާޖު ނުނަގާ ކަމުގެ ޝަކުވާއެއް ނޫން. މުވައްޒަފުންގެ ޝަކުވާއަކީ ސަރވިސް ޗާޖުގެ ގޮތުގައި ލިބޭ ފައިސާގެ %99 ނުބަހާކަމުގެ ޝަކުވާ. އެ ޝަކުވާއަށް ހައްލެއް އަންނާނީ ޤާނޫނުގައި ބުނާ ގޮތަށް ސަރވިސް ޗާޖު ބަހައިތޯ ސަރުކާރުގެ އިދާރާއަކުން ބަލައިގެން.


Report: Teacherun ge maadhama othee kihineh?\nޓީޗަރުންގެ މާދަމާ އޮތީ ކިހިނެއް؟\nކްލާހެއްގައި ޓީޗަރަކު ކިޔަވައި ދެނީ: ޓީޗަރުންގެ ކަންކަން ހަމައަކަށް އަޅުވައިދޭން ކުރާ މަސައްކަތް މަދު -- ފޮޓޯ: އަވަސް އާކައިވް\nމި އަހަރަށް ބައިނަލްއަގުވާމީ ޓީޗަރުންގެ ދުވަހުގެ ޝިއާރަކަށް ޔުނިސެފް އިން ކަނޑައަޅާފައި ވަނީ "ޒުވާން ޓީޗަރުން, ދާއިރާގެ މުސްތަގުބަލެ" ވެ. ޔުނިސެފާއި ޔޫއެންޑީޕީ އަދި އެޑިއުކޭޝަން އިންޓަނޭޝަނަލުން ބުނެފައިވާ ގޮތުގައި މުސްތަގުބަލުގައި ޒުވާން އަދި މޮޅު ޓީޗަރުން ނުކުންނާނެ ކަމުގެ ޝިއާރު މި އަހަރަށް ކަނޑައެޅީ ޓީޗަރުންގެ އަގު ވަޒަން ކުރުމާއި އެ ދާއިރާ ކުރިއެރުވުމުގެ މުހިންމު ކަމުގެ މައްޗަށް ބިނާކޮށެވެ.\nމިއަދު ޓީޗަރުންގެ ދުވަސް ފާހަގަ ކުރާއިރު މިކަން ހާސިލް ކުރަން ރާއްޖެ އޮތީ ކިހާ ހިސާބެއްގައިތޯ ބަލައިލަން ވެސް ޖެހެ އެވެ. ޓީޗަރުންގެ އަގު ވަޒަން ކުރެވޭ ހެއްޔެވެ؟ މުސްތަގުބަލަށް ޒުވާން ޓީޗަރުން އެބަ ތައްޔާރު ކުރެވޭ ހެއްޔެވެ؟ މިދިޔަ އަހަރުތަކުގައި އެ ދާއިރާ ކުރިއަރުވަން ސަރުކާރުތަކަށް ކުރެވުނީ ކޮން މަސައްކަތްތަކެއް ހެއްޔެވެ؟\n"ހަގީގަތަކީ ޓީޗިން ދާއިރާއަކީ ރާއްޖޭގައި އެންމެ ބޮޑަށް ނިކަމެތިވެފައިވާ އެއް ދާއިރާ. ޓީޗަރުންނަށް ގަދަރު ކުރުމެއް ނޯވެ. އަގު ވަޒަން ނުކުރޭ. ކުރާ މަސައްކަތަށް އެކަށީގެންވާ އުޖޫރައެއް ނުދޭ. ޒުވާން ކުދިން ބޭނުމެއް ނުވޭ މިހާރު ޓީޗަރަކަށް ވާކަށް. އެއީ އެ މީހުންނަށް އެންމެ ކައިރިން މި ފެންނަނީ މި ދާއިރާގެ ހުރި އުނދަގޫ ކަމާއި ޓީޗަރުން އުފުލަން ޖެހޭ ބުރަ އަދި އެ މީހުން ކުރާ މަސައްކަތާއި ލިބޭ އުޖޫރަ، މޮޅު ޓީޗަރުން އުފެދޭ މިންވަރު ވަރަށް މަދު،" މަޖީދިއްޔާ ސްކޫލުގެ ޓީޗަރެއްގެ ގޮތުގައި މަސައްކަތް ކުރައްވާ އަދި ޓީޗާސް އެސޯސިއޭޝަންގެ ރައީސް އާތިފު އަބްދުލް ހަކީމް ވިދާޅުވި އެވެ.\nސްކޫލެއްގެ ކްލާހެއް: ޓީޗަރުންގެ ބުރަ މަސައްކަތުގެ އަގު ވަޒަން ކުރުން ކުޑަ\nޔުނިސެފްގެ ޝިއާރުގައި މުސްތަގުބަލުގައި ޒުވާން ޓީޗަރުން ނުކުންނަން ބާރު އަޅާފައިވީ ނަމަވެސް ރާއްޖޭގެ ގައުމީ ޔުނިވާސިޓީ އިން މީގެ ކުރިން 100 އަށް ވުރެ ގިނަ ކުދިން ބެޗްލާ އޮފް ޓީޗިން ހަަދަން ކުރިމަތިލާ އިރު މިހާރު އެ ކޯސް ހަދާނެ ބަޔަކު ނުވެގެން ވަނީ ހުއްޓާލައިފަ އެވެ.\nއަދި ވިލާ ކޮލެޖުގައި ވެސް ޓީޗިން ކިޔަވާނެ ކުދިން ހަމަ ނުވެގެން އެ ބެޗުގެ ކޯސްތައް ފެށުން ވަރަށް ބޮޑަށް ލަސް ވެސް ވި އެވެ. އަހަރަކަށް ފަހު އަހަރެއް ދަނީ މަދު ވަމުންނެވެ. ރާއްޖޭގެ ޓީޗިން ދާއިރާގެ މުސްތަގުބަލަކީ އެއީ ހެއްޔެވެ؟ މައްސަލައަކީ ކޮބާތޯ ބަލަން ޖެހެ އެވެ.\nބޮޑު އިހުމާލު، ސަރުކާރުތަކަށް ނުފެނޭ!\nމާދަމާ ގައުމު ހިންގުމުގަ އާއި ގައުމުގެ ހުންގާނާ ހަވާލުވާން ތިބޭނީ މިއަދު ތައުލީމީ ޖީލެވެ. ގައުމުގެ ކުރިއެރުމާއި މުޅި މުސްތަގުބަލު އޮތީ އެ މީހުންގެ އަތް މަތީގަ އެވެ. އެ މީހުންނަށް ގައުމު ހިންގެން އޮތީ މިއަދުގެ ޓީޗަރުން އެ މީހުންނަށް ދަސްކޮށްދިން އެއްޗަކާއި ދިން ނަސޭހަތާއި ތަރުބިއްޔަތުންނެވެ. ކުރުކޮށް ބުނާނަމަ ޓީޗިން ދާއިރާގެ ފެންވަރު ދަށްވެ ޓީޗަރުންނަށް އިހުމާލުވާ ނަމަ ގައުމުގެ މިސްރާބު އޮންނާނީ އަނދަވަޅަކަ ދިމާލަށެވެ.\nކިޔަވައި ދިނުމުގައި 25 އަހަރަށް ވުރެ ގިނަ ދުވަހުގެ ތަޖުރިބާ ހުރި އާތިފު ވިދާޅުވި ގޮތުގައި ޓީޗަރުންގެ އެންމެ ބޮޑު ކަންބޮޑުވުމެއް އޮތީ ނިޒާމް އޮތް ގޮތާމެދުގަ އެވެ. ސިސްޓަމުގައި ހުރި މައްސަލަތައް ގޯހުން ގޯހަށް ދާތީ އެތައް ޓީޗަރުންނެއް ދާއިރާ ދޫކޮށް ގޮސްފި އެވެ. މިސާލެއްގެ ގޮތުން އާތިފު ވިދާޅުވީ އާ މަންހަޖު ބައްޓަން ކުރި ގޮތާއި އަމަލީ ގޮތުން އެކަން ހިނގާ ގޮތެވެ.\n"އާ މަންހަޖު ތައާރަފު ކުރެވިގެން ދިޔައިރު ވަރަށް ސާފުކޮށް އެބަ ބުނޭ 25 އާއި 18 އާ ދޭތެރޭގައި ކުދިން ބައިތިއްބައިގެން އަދި ކޮންމެ ކްލާހެއްގައި އެސިސްޓެންޓް ޓީޗަރެއް ވެސް ބަހައްޓައިގެން ކިޔެވުން ކުރިޔަށް ގެންދަން ޖެހޭ ކަން، އާ މަންހަޖުން އެކަށީގެންވާ ނަތީޖާ ވެސް ނެރެވޭނީ އެގޮތަށް ކުރިޔަށް ދަންޏާ. އެކަމަކު ހުރިހާ ސްކޫލެއްގައި ކަހަލަ ގޮތަކަށް ކޮންމެ ކްލާހެއްގައި 33 ނުވަތަ އެއަށް ވުރެ ގިނައިން އެބަ ތިބޭ،" އާތިފް ވިދާޅުވި އެވެ.\nއޭގެ އިތުރުން އާ މަންހަޖު ރާވާފައި އޮންނަނީ 45 މިނެޓު ގަޑިއަކަށް ނަގާދޭ ގޮތަށެވެ. މަންހަޖުގެ ދަށުން ހުރި އާ ފޮތްތައް ތައްޔާރުކޮށްފައި ވަނީ ކޮންމެ ޕީރިއަޑަކަށް އެވަރުގެ ވަގުތެއް ހޭދަ ކުރާ ގޮތަށެވެ. ނަމަވެސް ގިނަ ސްކޫލުތަކުގައި ކިޔަވާ ދެނީ ޕީރިއަޑަކަށް 35 މިނެޓެވެ. މަންހަޖު ތައާރަފު ވެގެން ފަސް އަހަރާ ގާތްވެފައިވާ އިރު ވެސް އަދިވެސް އެ ހާލުގައި އޮންނަ އިރު އާ މަންހަޖުން ދިމާވާ ދަތިތަކާ ގުޅިގެން ވެސް އެތަށް ޓީޗަރުންނެއް ދާއިރާ ދޫކޮށްފައިވާ ކަމަށް އާތިފް ވިދާޅުވި އެވެ.\nޓީޗަރުންގެ މަސައްކަތް 8:30 އިން 2:00 އަކަށް ނިންމާ ނުލެވޭކަން ނޭނގޭ ބަޔަކު ނެތެވެ. މުޅި ދުވަހު މަސައްކަތް ކުރުމަށް ފަހު އިތުރު ވަގުތު ފޮތްތައް މާކު ކުރުމަށާއި ކުދިންގެ އެހެނިހެން މަސައްކަތްތައް ކުރަން ޖެހެ އެވެ. އިތުރު ވަގުތު ނަގާ ގަޑިތައް ނިމިގެން ރޭގަނޑު ލިބޭ ވަގުތުކޮޅު ވެސް އިތުރު ހަރަކާތްތަކަށް ކުދިން އަންނަން ވާއިރަށް ތައްޔާރު ވެގެން ވެސް ތިބެން ޖެހެ އެވެ.\nވަޒީފާއާ ބެހޭ ގާނޫނާއި ސިވިލް ސާވިސްގެ ގަވައިދުގައިވާ ގޮތުން ރަސްމީ ގަޑީގައި ނުކުރެވި ހުންނަ ވަޒީފާގެ މަސައްކަތްތައް ކުރަން ނިކުމެއްޖެ ނަމަ އޯވާ ޓައިމްއަށް އިތުރު ފައިސާ ދޭން ޖެހެ އެވެ. އެހެން ނަމަވެސް އެ ހައްގެއް ޓީޗަރުންނަކަށް ނުލިބެ އެވެ. އެ މަސައްކަތްތަކަކީ ޓީޗަރަކަށް ވީތީ ކުރަން ޖެހޭ ކަމެއް ކަމަށް ބުނެ އޯވާ ޓައިމް ނުދީ ހިފަހައްޓާފައި ބާއްވަ އެވެ.\nފޮތް މާކު ކުރުމެއް ލެސަން ޕްލޭން ކުރުމެއް ސްކީމެއް ހަދަން. މިއީ ކިޔަވާ ދިނުމާ ގުޅޭ ކަންކަން. އެކަންކަމަށް ކިތަންމެ ވަގުތެއް ސްކޫލުގައި ހޭދަ ކުރަން ޖެހުނަސް އޯވާ ޓައިމްއެއް ނުދޭ. މިއީ ވަރަށް ބޮޑު ޖަރީމާއެއް. އެއްގޮތަކަށް ވެސް ކުރެވިގެން ވާނެ ކަމެއް ނޫން. އެކަމަކު މިއަދާ ހަމަޔަށް ވެސް އެކަން އޮތީ އެހެން\nއާތިފް އަބްދުލް ހަކީމް | އެސޯސިއޭޝަންގެ ރައީސް\nއާތިފް ވިދާޅުވި ގޮތުގައި ޓީޗަރުންނަކީ ރާއްޖޭގައި ޑޮކްޓަރުންނާއި ލޯޔަރުން ފަދަ ބޮޑެތި ޕްރޮފެޝަންތައް ވަރުގެ އަގު ހުރި ބަޔަކަށް ހަދަން މަސައްކަތް ކުރަން ޖެހެ އެވެ. އަދި އެ ދާއިރާ އިން ޒުވާނުން ކުރި އަރައިގެން ދާ ހިތްވާ ވަރުގެ އުޖޫރައެއް ދީ ދަތިތައް ނައްތާލަން ޖެހެ އެވެ. އޭރުން ޓީޗިން ކިޔަވަން ދާ ކުދިން ގިނަ ވާނެ އެވެ. ދާއިރާއަށް މޮޅެތި ކުދިން ކުރިމަަތިލާނެ އެވެ. މުސްތަގުބަލުގައި ޒުވާން މޮޅެތި ޓީޗަރުން ތިބޭނެ ދާއިރާއަކަށް ވާނެ ކަން ކަށަވަރެވެ.\nމުސާރައާ ނުބައްދަލު މަސައްކަތް: "އަަގެއް ނެތް"\nޓީޗިންގައި 20 އަހަރު ހޭދަ ކުރުމަށް ފަހު ކެތް ނުވެގެން ރިޓަޔާ ކުރި ޓީޗަރަކު އަވަސްއަށް ވިދާޅުވި އެވެ؛ އާއިލާއަކަށް ވަގުތެއް ނުދެވެ އެވެ. ދިރިއުޅުމުގެ އެހެން ކަމެއް ނޯވެ އެވެ. ތިބެން ޖެހޭނީ ސްކޫލުގައި ހަތަރު ފާރުގެ ތެރޭގަ އެވެ. ގެއަށް ދެވުނަސް ބައެއް ދުވަސްތަކާ ދިމާކޮށް ނުނިދާ ހޭލާ ހުރެ ކުދިންގެ އެއްޗެހި ތައްޔާރު ކުރަން ޖެހެ އެވެ. އެހާ ބުރަކޮށް މަސައްކަތް ކުރާ އިރު ޕްރެޝަރު ވެސް އެހާ ބޮޑެވެ. އެކަމަކު މަސް ނިމިގެން ގެޔަށް ގެންދަން ލިބެނީ އެ ސްކޫލުތަކުގައި މެނދުރު 2:00 ގައި މަސައްކަތް ނިންމާލައިގެން ގެއަށް ދާ އެޑްމިން މުއައްޒަފުންނަށް ވުރެ މަދުންނެވެ.\n"މުސާރައިން ދެކޮޅު ޖައްސާލެވޭ ދުވަސްކޮޅެއް ވެސް ދިޔަ. އެކަމަކު މިހާރު މާލޭގައި ތަކެއްޗާއި ދިރިއުޅުމުގެ އަގު އެހާ ބޮޑު. އެކަމަކު ޓީޗަރުންގެ މުސާރަ މި އޮންނަނީ އޮތްތަނުގައި. އެންމެ ކުޑަ މިނުން މި ކުރާ މަސައްކަތާ އެއްވަރުގެ އުޖޫރައެއް ލިބޭ ނަމަވެސް ރަނގަޅު އެއްޗެއް ލިބޭނެ. އެކަމަކު އަޅުގަނޑުމެންނަށް ލިބެން ޖެހޭ ހައްގެއް ނުލިބި މި އޮތީ. އެ ސްކޫލަކުން ބޭނުންވާ ގޮތަކަށް އެކަން އޮންނާނީ،" އޭނާ ވިދާޅުވި އެވެ.\nދަރިވަރުންނާއި ޓީޗަރުން: ޓީޗަރުންގެ ދުވަސް ރާއްޖޭގައި އަބަދުވެސް ފާހަގަ ކުރަމުން ދޭ -- ފޮޓޯ: އަވަސް އާކައިވް\nމާލޭގެ މަޝްހޫރު ޕްރީ ސްކޫލެއްގައި ކިޔަވާ ދޭ އެހެން ޓީޗަރަކާ ވާހަކަ ދައްކާލުމުން ވެސް ހުރީ ހަމަ އެފަދަ ކަންބޮޑުވުމެކެވެ. މަސައްކަތް ކުރަން ޖެހެނީ ހަމަ އެހާ ބުރަކޮށެވެ. ގޭގައި އަމިއްލަ ދަރިންނަށާއި ފިރިމީހާއަށް ވަގުތެއް ނުދެވެ އެވެ. އެތަށް ކަމެއް އަތުން ދޫވެފައި އޮވެމެ ވެސް ސްކޫލު ކުދިންނަަށް ރަނގަޅަށް ކިޔަވާ ދެވޭތޯ މަސައްކަތް ކުރަނީ އެވެ. އެކަމަކު މުސާރަ 8000 ރުފިޔާއަށް ވެސް ނާރާ ކަމަށް އެ ޓީޗަރު ވިދާޅުވި އެވެ.\n"މިފަދަ ވާހަކައެއް ދެއްކީމަ ވާނީ ގޯސް. ޓީޗަރަކަށް ވީތީ އޮންނަ ޒިންމާއެއް ކަމަށް ސްކޫލުތަކުން ބުނަނީ. ދަރިވަރުންނަށް ރަނގަޅު ތައުލީމެއް ހާސިލްކޮށްދެވޭތޯ މަސައްކަތް މި ކުރަނީ. އެކަމަކު ޓީޗަރުން މި ދަނީ ގެއްލެމުން. ވަރަށް ބޮޑަށް މަދުވަމުން. ދެން ޖެހޭނީ އަނެއްކާ ވެސް ބިދޭސީން ގެންނަން،"\nނަން ހާމަ ނުކުރަން ޝަރުތުކޮށް އެހެން ޓީޗަރަކު ވިދާޅުވި ގޮތުގައި ގިނަ ޓީޗަރުން ކިޔަވާދެނީ އާއިލާ އާއި ދަރިން ގުރުބާކޮށްފަ އެވެ. އެކަމަކު އެތަނެއް އެއްވެސް ސަރުކާރަކަށް ނުވަތަ އެހެން ބަޔަކަށް ވެސް ނުފެނެ އެވެ. އަގު ވަޒަނެއް ނުކުރެ އެވެ. މިސާލަކަށް ސްކޫލެއްގައި ގޮނޑި އާއި މޭޒު ފަދަ ތަކެތި އުފުލުމާއި އެފަދަ އެތަށް މަސައްކަތެއް ވެސް ޓީޗަރުން ލައްވާ ކުރުވަ އެވެ. އެއީ އެ މީހުންނަށް އެއްވެސް ގަދަރެއް ނުކުރާތީ އެވެ. އަގެއް ނެތީމަ އެވެ.\n"ޓީޗާސް ޑޭގައި ވަރަށް ގިނަ ބޮޑެތި ހަރަދުތައް ކުރޭ ފާހަގަ ކުރަން. އެކަމަކު އަޅުގަނޑު ފާހަގަކޮށްލަން ބޭނުން ވާހަކައަކީ އެންމެ ދުވަހެއްގައެއް ނޫނޭ ޓީޗަރުންނަށް އިހުތިރާމް ލިބެން ޖެހެނީ. އެ މީހުންނަށް ދިމާވެފައި ހުރި އަސްލު މައްސަލަތަކަށް ވެސް ބަލައިލަން ޖެހޭނެ. އެ ނޫނީ ދާއިރާ ވެއްޓި ނިކަމެތި ވެދާނެ،" އޭނާ ވިދާޅުވި އެވެ.\nކޮންމެ ގައުމެއްގައި ވެސް އާ ޖީލެއް ކޮޅަށް ޖަހާ ފައްކާ ކުރާ ބަޔަކީ ޓީޗަރުންނެވެ. ގައުމެއްގެ ވެރިއެއް ވަޒީރެއް ޑޮކްޓަރެއް ނުވަތަ އިންޖީނިއަރެއް ވެސް އުފައްދަނީ ޓީޗަރުންނެވެ. މިސާލަކަށް މެލޭޝިޔާ އާއި ޓައިވާން އަދި ޗައިނާ ފަދަ ގައުމުތަކުގައި ޓީޗަރުންނަކީ ގައުމުގެ އެންމެ ބޮޑު ރައުސްމާލެވެ. އެއީ އެންމެ މަތީ ފެންވަރުގެ ދާއިރާއެވެ. އަދި އެހެން ދިރާސާއަކުން ދައްކާ ގޮތުގައި ސްޕެއިންއާ، ކެނެޑާ އާއި ސައުތު ކޮރެއާ ފަދަ ތަހުޒީބުވެ ކުރިއަރާފައިވާ ގައުމުތައް އެންމެ މުސާރަ ބޮޑު އެއް ބަޔަކީ ޓީޗަރުންނެވެ.\nރާއްޖެއިން ވެސް އަމާޒު ހިފަނީ ޔުނިސެފްގެ ޝިއާރާ އެއްގޮތަށް މުސްތަގުބަލުގައި މޮޅެތި ޒުވާން ޓީޗަރުން ތިބޭ ވަރުގަދަ ދާއިރާއަކަށް އެ ދާއިރާ ހެދުމެވެ. އެހެންކަމުން ސިސްޓަމުގައި ހުރި މައްސަލަތައް ބަލައި އެކަންކަން ރެގިއުލޭޓް ކުރެވެން އެބަ ޖެހެ އެވެ. ޓީޗަރުންގެ ހައްގުތައް ރައްކާތެރި ކުރެވެން ޖެހެ އެވެ.\nޝައުނާ: ހިތް ރޮއްވާފައި ވަކިވި މުދައްރިސު!\nއެވްރިޑޭ ހީރޯސް: ޓީޗަރަކާއެކު އެއްދުވަސް\nޓީޗަރަަކާއެކު ވާޗުއަލް ކްލާހެއްގައި، ބުރަ އުނދަގޫ ކަމެއް!\nމުޖްތަމައު ތަރައްގީވާނީ ޒުވާން މުދައްރިސުންތަކެއް އުފައްދައިގެން: ރައީސް


Hollywood ge thari Gemma Chan Raajjeygai Chuhty heydha kohfi\nހޮލީވުޑްގެ ތަރި ޖެމްމަ ޗާން ރާއްޖޭގައި ޗުއްޓީ ހޭދަކޮށްފި\nހޮލީވުޑުގެ މަޝްހޫރު ފިލްމީ ތަރި ޖެމްމަ ޗާން ރާއްޖޭގައި ޗުއްޓީ ހޭދަކޮށްފިއެވެ.\nމިދިޔަ އަންގާރަ ދުވަހު ޖެމްމަ ރާއްޖެ އައިސްފައިވާއިރު އޭނާ ޗުއްޓި ހޭދަކޮށްފައިވަނީ މާލެ އަތޮޅުގައި އޮންނަ ހުވަފެންފުށި ރިސޯޓުގައެވެ. އުމުރުން 36 އަހަރުގެ ޖެމްމަ ވަނީ ރާއްޖޭގައި އޭނާ ޗުއްޓީ ހޭދަކުރި ގޮތުގެ ބައެއް ފޮޓޯތައް އޭނާގެ އެއް މިލިއަން ސަޕޯޓަރުންނަށް އިންސްޓަގްރާމުން ހިއްސާކޮށްފައެވެ.\n"ހެވަން" ކެޕްޝަނުގައި ޖަހާ އޭނާ ވަނީ ރާއްޖޭގެ ހުދު ދޮންވެލި ގޮނޑުދޮށާއި ރާއްޖޭގެ ގުދުރަތީ ރީތިކަން އެކި ކަންކޮޅުތަކުގައި ތިބި އޭނާގެ ސަޕޯޓަރުންނަށް ދައްކާލާފައެވެ.\nA post shared by Gemma Chan (@gemma_chan) on Apr 27, 2019 at 7:44pm PDT\nHappy Easter from me and my new friends 🙀😍 The man in the last photo is known as the “stingray whisperer”. The stingrays recognise him and he has names for all of them as they’ve known each other for years. They are so gentle and inquisitive ... @huvafenfushi_maldives #dreamisland #stingray\nA post shared by Gemma Chan (@gemma_chan) on Apr 21, 2019 at 2:28am PDT\nރާއްޖޭގައި ޗުއްޓީ ހޭދަކުރުމަށް ފަހު މިއަދު އޭނާ ފުރާފައިވާއިރު އިންސްޓަގްރާމުގައި ޖެމްމަ ވަނީ މުޅި އުމުރަށް ރާއްޖޭގައި އުޅޭ ހިތްވާ ކަމަށް ބުނެފައެވެ.\nދެހާސް ހަ ވަނަ އަހަރު ލަންޑަނުގެ ޑްރާމާ ސެންޓަރުން ކިޔެވުމަށް ފަހު ޖެމްމަ އޭނާގެ ފިލްމީ ހަޔާތް ފަށާފައި ވަނީ ބިރުވެރި ސީރީޒްއެއް ކަމަށްވާ "ވެން އެވިލް ކޯލްސް" އިންނެވެ. އަދި 2009 ވަނަ އަހަރު އޭނާ ވަނީ ސައިކޮލޮޖިކަލް ތްރިލާއެއް ކަމަށްވާ، "އެގްޒާމް" ގައި ވެސް މަސައްކަތް ކޮށްފައެވެ. އޭގެ ފަހުން ކާމިޔާބު ގިނަ ފިލްމުތަކަކުން ފެނިފައިވާ ޖެމްމަގެ އެންމެ ފަހުގެ މަސައްކަތަކަށް ފެނިފައި ވަނީ "ކެޕްޓަން މާވަލް" އެވެ. އެއްނާ ބޯޑެން އާއި ރީއަން ފުލެކް ޑައިރެކްޓުކުރި އެފިލްމު ދާދިފަހުން ނެރެފައިވާއިރު، އެ ފިލްމަކީ ދެ އޭލިއަންއެއް ކުރާ ހަނގުރާމައެއް ފެނިގެންދާ ފިލްމެކެވެ.\nޖެމްމަ ޗާން މުނިފޫހިފިލުވުން


އިޓަލީވިލާތުގައި އަޅާފައިވާ ފިޔަވަޅުތައް އަނެއްކާވެސް ވަރުގަދަކޮށްފި އިޓަލީވިލާތުގައި އަޅާފައިވާ ފިޔަވަޅުތައް އަނެއްކާވެސް ވަރުގަދަކޮށްފި\nކޯވިޑް ފެތުރޭ މިންވަރު އިތުރުވުމުން އެޤައުމުގައި އަޅާފައިވާ ފިޔަވަޅުތައް ވަނީ ވަރުގަދަކޮށްފައި. އެއާއި އެކު މަގުތައް އަނެއްކާވެސް ވަނީ ފަޅުވެފައި.- ފޮޓޯ: ރޮއިޓަރސް\nއިޓަލީވިލާތުގައި ކޯވިޑް-19 ފެތުރޭ މިންވަރު އިތުރުވާތީ އެ ޤައުމުގައި އަޅާފައިވާ ފިޔަވަޅުތައް އިތުރަށް ހަރުކަށިކޮށްފިއެވެ.\nއިޓަލީވިލާތުގައ މިހާތަނަށް 507،509 މީހުންނަށް ކޯވިޑް-19 ޖެހި 37،219 މީހުންވަނީ މަރުވެފައެވެ. އެންމެ ފުރަތަމަ ކޯވިޑް-19 ފެތުރެން ފެށި ދުވަސްވަރުގައި އެ ޤައުމުގެ ޙާލަތު ވަރަށް ބޮޑަށް ގޯސްވުމަށްފަހު ބަލި ފެތުރޭ މިންވަރު ފަހުންވަނީ މަދުވެފައެވެ. ނަމަވެސް އަނެއްކާވެސް ބަލިޖެހޭ މީހުންގެ ޢަދަދުވަނީ އިތުރުވާން ފަށައިފައެވެ. ފާއިތުވި 24 ގަޑިއިރުގެ ތެރޭގައި 19.644 މީހުންނަށް ބަލިޖެހި 151 މީހުންވަނީ މަރުވެފައެވެ.\nއަލަށް އެޅި ފިޔަވަޅުތަކުގެ ދަށުން އޮކްޓޯބަރު މަހުގެ 26ވަނަ ދުވަހުން ފެށިގެން އިރުއޮއްސި ހައެއް ޖެހުމުން ރެސްޓޯރަންޓުތަކާއި ކެފޭތައް ބަންދުކުރަން ޖެހެއެވެ. ސްވިމިންގު ޕޫލުތަކާއި ޖިމްތަކާއި ސިނަމާތައްފަދަ ތަންތަންވެސް ވަގުތީގޮތުން ބަންދުކުރުމަށްވަނީ އަންގައިފައެވެ. އޭގެ އިތުރުން ސާނަވީ ތަޢުލީމު ޙާޞީލްކުރަމުންދާ ދަރިވަރުންނަށް ކިޔަވައިދިނުމުގައި އިންޓަނެޓު ބޭނުންކުރާ މިންވަރު އިތުރުކުރުމަށްވެސް އަލަށް އެޅި ފިޔަވަޅުތަކުގެ ދަށުންވަނީ އަންގައިފައެވެ.\nއިޓަލީގައި އަޅާފައިވާ ފިޔަވަޅުތައް ވަރުގަދަކޮށް ރޭގަނޑު ކެފޭތަކާއި ރެސްޓޯރަންޓްތައް ބަންދުވާނެ.- ފޮޓޯ: ރޮއިޓަރސް\nއެ ފިޔަވަޅުތައް އެޅުމަށް ނިންމާފައިވަނީ ބޮޑުވަޒީރު ގުސެއްޕެ ކޯންތޭގެ މަރުކަޒީ ސަރުކާރާއި ސަރަޙައްދީ ސަރުކާރުތަކުގެ އެއްބަސްވުމުގެ މަތިންނެވެ. އައު ފިޔަވަޅުތައް އަޅާފައިވަނީ މިދިޔަ ހަފުތާގެ ތެރޭގައި އިޓަލީވިލާތުގެ ބައެއް ސަރަޙައްދުތަކުގައި ކާފިއު ހިންގުމުން އެ ޤައުމުގެ ނޭޕްލްސް އާއި ރޯމުގައި ދެ ރޭ ވަންދެން މުޒާހަރާކޮށްފައިވަނިކޮށެވެ.\nއިޓަލީވިލާތުގެ މައި ސަރުކާރުން ބުނީ އެންމެ ފުރަތަމަ ބަލި ފެތުރެން ފެށި ދުވަސްވަރު ޤާއިމްކުރިފަދަ ފުރިހަމަ ފުރަބަންދެއް އަލުން ޤާއިމްކުރުމަށް ބޭނުންނުވާކަމަށެވެ. އެފަދަ ފިޔަވަޅެއްގެ އިޤްތިޞާދީ ގެއްލުންތައް ވަރަށް ބޮޑުވާނެކަމަށާއި ކުރިއަށްވުރެ އިތުރަށް ފިޔަވަޅުތައް ވަރުގަދަކުރުމަށް މަޖުބޫރުވެފައިވަނީ ބަލި ފެތުރޭ މިންވަރު އަނެއްކާވެސް އިތުރުވަމުންދާތީކަމަށް ސަރުކާރުން ބުންޏެވެ.\nސަރުކާރުންވަނީ ކޮންމެހެން ނިކުންނަން ޖެހިގެން ނޫނީ ބޭރު ތެރެއަށް ނުކުމެ ނޫޅުމަށް ރައްޔިތުންގެ ކިބައިން އިލްތިމާސްކޮށްފައެވެ. އަދި އެކުގައި ދިރިއުޅޭ މީހުން ނޫން މީހުންނާ ބައްދަލުކުރުން މަދުކުރުމަށްވެސް ވަނީ ނަޞޭޙަތްތެރިވެފައެވެ. ނަމަވެސް ފިހާރަތަކާއި ވިޔަފާރިތައް ބަންދުކުރަން އަންގާފައެއް ނުވެއެވެ. އަދި މުޅި ޤައުމުން ޢަމަލުކުރަންޖެހޭ ކާފިއުއެއްވެސް ހިންގާފައެއް ނުވެއެވެ.


SunOnline: Ferry nizaamah beynunvaa ferry banumah Gulf craft Maldives ah\nފެރީ ނިޒާމަށް ބޭނުންވާ ފެރީ ބަނުމަށް ގަލްފް ކްރާފްޓް މޯލްޑިވްސް އަށް\nއައިޝަތު ފަރީޙާ 11 Apr 2021, 13:17\nފެރީ ނިޒާމަށް ބޭނުންވާ ފެރީ ބަނުމަށް ގަލްފް ކްރާފްޓް މޯލްޑިވްސް އަށް - ފޮޓޯ: ޕްލޭނިން މިނިސްޓްރީ\nހަލުވި ފެރީ ނިޒާމަށް ބޭނުންވާ ފެރީ ބަނުމަށް ގަލްފް ކްރާފްޓް މޯލްޑިވްސް އާ ހަވާލު ކޮށްފިއެވެ.\nއެ މަޝްރޫއުގެ ދަށުން ހައި ސްޕީޑް ފެރީ ނިޒާމުގެ ހިދުމަތަށް ބޭނުންވާ ސްޕީޑް ފެރީ ބަނުމަށް ގަލްފް ކްރާފްޓާ ހަވާލުކޮށް، އެމްޓީސީސީގެ ފަރާތުން ސޮއިކުރެއްވީ މެނޭޖިން ޑިރެކްޓަރު އާދަމް އާޒިމް އެވެ. ގަލްފް ކްރާފްޓް މޯލްޑިވްސްގެ ފަރާތުން ސޮއިކުރެއްވީ އެ ކުންފުނީގެ ޗެއާމަން މުހައްމަދު ހުސައިން އަލްޝާލީއެވެ.\nމި އެއްބަސްވުމުގެ ދަށުން، 17 ސްޕީޑް ފެރީ ބަންނާނެ އެވެ.\nގަލްފް ކްރާފްޓް މޯލްޑިވްސް އަކީ މި ފަންނުގައި ރާއްޖޭގައި އެންމެ ތަޖުރިބާކާރު ކުންފުންޏެވެ. އެ ކުންފުންޏާ ހަވާލުކޮށްގެން ބަންނަ ފެރީތަކަކީ 50 މީހުންގެ ޖާގައިގެ، 30 ނޮޓް ގެ ބާރުމިނު ގައި ދުވާ ފެރީތަކެކެވެ. އެމްޓީސީސީން މިހާރު ބޭނުންކުރާ ފެރީތަކަށްވުރެ މި ފެރީތަކުގެ ސްޕީޑް ތިން ގުނަ އަވަސް ވާނެ ކަމަށް އެ ކުންފުނިން ބުންޏެވެ.\nމިފެރީތައް ބަނުމުގައި އިސްކަންދޭނީ ދަތުރުވެރިންނަށް ހިތްފަސޭހަ ދަތުރެއްކުރެވޭނޭ ގޮތަށް ކަމަށާއި އެގޮތުން ފެރީގެ ސީޓާއި، ފަސިންޖަރުންގެ ކެބިން ފަރުމާކުރަނީ އެފަދަ ދަތުރުތައްކުރުމަށް އެންމެ އެކަށޭނަ ގޮތަށް ކަމަށް ވެސް އެ ކުންފުނިން ބުންޏެވެ.\nހާއްސަ އެހީއަށް ބޭނުންވާ ފަރާތްތަކަށް ޙާއްސަ އިންތިޒާމްތަކެއް މިފެރީތަކުގައި ގާއިމްކުރާއިރު "އިންޓަގްރޭޓެޑް ނޭޝަނަލް ޕަބްލިކް ފެރީ ނެޓްވޯކް" މަޝްރޫއުގެ ދަށުން، ޓާމިނަލް އާއި ފެރީ ސްޓޮޕްތައް އެޅުމުގެ މަސައްކަތް މިހާރު ފަށާފައިވާ ކަމަށް އެމްޓީސީސީ އިން ބުންޏެވެ.\nއެގޮތުން ހޯރަފުށީގައި ފެރީ ޓާމިނަލް އެޅުމުގެ މަސައްކަތް ފެށި، އެހެން ޓާމިނަލް ތަކާއި ފެރީ ސްޓޮޕް ތަކުގެ\nމަސައްކަތް ފަށަން ތައްޔާރުވެފައިވާއިރު އެ މަޝްރޫއުގެ ދަށުން، ބަންނަ ސްޕީޑް ފެރީގެ ހިދުމަތް މިއަހަރުގެ\nނޮވެމްބަރުމަހު ފެށުމަށް ބޭނުންވާ ފަންނީ މުއައްޒަފުން ހޯދަން މި މަހު އިއުލާނު ކުރާނެ ކަމަށް އެމްޓީސީސީ އިން ބުންޏެވެ.\nއެމްޓީސީސީ އިން ބުނީ އެ ކުންފުނީގެ މަގުސަދަކީ ހެޔޮ އަގުގައި ފަސޭހަކަމާއެކު ބޭނުންކުރެވޭ، ކަނޑާއި އެއްގަމުގެ ދަތުރުފަތުރުގެ ހިދުމަތް ރައްޔިތުންނަށް ފޯރުކޮށްދޭ ކުންފުންޏެއް ގޮތުގައި ދެމިތިބުން ކަމަށެވެ.\nޕެޕޭއިން ސަބްމެރީން ކައިގެން ދުބާއީއަށް ދިއުމުގެ ފުރުސަތު


އަސްކަނި – ލޫކަސްޖަލީލް\nއެންމެން ވެސް ހީކުރަނީ އަހަންނަކީ މޮޔައެއް ކަމަށެވެ. މޮޔަ ކަންތައް ކުރަނީ އެހެން މީހުންނެވެ. އަހަންނަށް އޮންނަނީ އެ ނަމެވެ. އަހަރެންގެ ނަމުގެ ކުރިއަށް މޮޔަ އައީ ވެސް އެހެންވެއެވެ. މުޅި މުޖުތަމަޢުން އަހަންނަކީ މޮޔައެއް ކަމަށް ބެލުމުންނެވެ. އަސްލު މޮޔައީ އަހަރެން ހެއްޔެވެ؟ ނުވަތަ އެ މީހުން ހެއްޔެވެ؟ އަހަރެން މުޖުތަމަޢުން ބޭރުކޮށްލީ އެމީހުންނެވެ. މަގުމަތިވާން ދޫކޮށްލީ ވެސް އެމީހުންނެވެ. ވޭނަކަށް ދިރިއުޅުން ވިޔަސް އަހަރެން އުޅުނީ މާރުކޭޓް ކަންމަތީގައެވެ. ސައިހޮޓާ ތަކުގެ އަސްކަނީގައެވެ. އެތިބަ ގައިބާރު ވަރުގަދަ ފިރިހެނުން ސައިހޮޓަލަށް ވަދެ ނިކުމެގެން ދަމުން ސިނގިރޭޓްބުރި ވެސް އަހަރެންގެ ގަޔަށް އެއްލާފައި ހިނގައިދާނެއެވެ. ވެހޭ ވާރެއާއި ދޭއަވީގައި މަތުމަތިންދާ ފިރިހެނުން ކަނޑާ ސިނގިރޭޓްގެ އަޅީގައި ހިޔާވަހިކަން ލިބޭނެ އެހެން ތަނެއް ފެނުނު ނަމަ އަހަރެން ފިނި ރޭތަކާއި ހޫނު މެންދުރުތަކުގައި މިތާކު ނޯންނާނަމެވެ. އަހަރެން މީހަކަށް އުނދަގުލެއް ނުކުރަމެވެ. އަހަރެންގެ ދިރިއުޅުން މަގުމަތިން ހޯދަން ޖެހުނީއެވެ. ރަތްދަކައަވީގައި މާރުކޭޓުން ވަޅޯމަހާއި ރޯމަސް އަދި އުތުރު ބަނދަރު އޮޑިފަހަރުން ބާލާ ފަތާއި ތަރުކާރީ އަހަރެންގެ ބަލި ކޮނޑުގައި ގޭގެއަށް އުފުލަން ޖެހުނީއެވެ.\nއަހަރެންގެ އަސްލު ވާހަކަ އެމީހުންނަށް ނޭނގެއެވެ. ނުވަތަ އަޑު އަހާކަށް ބޫނުމެއްނުވެއެވެ. އަހަރެން ވަރަށް ކުޑައިރު މަންމަ ނިޔާވެއްޖެއެވެ. ބައްޕައެއް ހުންނަކަން އަހަންނަކަށް ނޭނގެއެވެ. ނުވަތަ އަހަރެންގެ ހަނދާނުގައި ނެތީ ކަމަށްވެސް ވެދާނެއެވެ. މަންމަ ނިޔާވުމުން އަހަރެން އުޅުނު ގޭ މީހުން އަހަރެން ގެއިން ނެރެލާށެވެ. މަންމަ ނެތުމުން އަހަންނަށް ކާންދީ ގެންގުޅެން އުނދަގުލަކަށްވީއެވެ. އަހަންނަށް ޖެހުނީ މާލެ ދޫކޮށް ދާށެވެ. ހިތަށް ފަސޭހަވީ ވެސް ގެއިން ނިކުމެ ދުރަށް ދާށެވެ. މަންމަ އެއްބަނޑު ދައްތަ އިނދެގެން އުޅޭ މީހާ ކޮންމެ ރެޔަކު ކޮޓަރިއަށް ވަދެ ނިދާފައި އޮންނަ އިރު އަހަންނަށް އެކުރާ ގޯނާ ދެން ނުކުރެވޭނެތީއެވެ. އެމީހުން ފަޅުގައި އޮތް ދޯންޏަކަށް އަހަރެން އަރުވާފައި ފޮނުވާލީ ދުރު ރަށަކަށެވެ. ގޭ މީހުންނަށް އަހަރެންގެ ހަބަރެއް މަސް ދުވަހުން ނޫނީ ނީވޭހާ ދުރަށެވެ.\n“މި މަންޖެ ބަހައްޓާނެ ގެއެއް ވޭތޯ އިދުރީސްބެ ކައިރީ ބުނޭ. ގަމަރިއްޔާ ގޯތި ވެސް މިހާރު ހުންނަނީ ހުސްކޮށް. މަސައްކަތެއް ހަވާލުކޮށްފަ ބަހައްޓާ”\nއަހަރެން ގޮވައިގެން އޮޑިކައިރިއަށް އައި ދައްތަބެ ކާފަ އެހެން ބުނިހަނދާން އަދިވެސް އެބަ ހުއްޓެވެ. އޮޑި އޭރު ނައްޓާލަނީއެވެ. އެއީ މުހައްމަދު ފަރީދުގެ ރަސްކަމުގައެވެ. ރަސްކަމުގައި ރަސްގެ ޖަހާފައި ޖުމްހޫރިޔައްތު ގެނެސް ކަމު ނުގޮސްގެން އަލުން އަނބުރާ ރަސްކަމަށް ދިޔަ ޒަމާނެވެ. ޖުމްހޫރިއްޔަތާއި ރަސްކަމުގެ ތަފާތަކީ ކޮބައި ހެއްޔެވެ؟ އަހަންނަށް އޭރު އަޑު އިވުނު ގޮތުގައި ޖުމްހޫރިއްޔަތަކީ ރައްޔިތުންގެ ވެރިކަމެވެ. ރަސްކަމަކީ ގޯސް ވެރިކަމެވެ. މަންމައާ އެކު ހެންވޭރު މައިޒާން ކައިރީ ހުރި ފޮއްޓަކަށް ވޯޓްލާން ދިޔަ ހަނދާން ހުރެއެވެ. ރަސްކަމާއި ދިމާލުގައި ރަސްގެ ލާން ވޯޓް ފޮށިކައިރީ ހުރި މީހަކު ބުންޏެވެ. އެމީހާ ބުނި ގޮތަށް މަންމަ އައީ ރަސްކަމުގައި ރަސްގެލާފައެވެ. ރަސްގެފާނު ނުބައިވާނޭ ސިލޯނުން ކިޔަވައިގެން އައި އަތިރީގޭ އަހަންމައިދީގެ ސޮރު ބުނާ ގޮތް މާ ރަނގަޅުވާނެކަމަށް މަންމަ ގެއަށް ދަމުން ބުންޏެވެ. ނުބައީ ނިޒާމް ނޫންކަން ގޯހީ މީހުންކަން އަހަންނަށް ދަސްވީ މަންމައާ ނުލައި އުޅެން ޖެހުނު ހަޔާތުގެ އުނދަގޫ ދުވަސްތަކުންނެވެ.\nގޭމީހުން އަހަރެން ފޮނުވާލީ އެންމެ އުތުރުގެ ރަށަކަށެވެ. ރަށުގެ މީހުންނާއި ވެރިން އަމުދުން ނުލަފާ ރަށަކަށެވެ. މާލޭގައި އުޅުނު ގެއިން ލިބުނު އަނިޔާތަކާއި އެކު ފައިބާ ހުންނަން މި ޖެހުނު ރަށުންވެސް ލިބެމުން ދިޔައީ އަނިޔާއެވެ. ހިޔާ ރީތި ލިބިފައި ވިޔަސް މި ރަށުގެ ރުއްގަނޑުތަކާއި ދަނޑުފަނގުތަކުން އަހަންނަށް ލިބޭ އުފަލެއް ނެތެވެ. މި ރަށުގެ މީހުން އަހަންނަށް މަސައްކަތް ކުރަން ޖައްސާއިރު އަހަންނަކީ އިއްޔެ މެންދުރު ފުރާވަރަށް އެރި ކުޑަ އަންހެން ކުއްޖެއް ކަމެއް ހަނދާނެއް ނުހުރެއެވެ. ވަރުހެސަ ބޮޑެތި ފިރިހެނުންނަށް ކުރެވޭ ވަރުގެ މަސައްކަތް ކުރަން އަހަންނަށް ޖެއްސުމުން ވީ އަނިޔާއަކަށެވެ. ރަށުތެރެއިން އަހަންނާ ބެހެން ވެސް ފެށީއެވެ. މަސައްކަތް ކުރުވަނީ ވެސް ހަށިގަނޑު އަނަރޫފަ ވާވަރަށެވެ. ނުވިތާކަށް ކާން ލިބެނީ އެހެން މީހުން ކައި ބާކީ ހުންނަ އެތިކޮޅެވެ. ނުވަތަ އުކާލާ އެތިކޮޅެވެ. ރޭވެފައި ހުންނަ ބަތްކޮޅެވެ. ގަމަރިއްޔާ ގިނަ ފަހަރަށް ގޭގައި ނުކައްކައެވެ. ގޭ ގަހުން ވެރިފައި ހުންނަ ފާ ބަނބުކެޔޮކޮޅު ވެސް ފެނުކައްކައިގެން ކާ އިރު އަހަންނަށް ކާން ގޮވާ ފަހަރަށް ވުރެ ގިނަ ވާނީ ފެނުކެއްކި ކެޔޮކޮޅު ހުސްވެ ތެލި ދޮންނަން ގޮވާފަހަރެވެ. ބައެއް ރޭރޭ ބަދިގޭ މަސައްކަތުން އަވަދި ނުވަނީސް ގަމަރިއްޔާ ގޭދޮރު ތަޅުލައެވެ. އަހަނަށް ޖެހެނީ ގޭ އަސްކަނިދޮށުގައި އޮވެ ނިދާށެވެ.\nނެއްލައިދޫ އޮޑި މާލެ ދަމުން މިރަށަށް ޖައްސާ އިރު އަތިރިއަށް ނިކުންނަމެވެ. މާލެ ދާންވީއޭ ވެސް ބައެއް ފަހަރު ހިތަށް އަރައެވެ. ނުވަތަ މާލޭގައި އަހަރެން ހުރި ގޭމީހުންނަށް ހަދިޔާ ފޮނުވަންވީ ބާއޭ ވެސް އެކަނި އަތިރިއަށް ފައިބާ ރުއްދޮށުގައި ހުރެ ހިތަށް އަރައެވެ. އޭރުން އެމީހުން އަހަންނަށް ރަނގަޅުވެދާނެއެވެ. އޮޑިމާލެގޮސް އަންނަ އިރު ފަޅުވެރިޔަކު އަތަށް ސިޓީގަނޑެއް ދީފައި ވެސް ފޮނުވަފާނެއެވެ. ކޮއްކޯއޭ ދެން މާލެ އަންނާށޭވެސް ބުނެފާނެއެވެ. އެކަމަކު މިހާރު އެ މީހުންގެ ހަނދާނުގައި އަހަރެން ހުންނާނެބާއެވެ؟ މާލެ ދޫކޮށް މިރަށަށް ފައިބާ ރަށު މީހުންނަށް ގުލާނުކޮށްދީގެން ގަމަރިއްޔާ ކައިރީ ހުންނަތާ ދޮޅު އަހަރުވީއެވެ. މާލޭގައި ހުރި ގޭ މީހުންގެ ސަލާންގަނޑެއް ނުލިބޭތާ އަހަރެން ދުނިޔޭގައި ހުރިތޯ ވެސް ނުބަލައެވެ. ގަމަރިއްޔާ އޭގެ ފަހުން ދެ ފަހަރަކު މާލެ ގޮސްފިއެވެ. ހުރީވެސް އެގޭގައެވެ. އަހަރެންގެ ވާހަކައެއް އެގޭ މީހުން ނާހައެވެ.\nއެއީ މަސައްކަތުގެ ވަރުބަލިކަމާއި އެކު ރަށުއޮފީހާ ދިމާ ރުއްގަނޑުދޮށުގައި ފިނިކޮށްލަން ހުރި ދުވަހެކެވެ. ފަހަތުން މީހަކު ގޮވާލި އަޑަށް ބަލައިލިއިރު ހުރީ އާދަން ކަތީބެވެ. ހުކުރު ދުވަހު ގެކައިރީ ހުއްޓާ މަގުމަތިން ދަމުން ވެސް ކަތީބު ގޮވިއެވެ. އެކޮއެ ވާފިރާ ގަމިރިއްޔާ ކޮބާ ހޭ އަހާފައި ފުޅަފުން އެތެރެއަށް ބޯދިއްކޮށް ބަލަމުން ދައްތަ ހޭލީމަ ކަތީބު އައި ވާހަކަ ބުނައްޗޭ މިދަނީ ނާލުބައްތެލި ލަފާތަނަށޭ ކިޔާފައި ކަތީބު މަގުކޮޅަށް ފައިބައިގެން ދިޔައީއެވެ. ފަހަރުގައި ކަތީބު އަހަންނަށް އަޅާލަފާނޭ ހިތާ ރަށުގައި އަހަރެން އުޅޭ ހާލު ކިޔާދޭން އެދުވަހު ވެސް ހިތަށް އެރިއެވެ. ޖީބުން ބިޑިއެއް ނަގައި ރޯކޮށްލުމަށް ފަހު ކަތީބު އަނެއްކާ ވެސް ވާފިރާއޭ ގޮވާލިއެވެ.\n“އެކޮއެ މިތާ އެކަނި ތިހުރީ ކީއްވެފައި؟”\nކަތީބު އެހެން އެހުމުން ހަރީރާ ބުނެގެން ރޭ އެގޭގައި ކެއްކި މަސްކޮޅު ދުމަށިމައްޗަށްލައި ދިލަޖައްސަން އުޅެފައި ހޫނު ވާތީ ފިނިކޮށްލަން އައީ ކަމަށް ބުނީމެނެވެ. އަދި ވާހަކައެއް ދައްކަންވެފައި އެބަ އޮތޭ ބުނުމުން އަތޮޅު އޮފީހުން ބަޔަކު އަންނާތީ މާފަޅު އަތިރިއަށް ދާންޖެހެއޭ އަސުރުން އިރު ތިރިވީމަ ގެއަށް ދާނަމޭ ބުނެފައި ކަތީބު ހިނގައިގެންފިއެވެ. އަހަރެންވެސް ހަރީރާމެން ގެއަށް ދިއުމަށް އޮފީސްމަގުން ހިނގައިގަތީމެވެ. އޭރު މާދުރުން ހަރީރާ އެތިވަރުތަކެއް ގޮވަމުން އާދެއެވެ. ބީރައްޓެހި ރަށެއްގައި ހުއްޓަސް މީހަކު ބުނާ ކަމެއް ކޮށްދެވެނީއެއް ނޫނޭ މަސައްކަތެއް ދަންނަނީއެއްނޫނޭ ދިލަ ޖައްސަން ބުނީމަ އެއައީ ދުމަށީގައި ރޯވާވަރަށް ހުޅުގަނޑު ބޮޑުކޮށް ދަރުޖައްސާފައޭ އަހަންނާ އަރާ ހަމަކޮށް ރުޅިވެރިކަން ދައްކަމުން ހަރީރާ ބުންޏެވެ. ހަރީރާގެ ވާހަކަތަކެއް ސަމާލުކަމެއް ނުދީ ބަދިގެފަރާތަށް ގޮސް މަސައްކަތް ފެށީމެވެ. މިއީ އެކުވެރިއެއް ތިމާގެމީހެއް ނެތި މި ރަށުގައި އަހަރެންގެ ދުވަސްތައް ހޭދަވާގޮތެވެ.\nއެދުވަހުގެ އަސުރުން ފަސްވީމައި އާދަން ކަތީބު އަހަރެން ހުންނަ ގަމަރިއްޔާމެން ގެއަށް އައެވެ. އަހަރެން އިނީ ދާވެފައި ހުރި ގަމަރިއްޔާގެ ލިބާސްތައް ދޮންނަން ފެންފުރައިގެން ގިފިލީގައެވެ. ގޯތިތެރެއަށް ނިކުތް އިރު ބޭރުގޭ އުނދޯލީގައި ކަތީބު އިނެވެ. އެކޮއެ ހަރީރާ ގަމަރިއްޔާ ކޮބާހޭ ކަތީބު އެހުމުން ދައްތަވީ އަތރިއަށް ގޮހޭ ބުނީމެވެ. ކަތީބު އައިސް އުނދޯލީގައި އިނުމަށް ބުންޏެވެ. ކަތީބު އެ އުޅޭނީ އަހަރެންގެ ހިތާމަތަކަށް ލުޔެއް ގެނެސްދޭންކަމަށް ހިތާ އަހަރެންގެ ވާހަކަތައް ކިޔާދޭން ފެށީމެވެ. ރަށުގެ ފިރިހެނުން ކުރާ އުނދަގޫތަކާއި ކުރަން ޖައްސާ ބުރަ މަސައްކަތުގެ އުނދަގުލާއި ބައެއް ފަަހަރު ގަމަރިއްޔާ ނެތިސް ގެކައިރި ފިރިހެނުން ގެއަށް ވަދެ އަހަންނަށް ކުރާ ގޯނާގެ ވާހަކަ ކިޔާދިނީމެވެ. މިހުރިހާ ވާހަކަތަކެއް ކިޔާ ދިނުމުން ވެސް ކަތީބު މޫނުމަތިން އަޅާލުމުގެ އަސަރެއް ނުފެނުނެވެ. އަހަންނާއި އެއްފުރާގެ ފުރާވަރު ކުއްޖަކު ލޯބިން ބަލާހެން ކަތީބު އަހަންނާއި ދިމާއަށް ބަލަން އިނެވެ. މި މުސްކުޅި ކަތީބުގެ ހިތުގައި ވަނީ ކޮންއެއްޗެއްކަމެއް އަހަންނަކަށް ނޭނގެއެވެ. ދެން ކޮޓަރިއަށް ދާން ހިނގާށޭ ބުނެފައި ކަތީބު އަހަރެންގެ އަތުގައި ހިފިއެވެ. އަހަރެންގެ ހިތްބިރުން ތެޅެންފެށިއެވެ. ކަތީބު އަތުން ދުލެއް ނުކުރިއެވެ. ކޮޓަރިއަށްނުދާނަމޭ ބުނުމުން ކަތީބުގެ މޫނުމަތިން ކުލަވަރުބަދަލުވިއެވެ. ގަދަކަމުން ކަހަލަ ގޮތަކަށް އަހަރެންގެ އަތުގައި ހިފައިގެން ގޭތެރެއަށް ވެއްދިއެވެ. އަސުރުން ތިރިވުމުން ގޭތެރޭ ވަނީ އަނދިރިކަމެވެ. އަހަރެންގެ ހަޔާތަށް ވެރިވި އަނދިރިކަން ކަޅޮފޮއެކަމަށް ދިޔައީ އެ އަސުރުން ފަހެވެ. އިރު އޮއްސި ރޭވީފަހުން ކަތީބު ކޮޓަރިން ނިކުތީ އައިނަކަށް ވަތް ހައިވެފަިއވާ ފެމުނުމިޔަރެއް ފަދައިން އަހަރެންގެ ފުރާވަރު ގެއްލުވާލާފައެވެ. ފިރިހެނުންމަތިން އަހަރެން ފޫހިވިއެވެ. ހަޔާތުގައި ފިރިހެނަކާއި އެކު އިނދެގެން ވިޔަސް ދުވަސްތައް ހޭދަ ނުކުރުމަށް އެ ދުވަހު ނިންމީމެވެ.\nމަންމަ ނިޔާވި ފަހުން މާލޭގޭތެރެއިން ވެސް ލިބުނީ އަނިޔާއެވެ. އުފަން ރަށް ދޫކޮށް މި ރަށަށް އައުމުން ވެސް ލިބެމުން ދަނީ އަނިޔާއެވެ. ބުރަ މަސައްކަތާއި ގިލަނުގެ ދުވަސްތެކެވެ. އަނިޔާއިން މިންޖުކޮށްދޭނެކަމަށް ހީކުރި ކަތީބު ވެސް ހޯދީ އަހަރެންގެ ހަށިގަނޑުން އުފަލެވެ. ދިނީ އަނިޔާއެވެ. އެ ދުވަހު އަހަރެން ދިރިއުޅުމާއި މެދު އުންމީދު ކެނޑުނެވެ. އަދި ޖެހިގެން އޮތް ރަށަށް ފުރަން ތައްޔާރުވެފައި އޮތް ދޯންޏަކަށް އެރީމެވެ. ވަންނާނެ ގެއަށް ނުހުންނާނެކަން ވެސް އެނގިހުރެއެވެ. ތުރާލާއި އަނިޔާއަކީ އަހަރެންގެ ދިރިއުޅުމުގެ ބައެއް ކަމަށް ނިންމާ އެއް ރަށުން އަނެއް ރަށަށް މަސައްކަތްކޮށްދީގެން އަހަރެންގެ ދިރިއުޅުމުގެ ދުވަސްތައް ހޭދަކުރަމުންދިޔައީމެވެ. އިންސާފަކީ ފަގީރުންނަށް ލިބޭ އެއްޗެއް ނޫނެވެ. މުއްސަނދިން އަގު ދީފައި ގަންނަ އެއްޗެކެވެ. މިގޮތުގައި އަހަަރުތައް ފާއިތުވެ އަހަރެންގެ ފުރާވަރުގެ ދުވަސްތައް ނިމި ބޮޑު އަންހެނަކަށްވި ފަހުން ދިރިއުޅުން މާލެއަށް ބަދަލުކުރީމެވެ. އަހަރެން އުފަންވި ގެއަށް ދިޔަ އިރު އެއީ އެހެން ގެއެކެވެ. އެގޭ މީހުން އަހަރެން ދަންނަކަމަށް ނުހެދިއެވެ. އަހަންނަށް ޖެހުނީ ވެރި ރަށުގައި ގެދޮރު ހުރެ މަގުމަތި ވާށެވެ. މޮޔައެކޭ ކިޔާ ޅަފުރައިގެ ކުދިންވެސް އަހަންނަށް ގޮވަން ފެށިއެވެ. އަހަރެންގެ ދަބަސްގަނޑު ހިފައިގެން އުޅުނީ މާލެތެރޭ އެއްގެޔަށް މަސައްކަތް ކޮށްދީ އަނެއް ގެޔަށް މަސް ގެނެސްދީ ބާޒާރުކޮށްދިނުމުގައެވެ. އަހަރެން ސަލާން ނުޖަހަމެވެ. އަހަރެން ކޮށްދިނީ މަސައްކަތެވެ. ގޭގެއިން އަހަންނަށް ދިނީ އުޖޫރައެވެ. ނިކަމެތި ހާލުގައި ވެސް އަހަރެން ދިރިއުޅެން ބޭނުންވީ ބުރަ މަސައްކަތުންނެވެ.\nމާލެއައިސް ކުރަން ފެށި އެކި މަަސައްކަތުން ފަހުން ފައިސާ ދޭނެކަމަށް ބުނެ އަހަރެން މާފަންނުކޮޅު ގެޔަކުން ކުއްޔަށް ހިފި ކޮޓަރީގެ ކުލި ދެއްކޭގޮތްވިއެވެ. ހެނދުނު ހޭލައިގެން އަހަރެން ދަނީ މާރުކޭޓާ ދިމާއަށެވެ. ރަށްރަށުން އަންނަ އޮޑި ފަހަރު އަޅާފައި އޮންނަ ތަނަށެވެ. އެކި ގޭގެއަށް ބާޒާރުކޮށްދީ މަސްއުފުލަދިނުމަށް ފަހު މާރުކޭޓް ހޮޓަލަށް ވަދު ސައިބޮއެގެން ކޮޓަރިއަށް ވަދެވޭ އިރު ގިނަ ރޭރޭ ހުންނަނީ ބާރަ ޖަހާ ބޮޑުވެފައެވެ. އެއީ ވެސް ބުރަ މަސައްކަތަށްފަހު ގެއަށް ދިޔަ ދުވަހެކެވެ. ކޮޓަރިއަށް ވަދެ ވެފައި ހުރ ވަރުބަލީގައި އެދުގައި އޮށޯތީމެވެ. ބޮކި ޖައްސަން ހަނދާނެއް ނެތެވެ. ނިދިޖެހުނީ މާ އަވަހަށެވެ. އިރުކޮޅަކުން ހޭވެރިކަން ވީ ގައިމަތީ އެއްޗެއް ހަރަކާތްކުރާހެން ހީވެގެނެވެ. އަހަރެން ތެދުވަން މަސައްކަތްކުރީމެވެ. ނަމަވެސް މީހަކު ދެއަތުގައި ހިފަހައްޓައިގެން ހުރި ހެން ހީވިއެވެ. އަހަންނަށް ހީވީ ރަނގަޅަށެވެ. ޖެހިގެން ހުރި ކޮޓަރި ހޮޅިބުރިން ދޭ ފަނޑުއަލިން އެއީ ކާކުކަން އަހަންނަށް އެނގިއްޖެއެވެ. ދަންވަރަށް ހައިވެފައިވާ ފުރޭތައެއް ފަދައިން އަހަރެން ގައި މައްޗަށް އަރާ އޮތީ މިގޭ ވެރިމީހާއެވެ. އުމުރުގެ ދުވަސްތައް އަހަންނަށްވުރެ މައްޗަށް ގޮސްފައިވާ މީހެކެވެ. އެރޭ ގޭ ވެރިމީހާ އޮތީ އަހަރެންގެ އެނދުގައެވެ. ގަދަކަމުން އެމީހާ ބޭނުންވާ އުފާތައް ހޯދުމަށް ފަހު ދިޔައީ ފަތިސްވީ ފަހުންނެވެ.\nހެނދުނު އަހަރެންގެ ދަބަސްގަނޑު ހިފައިގެން މަގު މައްޗަށް ނުކުތީމެވެ. އަދި އަހަރެން އެތަނަކަށް އެންމެ ގަޔާވާ މާރުކޭޓާއި ދިމާއަށް މިސްރާބު ޖެހީމެވެ. އެއީ އަހަރެން މާރުކޭޓްމަގުމަތީގައި ނިދި ފުރަތަމަ ރެއެވެ. ދުވަހުގެ މަސައްކަތަށް ފަހު އަހަރެން ގެއަށް އެނބުރި ނުދަމެވެ. އަހަރެންގެ އަސްލު ގެއަކީ މިއީކަން އެ ދުވަހު އަހަރެން ގަބޫލުކުރީމެވެ. ވެހެމުން ދިޔަ ވާރޭގައި އެރޭ އަސްކަނިދޮށުގައި އޮވެ އެކަނި ނިދީމެވެ. މުޅި ދުނިޔެއަކީ ވެސް ބޭއިންސާފޭ ހިތަށް އެރިއެވެ. އަހަންނަށް ރުހުމުގެ ލޮލަކުން އޯގާތެރިހިތަކުން ބަލާލާނެ އެކަކު ވެސް ނެތެވެ. އަހަންނަށް ހިމާޔަތްދޭނެ މީހެއް އަހަރެންގެ އުފަން މި މާލޭގައި ނެތެވެ. މަންމަގެ ހަނދާންތައް އާވާން ފެށިއެވެ. ކުޑަކުއްޖެއްގެ ގޮތުގައި މަންމަގެ އުނގައި އޮވެ ގޭގައި ނިދާ ހަނދާން އަހަރެން ރޮއްވާލިއެވެ. އަސްކަނިން ފައިބަމުން ދިޔަ ފެނާއި އަހަރެންގެ ލޮލުން ފައިބަމުން ދިޔަ ކަރުނައާއި ގުޅި މަގުމަތީ ކާނުގަނޑަށް ފައިބަމުން ދިޔައެވެ. އަސްކަނިދޮށުގައި އޮވެ ހޭލި އިރުވެސް ކެރިކަނޑައިގެން ނުދެއެވެ. ދުވަހުގެ ހަލަބޮލިކަމަށް އަހަރެން ނިކުތީމެވެ. މީހުންގެ ފުރައްސާރައާއި މަލާމާތާއި ގޯނާ މިއަދުވެސް އަހަންނަށް ލިބޭނެއެވެ.\nއަހަރެންގެ ދުވަސްތައް ބާޒާރު މަތީގައާއި މާލޭމަގުތަކުގައި ހޭދަކުރަމުން ދިޔައީމެވެ. މަގުމަތިން އަހަންނާއި ފޮށޭ މީހުން ފޮށެއެވެ. ދިމާކުރާ މީހުން ދިމާކުރެއެވެ. އަހަރެން ހުންނަލެއް ހަޑީ ކަމަށް ވެސް ވެދާނެއެވެ. އެކަމަކު އެމީހުން އެ ކުރާ ކަންތައް އަދި މާހަޑިއެވެ. އަހަރުމެން ފަދަ ބޭއިންސާފު ލިބި މުޖްތަމަޢުގެ އަނިޔާއާއި ކުރިމަތިވެ ވަންނާނެ ގެދޮރު ނެތި މަގުމަތިވެފައިވާ މީހުންނަށް އަޅާލާނީ ކާކު ހެއްޔެވެ؟ އަހަރެން ބުރަ މަސައްކަތްކޮށްގެން އެއްކުރާ ލާރިކޮޅު ވެސް ގިނަ ފަހަރަށް ކޮންމެވެސް މީހަކު ފޭރި ގަންނާނެއެވެ. އެއީ މަސްތުވާތަކެތި ބޯ ކުދިންނެވެ. ނުވަތަ ވައްކަން ކުރާ ކުދިންނެވެ. މަގުތަކަށް ގިނަވެފައިވާ ޒުވާނުންނެވެ. އަހަންނަށް ވިސްނޭ ގޮތުގައި އެކުދިންނަށް އެންމެ އަޅާލަނީ ސަރުކާރުންނެވެ. އެކުދިން ބޯނެ އެތިކޮޅު ހޯދަދެނީ ވެސް ސަރުކާރުންނެވެ. އަދި އޭތިކޮޅު ބޭނުން ކުރުމުން ޖަލަށް ފޮނުވާލަނީ ވެސް ސަރުކާރުންނެވެ. މިއީ ވެރިން ކުރާ ކަންތަކާ އެކުދިން ފާޑުކިޔާފާނެތީ އެހެން މަސްތެއްގައި ޒުވާންކަން ގެއްލުވާލުމަށް އެވެރިން ކުރާކަމެކޭ ހިތަށް އަރައެވެ.\nއަހަރެން ވެސް އުޅެ ބޮޑުވީ މި މަގުތައް މަތީއެވެ. އެކުދިން ވެސް އުޅޭ ބޮޑުވީ މި މަގުތައް މަތީއެވެ. މިއީ އަހަރުމެންގެ ކަންކަން ބަލަހައްޓަން ގަނޑުވަރުތަކުގައި ތިބި މީހުންގެ މައްސަލައެވެ. ފުލުސް އޮފީހަށް ދިޔައީމަވެސް ގޯސްވަނީ އަހަންނެވެ. އަހަރެން މޮޔައީއެވެ. މަސްތުވާތަކެތި ބޮއެގެން ޖަލަށް ދާންވީޔޭވެސް ހިތަށްއެރިއެވެ. އެމީހުންނަށް ވެސް ސަރުކާރުން މާ އަޅާލައެވެ. އަހަރެން މިހެން މަގުތައް މަތީ ގިނަވެ އަސްކަނިތައް ދޮށިުގައި ނިދާ އުޅޭތީ ގިނަ މީހުން އަހަރެން ދަނެއެވެ. އެމީހުން ދެކެނީ ރަށުތެރެއާއި ބާޒާރުމަތީ އުޅޭ މޮޔައެއްކަމަށެވެ. އަހަރެން ކައިރިއަށް އިންޓަވިއުކުރަން އައި ކުއްޖެއް ކައީރީވެސް އެހެން ބުނީމެވެ.\n“ދާންވީ ޖަލަށް. މަސްތުވާއެއްޗި ބޮއެގެން. ހާދަ އަރާމޭ ސަރުކާރުން އެމީހުން ގެންގުޅޭލެއް”\nއެ ކުއްޖާ ފެށީ ހޭށެވެ. އަހަރެން އަހަރެންގެ މަސައްކަތަށް އެނބުރި ދިޔައީމެވެ.\nދުވަސްތައް ފާއިތުވަމުންދެއެވެ. ބާޒާރުމަތީގެ ހަލަބޮލިކަމަށް ކަމަށް ފަހު ކޮންމެ ރެޔެއްވެސް ނިމެނީ ހިމޭން ކަމަށެވެ. މޫސުން ސާފު ރޭތަކާއި ވިއްސާރަ ރޭތަކެވެ. ބަދަލުވާ ރޭދުވާ އަހަރެންގެ ދިރިއުޅުމުގެ ހާލަތަށް ބަދަލެއް ނުގެނެސްދިނެވެ. އަހަންނާއި ފޮށޭ މީހުންާއި ގޯނާ ކުރާ މީހުންގެ އަމަލުތަކަށް ވެސް ބަދަލެއް ނާދެއެވެ. ބަދަލު އައީ އަހަރެންގެ ސިއްހީ ހާލަށެވެ. އުމުރުން ދުވަސްވުމަށް ވުރެ އަސްކަނިތައް ދޮށުގައި ނުސާފު މަގުަތައް މަތީ ނިދުމުން ހައްޓަށްކުރި ދެރަ އަސަރެވެ. ބާޒާރުމަތީ ފިހާރަތަކަށް ގެންނަ މުދާ ހުސްކުރި ފޮށިގަނޑުގަނޑު ބިންމަތީގައި އަޅައިގެން އަސްކަނިތައް ދޮށުގައި އަހަރެން ނިދާތާ ވީ ދުވަހެއް ބުނެދޭކަށް ނޭނގެއެވެ. ފަހަކަށް އައިސް ގިނަ ރޭރޭ ނުނިދި ފަތިސްވަނީ މައިބަދައަށް ކުރާ ތަދާއި ނޭވާއަށް ކުރާ އުނދަގުލާއި އެކު ހޭލާއޮވެއެވެ. އަހަރެންގެ ވެސް ތިމާގެ ބަޔަކު ތިބޭނެއެވެ. އެ މީހުން އަހަރެން ހޯދަން މި އަސްކަނިދޮށަށް އައިސް ގެއަށް ދާން ހިނގާށޭ ބުނާނީ ކޮން ދުވަހަކުން ބާއެވެ؟\n29 މާޗް 2018 - Uncategorized


ހދ.ކުޅުދުއްފުއްޓަށް ޖަމާވެފައިވާ ކުނިތައް ނަގާ ސާފުކޮށްދޭނެ ފަރާތެއް ހޯދުމުގެ މަސައްކަތް\n1. މިނިސްޓްރީ އޮފް އެންވަޔަރަންމަންޓްގެ އެދިލެއްވުމުގެ މަތިން ހދ.ކުޅުދުއްފުއްޓަށް ޖަމާވެފައިވާ ކުނިތައް ނަގާ ސާފުކޮށްދޭނެ ފަރާތެއް ހޯދަން ބޭނުންވެއެވެ.ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ފަރާތްތަކަށް ހުޅުވާލަމެވެ.\n2. މި މަސައްކަތްތަކަށް ޝަރުތުހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ނެޝަނަލް ކޮމްޕެޓިޓިވް ބިޑިންގ (އެން.ސީ.ބީ) އުސޫލުގެ މަތިންނެވެ. މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތަކާއި އިވެލުއޭޓްކުރެވޭ ކްރައިޓީރިއާ ބީލަން ފޮތުގައި ބަޔާންކުރެވިފައިވާނެއެވެ.\n3. ކޮންމެ ބީލަމެއްގައި ބައިވެރިވުމަށް  -/500 (ފަސްސަތޭކަ) ދިވެހި ރުފިޔާގެ ނޮން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 20ސެޕްޓެންބަރު 2020 އިން 4އޮކްޓޫބަރު 2020އަށް، މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ  (https://bandeyripay.finance.gov.mv) މެދުވެރި ކޮށެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ ތިރީގައިވާ އީމެއިލް އެޑްރެހަށް ފޮނުއްވަންވާނެއެވެ.\n4. މި މަސައްކަތާއި ބެހޭ އެންމެހައި ލިޔެކިޔުންތައް 20 ސެޕްޓެންބަރު 2020 އިން ފެށިގެން ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓްwww.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n5. މި ޕްރޮޖެކްޓްގެ ބިޑް ސެކިއުރިޓީގެ ގޮތުގައި -/75,000 (ހަތްދިހަ ފަސްހާސް) ދިވެހި ރުފިޔާ ހުށަހަޅުއްވަންވާނެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n6. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 24 ސެޕްޓެންބަރު 2020ވާ ބުރާސްފަތި ދުވަހުގެ 13:30 ގެ ކުރިން، ތިރީގައިވާ އީމެއިލް އެޑްރެހަށެވެ.\n7. ބީލަން ހުޅުވުން އޮންނާނީ5އޮކްޓޫބަރު 2020 ވާ ހޯމަ ދުވަހުގެ 10:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑްތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nފޯން : 3349102, (960) 3349147, (960) 3349106 (960)\nސުންގަޑި: 05 އޮކްޓޫބަރު 2020 1000


ADH Ge salaamathee Majilihuge Godi Ah Membaru Ayyan Kurun Mirey On,naane\nއދ.ގެ ސަލާމަތީ މަޖިލީހުގެ ގޮނޑިއަށް މެމްބަރުން ...\nސަލާމަތީ މަޖިލީހުގެ ގޮނޑި ރާއްޖެއަށް ކާމިޔާބެއް ...\nއދ.ގެ ސަލާމަތީ މަޖިލީހުގެ ގޮނޑިއަށް މެމްބަރުން އިންތިޚާބު ކުރުން މިރޭ އޮންނާނެ!\nby vomadmin June 8, 2018\nދިވެހިރާއްޖެ އިން ވާދަކުރާ އދ.ގެ ސަލާމަތީ މަޖިލީހުގެ ގޮނޑިއަށް މެމްބަރުން އިންތިޚާބު ކުރުމަށް ބާއްވާ ވޯޓު ނެގުން މިރޭ އޮންނާނެއެވެ.\nއދގެ ސަލާމަތީ މަޖިލީހަށް މެމްބަރުން ހޮވުމަށް ނަގާ ވޯޓު އޮންނާނީ މިރޭ ރާއްޖެގަޑިން7ގަޑި ސުންމިނެޓުގައި ނިއު ޔޯކްގައި ހުންނަ އދ.ގެ މައި މަރުކަޒުގައެވެ. އދގެ ސަލާމަތީ މަޖިލީހަކީ އެ ޖަމުއިއްޔާގެ އެންމެ ބާރުގަދަ ގުނަވަނެވެ.\nމި އިންތިޚާބުގައި އޭޝިއާ ސަރަހައްދުން ރާއްޖޭގެ އިތުރުން ވާދަކުރާ އަނެއް ޤައުމަކީ އިންޑޮނޭޝިއާއެވެ. ސަލާމަތީ މަޖިލީހުގެ ގޮނޑިއަކަށް ކުރިމަތިލައި ރާއްޖެ އިން ވަނީ ވަރަށް ވަރުގަދަ ކެމްޕޭނެއް ކޮށްފައެވެ.\nއެގޮތުން އެކި ގައުމުތަކުގެ ތާއީދު ހޯދުމަށް ބައެއް ގައުމުތަކާ އެކު ވަނީ ސިޔާސީ ގުޅުން ވެސް ގާއިމްކޮށްފައެވެ. އދގެ ސަލާމަތީ މަޖިލީހުގެ ދާއިމީ މެމްބަރުންގެ ގޮތުގައި ތިބެނީ ފަސް ގައުމެކެވެ. ސަލާމަތީ މަޖިލީހުގެ ދާއިމީ މެމްބަރުންގެ ގޮތުގައި ތިބެނީ ދުނިޔޭގެ ބޮޑެތި ބާރުތައް ކަމަށްވާ އެމެރިކާ އާއި ރަޝިއާ އާއި ޗައިނާ އާއި އިނގިރޭސި ވިލާތް އަދި ފަރަންސޭސި ވިލާތެވެ.\nސަލާމަތީ މަޖިލީހުގައި ދެން ހިމެނެނީ ދެ އަހަރުން އެއްފަހަރު ދައުރުވާ ގޮތަށް ތިބޭ ނޮން ޕާމަނެންޓް ދިހަ ޤައުމެކެވެ. ސަލާމަތީ މަޖިލީހުގެ ގޮނޑިއަކަށް ރާއްޖެ ވާދަކުރަނީ އަންނަ އަހަރުން ފެށިގެން ދެހާސް ވިހިވަނަ އަހަރުގެ ނިޔަލަށް އޮންނަ ދައުރަށެވެ. މި އިންތިޙާބް ކާމިޔާބް ކުރަން ތިންބައިކުޅަ ދެބައި ގައުމުގެ ވޯޓް ބޭނުންވާނެއެވެ.\nރާއްޖެ މީގެކުރިން ވަނީ އދ ގެ އިންސާނީ ހައްގުތަކާއި ބެހޭ މަޖިލީހުގައި ދެ ދައުރު ފުރުއްވާފައެވެ. އަދި ރާއްޖެއަކީ ކުދި ޖަޒީރާ ޤައުމުތަކުގެ މެދުގައި ހަދާފައިވާ ޖަމިއްޔާ އޯއައިސިސްގެ ޗެއާ ކަންވެސް ކުރަމުން އަންނަ ޤައުމުކަން ފާހަގަކޮށްލެވެއެވެ.\nސަރުކާރުން ބުނެފައިވަނީ ރާއްޖެއަށް އދގެ ސަލާމަތީ މަޖިލީހުގެ ގޮނޑި ކާމިޔާބު ކުރެވޭނެ ކަމުގެ ޔަޤީންކަން އެބައޮތް ކަމަށެވެ. އެގޮތުން ރާއްޖެއަކީ، ހުރިހާ ފަންތި އެއްގެ ގައުމުތަކުގެ ހައްގުގައި އަޑު އުފުލަމުން އަންނަ ޤައުމަކަށް ވުމާއެކު، އދ. އާއި ހުރިހާ މެމްބަރު ގައުމުތަކުންވެސް އެކަން ބަލައިގަންނަ ކަމަށް ސަރުކާރުން ވަނީ ބުނެފައެވެ.\nސަލާމަތީ މަޖިލީހުގެ ގޮނޑި ރާއްޖެއަށް ކާމިޔާބެއް ނުކުރެވުނު\nއާޖެންޓީނާއިން އިޒްރޭލާ ދެކޮޅަށް ކުޅެން އޮތް މެޗު ކެންސަލްކޮށްފި\nފެނަކަ ރެކްރިއޭޝަން ކްލަބް (އެފްއާރުސީ) އިން އިންތިޒާމްކޮށްގެން އެފްއާރުސީ ޒޯން ފުޓްސަލް މުބާރާތުގެ ނަމުގައި ހިތަދޫގައި ބޭއްވި ފުޓްސަލް ...\nvomadmin November 4, 2019\nދިރާގުގެ ބިލްތަކަށް ފައިސާ ދެއްކުމުގެ ޚިދުމަތާއެކު ދިރާގު ޕާޓްނާ ފިހާރައެއް ހުޅުމީދޫގައި ހުޅުވައިފި\nދިރާގުގެ ބިލްތަކަށް ފައިސާ ދެއްކުމުގެ ޚިދުމަތާއެކު ދިރާގު ޕާޓްނާ ފިހާރައެއް ހުޅުމީދޫގައި ހުޅުވައިފިއެވެ. މިއީ ދިރާގުން އަމިއްލަ ފަރާތްތަކާއި ...\nvomadmin November 23, 2019\nތަފާތު އޮފަރ ތަކަކާއެކު ސްޕަރ ނެޓް ބްރޯޑްބޭންޑްގެ ޚިދުމަތް އައްޑޫ ސިޓީއަށް\n100 އެމްބީޕީއެސް އާއި ހަމައަށް ހަލުވި ސްޕީޑުތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް އައްޑޫސިޓީގެ މަރަދޫއާއި ...\nvomadmin August 1, 2018\nސަރުކާރު ވައްޓާލަން މަސައްކަތްކުރުމުގެ ތުހުމަތުގައި މައުމޫންގެ ދެ މުވައްޒަފަކު ހައްޔަރުކޮށްފި\nރައްޔިތުން މަޖިލީުގެ މެމްބަރުންނަށް ރިޝްވަތުދީގެން ސަރުކާރު ވައްޓާލަން މަސައްކަތްކުރާކަމުގެ ތުހުމަތުގައި ކުރީގެ ރައީސް މައުމޫން އަބްދޫލް ޤައްޔޫމްގެ އަރިސް ...\nvomadmin January 31, 2018\nޖެންޑާ މިނިސްޓަރު ޝިދާތާ މަޤާމުން ވަކިކުރަން އެމްޑީޕީގެ ޕާލަމެންޓްރީ ގްރޫޕުން ނިންމައިފި\nޖެންޑާ މިނިސްޓަރ ޝިދާތާ ޝަރީފް މަޤާމުން ވަކިކުރުމަށް އެމްޑީޕީގެ ޕާލަމެންޓްރީ ގްރޫޕުން ނިންމައިފިއެވެ. ޖެންޑާ މިނިސްޓަރ ޝިދާތާ ޝަރީފް ...\nމިނިމަމް ވޭޖް ކަނޑައަޅަނީ ދާއިރާތަކަށް ވަކިން\nމިނިމަމް ވޭޖް ކަނޑައަޅާނީ7ދާއިރާއަކަށް ވަކިވަކިން ކަމަށް ބިލުގައި ހިމަނައިފި އެވެ. ވަޒީފާއާ ބެހޭ ގާނޫނަށް ހުށަހެޅި ...


Photographer Ehge Photo In, Magumatheegai Ulhunu 60 Aharuge Muskulhi Meehaku Model Akah ފޮޓޯގްރާފަރެއްގެ ފޮޓޯއިން، މަގުމަތީގައި އުޅުނު 60 އަހަރުގެ މުސްކުޅި މީހަކު މޮޑެލްއަކަށް – Huvadhoo News Photographer Ehge Photo In, Magumatheegai Ulhunu 60 Aharuge Muskulhi Meehaku Model Akah Huvadhoo News\nފޮޓޯގްރާފަރެއްގެ ފޮޓޯއިން، މަގުމަތީގައި އުޅުނު 60 އަހަރުގެ މުސްކުޅި މީހަކު މޮޑެލްއަކަށް\nފޮޓޯ: އެސްއެޗްކޭ ޑިޖިޓަލް ސޯޝަލް މީޑިޔާ\nފޮޓޯއަކުން މީހެއްގެ ދިރިއުޅުން ބަދަލުވެދާނެ ވާހަކައަކީ ފަހަރެއްގައި އަހަރަމެންނަށް ޤަބޫލުކުރަން އުދަނގޫ ވެދާނެކަމަކަށް ވުން އެކަށީގެންވެއެވެ. ނަމަވެސް މިއީ ވެދާނެކަމެއްކަން ފޮޓޯގްރާފަރަކު މިވަނީ ސާބިތުކޮށްފައެވެ.\nކެމެރާގެ ކްލިކަކުން ނަގާލެވޭ ފޮޓޯއަކީވެސް އޭގައި ބާރު އެކުލެވިގެންވާ، އޭގެ ސަބަބުން މީހެއްގެ ދިރިއުޅުމުގެ ހާލަތަށް ބޮޑެތި ބަދަލުތަކެއް ގެނެސްދާނެ އެއްޗެއްކަން މިހާދިސާއިން އެނގި ހާމަވެއެވެ. ކެމެރާއެއްގެ ކްލިކަކުން ނުވަތަ އެންމެ އޮބާލުމަކުން އިންޑިޔާގެ މަގުމަތީގައި، ދުވަހު މުސާރަޔަށް މަޖޫރީ މަސައްކަތްކުރަން އުޅުނު 60 އަހަރުގެ މުސްކުޅި ފިރިހެނަކު ވަނީ، މޮޑެލްއަކަށް ބަދަލުވެގެން ގޮސްފައެވެ.\nފޮޓޯގްރާފަރަކު އިންޑިޔާގެ މަގުމަތީގައި، ދުވަހު މުސާރަޔަށް ލޭބަރ މަސައްކަތް ކުރަން އުޅުނު 60 އަހަރުގެ މުސްކުޅި މީހެއްގެ، ފޮޓޯ ނެގިއެވެ. މަމްމިކްކާ ނަމަކަށް ކިޔާ މިމުސްކުޅި މީހާގެ ތަފާތު ގޮތްގޮތަށް މޮޑެލްކޮށް ނަގާފައިވާ، ފޮޓޯތަކެއް ފޮޓޯގްރާފަރު ސޯޝަލް މީޑިޔާގައި ހިއްސާކުރުމުން، މިފޮޓޯތަކަށް ގިނަބަޔެއްގެ ސަމާލުކަން ހުއްޓި، ފޮޓޯތައް އިންޓަރނެޓްގައި ވައިރަލް ވެގެން ދިޔައެވެ. އެއަށްފަހު، ނެޓިޒަން ކިޔާ ކުންފުންޏަކުން، އިސްނަގައިގެން މަމްމިކްކާގެ މޭކްއޯވާއެއް ގެނެސް ކެމެރާގެ ކުރިމައްޗަށް ނެރެއެވެ. މަމްމިކްކާގެ އާ ހެއަރ ސްޓައިލާއި، ފަހުގެ ޒަމާނީ ހެދުން އެޅުމުގެ ވައްޓަފާޅި، މަޝްހޫރު މޮޑެއްލް އަކަށް ދޫނުކުރިއެވެ. އަދި އެއަށްފަހު ކެރެލާގެ ކޮޒިކޮޑޭ ޑިސްޓްރިކްޓްގައި ވެޑިން ސޫޓް އުފައްދާ ކުންފުންޏެއްގެ މޮޑެލްއެއްގެ ގޮތުގައި މަސައްކަތް ކުރުމުގެ ފުރުޞަތު، އޭނާއަށް ލިބިގެން ދެއެވެ.\nފޮޓޯ: އެސްއެޗްކޭ ޑިޖިޓަލް\nފޮޓޯގްރާފަރެއް ކަމުގައިވާ ޝަރީކް ވަޔަލިލް، ސޯޝަލް މީޑިޔާގައި މަމްމިކްކާގެ ފޮޓޯ ހިއްސާކުރުމުން، ފޮޓޯއަށް ލިބިގެންދިޔަ ސަމާލުކަމާއި، ތަރުހީބުން، މަމްމިކްކާގެ ހެދުން އެޅުމާއި، ހެއަރ ސްޓައިލަށް ބޮޑު ބަދަލެއް ގެނެސް، ޒަމާނީ މޮޑެލްއެކޭ އެއްގޮތަށް މޭކްއޯވާއެއް ގެނެސް، ފޮޓޯ ޝޫޓެއް ނެގުމަށް އޭނާ ނިންމިއެވެ. މިގޮތުން މަމްމިކްކާ މޮޑެލްއެއް ގޮތަށް ހެދުން އަޅުވައި، އާންމުކޮށް ދިރިއުޅުމުގައި އޭނާ ކުރާ މަސައްކަތްތައް ކަމުގައިވާ ތަރުކާރީފަދަ ތަކެތި ވިއްކާ މަންޒަރު ފޮޓޯގްރާފަރު ވަނީ ނަގައި، ސޯޝަލް މީޑިޔާގައި ހިއްސާކޮށްފައެވެ. ޒަމާނީ ފަހުގެ ފެޝަނަށް ހެދުން އަޅައި، އަވި އައިނު އަޅައި، ތަފާތު ޕޯސްތަކަށް އުމުރުން 60 އަހަރުގެ ފޮޓޯތަށް ނަގާފައިވާއިރު، އެފޮޓޯތަކުގެ މަޤްބޫލުކަން، ޒުވާން މޮޑެލުންނަށްވުރެ ބޮޑުވެފައި ވެއެވެ. މަމްމިކްކާ އަގޮބޮޑެތި ކާރުތަކާއި، ފަހުގެ މޯބައިލް ފޯންތައް އަދި ލެޕްޓޮޕާއި ޓެބްލެޓްތަކާއިއެކު ނަގާފައިވާ ފޮޓޯތައް، ސޯޝަލް މީޑިޔާގައި ވަނީ ވަރަށްބޮޑަށް ވައިރަލްވެ، ގިނަ ބަޔެއްގެ ސަމާލުކަން ލިބިފައެވެ.\nމަމްމިކްކާގެ ހެދުން އެޅުމާއި، ސްޓައިލަށް ބަދަލުތަކެއް ގެނެސް، ފޮޓޯގްރާފަރުގެ މަސައްކަތުން މީހުންނަށް ދެއްކުމުން، ގިނަބަޔެއްގެ ސަމާލުކަން މަމްމިކްކާއަށް ހުއްޓި، ފެށަންގެ ދުނިޔޭގެ ގިނަބަޔެއްގެ ފޯކަސް މަމްމިކްކާއަށް އަމާޒުވެގެން ދިޔައެވެ. މިކަން ވެގެންދިޔައީ މަމްމިކްކާގެ މުސްކުޅި އުމުރުގައިވެސް، މޮޑެލްކުރުމުގެ ފުރުޞަތު ހުޅުވިގެންދިޔަ ސަބަބަކަށެވެ. މޮޑެލްކުރުމުގެ ތަފާތު ކޮންޓްރެކްޓް މިހާރު މަމްމިކްކާއަށް ހުށަހެޅެމުން އަންނައިރު، މިއީ އޭނާ ދިރިއުޅުމުން ދިޔަ ފޯރުންތެރިކަން ކުޑަ ދިރިއުޅުން ބަދަލުވެގެން ދިޔުމަށް ހުޅުވިގެން ދިޔަ ފުރުޞަތެއްގެ ގޮތުގައި އޭނާ ދެކެއެވެ.\nމަމްމިކްކާ ދިރިއުޅޭ އަވަށުގެ ގިނަބަޔެއްގެ ތަޢުރީފު އަދި ސަޕޯޓް އޭނާއަށް އޮހެމުން އަންނައިރު، އެހެން މަޝްހޫރު މޮޑެލުންނެކޭ އެއްފަދައިން، ސޯޝަލްމީޑިޔާގައި، އޭނާގެ ފޭނުންގެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ.\nކެމެރާއެއްގެ އެންމެ ކްލިކަކުންވެސް، މީހެއްގެ ދިރިއުޅުމުގެ ހާލަތު ބަދަލުވެދާނެކަން، މިފޮޓޯގްރާފަރު ވަނީ ސާބިތުކޮށްދީފައެވެ.\nވަރަށ ސަޅި ވަރކްއެއްް. އެއްދުވަހުންް މުޅި ދުނިޔޭގެ ސަމާލުކަމަށް.. ހުވަދޫ ނިއުސްގެ ޚަބަރާ ލިޔުންތައް ހަމަ ހަބޭސް


Noon! Noon! Noon! Miee emmen ge lockdown eh! | Mihaaru\nކައުންސިލް އިންތިޚާބުގެ ކެމްޕޭން އިފްތިތާހު ކުރުމަށް އެމްޑީޕީން ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހު (ވ) ކުރީގެ ރައީސް އަދި އެމްޑީޕީގެ ރައީސް ނަޝީދުނީ: މި އަހަރު ދެން އެ އިންތިހާބެއް ނޯންނާނެ ---ފޮޓޯ: ނިޝާން އަލީ/މިހާރު\n26 މެއި 2020 - 10:53 102 comments\nއެޕްރީލް6ވަނަ ދުވަހު ރައްޔިތުންގެ މަޖިލިހުގައި، މަޖިލިހުގެ ރައީސް މުހައްމަދު ނަޝީދު، އަޅުގަނޑުގެ ނަޒަރުގައި، ވަރަށް އާދަޔާ ހިލާފު ކަމެއް ކުރެއްވި އެވެ. މިހާރު އިއުލާންކޮށްފައިވާ ސިއްހީ ނުރައްކަލުގެ ކުއްލި ހާލަތާއި، ގާނޫނުއަސާސީގައި ބުނާ ކުއްލި ނުރައްކަލުގެ ހާލަތު "އެކައްޗަކަށް ހެއްދެވުމެ"ވެ. އެ މަނިކުފާނުގެ މަގުސަދަކީ ސަރުކާރުން ގާނޫނު އަސާސީއަށް ހުށައެޅި، ކައުންސިލަރުންގެ ދައުރު ދަންމާލުމުގެ ބިލް ކުރިއަށް ނުގެންދެވުމެވެ. އޭގެ ބަދަލުގައި، ގާނޫނަކުން، އެ މައްސަލައަށް ހައްލެއް ހޯއްދެވުމެވެ.\nއެކަމަކު އެއީ، ގާނޫނީ މާހިރަކަށް ނުވިޔަސް، އާންމު ރައްޔިތަކު ހަމަ ބުއްދިން ވިސްނާލިޔަސް ގާނޫނުއަސާސީއާ ހިލާފު ކަމެއްކަން އެނގޭ ވަރުގެ ސާފު މައްސަލައެކެވެ: ގާނޫނުއަސާސީގައި ކަނޑައަޅާފައި އޮންނަ ކަމެއް، އާންމު ގާނޫނަކުން ބަދަލެއް ނުކުރެވޭނެ އެވެ.\nއިންސާނުންގެ ބާރު ނެތް ސިއްހީ ކުއްލި ނުރައްކަލެއް ކުރިމަތިވެ، އިންތިހާބަކާ މެދު ވިސްނާލެވޭ ވަރަށް ވުރެ ގައުމަށް ދިމާވި މައްސަލަ ބޮޑުވުމުން ދެން އޮންނާނީ އެ އިންތިހާބު ލަސްކުރުމެވެ. އަދި މިއަދުގެ ހާލަތަށް ބަލާއިރު ގައުމު މި އޮތީ މި އަހަރު ވެސް އިންތިހާބެއް ބޭއްވޭނެ ފަދަ ފެންވަރެއްގައި ކަމަކަށް ނުބެލެވެ އެވެ. އެހެންކަމުން ސަރުކާރާއި އެމްޑީޕީއަށް އެކަންޏެއް ނޫނެވެ، މުޅި ގައުމަށް ވެސް އެންމެ މަސްލަހަތު އޮތީ، އިންތިހާބު ފަސްކުރުމެވެ. އެކަން ކުރަން ބަލާއިރު، މިހާރުގެ ކައުންސިލްތަކުގެ މުއްދަތު، އަންނަ މަހުގެ ތިނަކަށް ހަމަވާނެ އެވެ. އެއީ ގާނޫނުއަސާސީގައި ކަނޑައަޅާފައިވާ މުއްދަތަކަށް ވާތީ، އާ އިންތިހާބަކާ ނުލައި އެ މުއްދަތު އިތުރުކުރެވޭނީ ގާނޫނުއަސާސީއަށް ކުޑަ އިސްލާހެއް ގެނެސްގެންނެވެ.\nސަރުކާރުން ހުށައެޅީ އެ އިސްލާހެވެ. ރައްޔިތުންގެ މަޖިލިހަށް ގާނޫނީ ލަފާ ދެއްވުމުގެ ޒިންމާ އުފުއްލަވާ ކައުންސެލް ޖެނެރަލް ފާތިމަތު ފިލްޒާ ވެސް ލަފާ ދެއްވީ އެ އިސްލާހު ކުރިއަށް ގެންދެވޭނެ ކަމަށެވެ.\nއެކަމަކު ކުރީގެ ރައީސް އަދި ރައްޔިތުންގެ މަޖިލިހުގެ ރައީސް ނަޝީދު، އެޕްރީލް6ގައި އެކަން ހުއްޓުވުމުގެ ނިޔަތުގައި އެއްގޮތް ކުރެއްވީ ސިއްހީ ނުރައްކަލުގެ ކުއްލި ހާލަތާއި ގާނޫނުއަސާސީގައި ބުނާ ކުއްލި ނުރައްކަލުގެ ހާލަތެވެ.\nގާނޫނުއަސާސީ ބުނާ ގޮތުން، 253 ވަނަ މާއްދާގެ ދަށުން އިއުލާންކުރާ ކުއްލި ނުރައްކަލުގެ ހާލަތުގައި ގާނޫނު އަސާސީ އިސްލާހެއް ނުކުރެވޭނެ އެވެ. އެ ކުއްލި ހާލަތު އިއުލާން ކުރައްވާނީ ރައީސުލްޖުމްހޫރިއްޔާ އެވެ. އެ ހާލަތުގައި، ބައެއް ގާނޫނުތަކަށް އަމަލްކުރުން ވެސް ހުއްޓުވޭނެ އެވެ.\nއެކަމަކު ރާއްޖޭގައި ފުރަތަމަ ފަހަރަށް ސިއްހީ ނުރައްކަލުގެ ކުއްލި ހާލަތު އިއުލާންކުރެއްވީ 2012 ގައި ހެދި "އާންމު ސިއްހަތު ރައްކާތެރިކުރުމުގެ ގާނޫނު"ގެ ދަށުން ހެލްތު މިނިސްޓަރު އަބްދުﷲ އަމީނެވެ. އެހެންކަމުން މިއީ ގާނޫނުއަސާސީގައި ވަކި ހާއްސަ ބާބަކުން ރައީސުލްޖުމްހޫރިއްޔާއަށް ބާރު ދީފައި އޮންނަ ކުއްލި ނުރައްކަލުގެ ހާލަތެއް ނޫނެވެ.\nނަޝީދު އެ ސުވާލު އުފެއްދެވި ނަމަވެސް މިއަދާ ހަމައަށް ވެސް ގާނޫނުއަސާސީގައި އޮތް ކުއްލި ނުރައްކަލުގެ ހާލަތުގައި ރައްޔިތުންގެ މަޖިލިހަށް ހަވާލުކޮށްފައިވާ އެއްވެސް ޒިންމާއެއް، ސިއްހީ ކުއްލި ނުރައްކަލުގެ ހާލަތާ ގުޅުވައިގެން، ނަގާފައެއް ނުވެ އެވެ. ރައީސުލްޖުމްހޫރިއްޔާ އިއުލާންކުރައްވާ ކުއްލި ނުރައްކަލުގެ ހާލަތުގެ ފުރަތަމަ މުއްދަތަކީ ގިނަވެގެން 30 ދުވަހެވެ. އެ ކުއްލި ނުރައްކަލުގެ ހާލަތު އިއުލާންކުރައްވާ ގަރާރު ރައްޔިތުންގެ މަޖިލިހަށް ހުށައަޅައި ފާސްކުރަން ޖެހެ އެވެ. އަދި މުއްދަތު އިތުރުކުރާ ނަމަ ނުވަތަ ރައީސްގެ ގަރާރު ބާތިލްކުރަން ބޭނުން ނަމަ އެކަން ވެސް މަޖިލިހަށް ކުރެވޭނެ އެވެ.\nއެކަމަކު މާޗު 12 ގައި ރާއްޖޭގައި އިއުލާންކުރި ސިއްހީ ނުރައްކަލުގެ ކުއްލި ހާލަތާ ބެހޭ އެއްވެސް ގަރާރެއް މަޖިލިހަށް ހުށައަޅާކަށް ނުޖެހެ އެވެ. އަދި މަޖިލިހުން އެއަށް ބަހުސްކޮށް، އަދި މުއްދަތު އިތުރުކުރާ ނަމަ މަޖިލިހުގެ ހިޔާލެއް ވެސް ބޭނުމެއް ނުވެ އެވެ. މިހާރު އެ ހާލަތުގައި ގައުމު އޮންނަތާ ވެސް ދެ މަސް ވެއްޖެ އެވެ.\nއެހެންކަމުން ނަޝީދާއި އެމްޑީޕީގެ ބައެއް މެމްބަރުން އޭރު އެގޮތަށް ވާހަކަ ދެއްކެވި ނަމަވެސް، މިއީ މުޅިން ތަފާތު ދެ ހާލަތެއްކަން އެނގެ އެވެ.\nއެކަމަކު ގާނޫނުއަސާސީ އިސްލާހު ކުރުމުގެ އެ ބިލް ބޭއްވެވީ އެވެ. އޭގެ ބަދަލުގައި އެޖެންޑާކޮށް، ބަހުސް ކުރިއަށް ގެންދެވީ ހެންވޭރު ހުޅަނގު ދާއިރާގެ އެމްޑީޕީ މެމްބަރު ހަސަން ލަތީފު ހުށައެޅުއްވި ގާނޫނެއްގެ ބިލަށެވެ. އެކަމަކު މިދިއަ ހަފުތާގައި އިއުލާންކުރީ ގާނޫނުއަސާސީއަށް އިސްލާހު ގެންނަ ބިލް މިއަދަށް އެޖެންޑާކޮށް، ބަހުސް ފަށާނެ ކަމެވެ. އަންނަ މަހުގެ ތިނެއްގެ ކުރިން އެ އިސްލާހު ނުގެނެސްފި ނަމަ، ކައުންސިލްތަކުގެ ދައުރު ހަމަވެ، އިދާރީ ދާއިރާތައް ހިންގުން ހުއްޓުމަކަށް އަންނާނެ އެވެ.\nމާޗު 12ގެ ފަހުން ރައްޔިތުންގެ މަޖިލިސް ވެސް ކުރިއަށް ގެންދަނީ އޮންލައިންކޮށެވެ. އެކަމަކު ނަޝީދު ވިދާޅުވާ ގޮތުގައި ގާނޫނުއަސާސީއަށް ގެންނަ އިސްލާހަކާ މެދު ގޮތެއް ނިންމަން ޖެހޭނީ މަޖިލިހުގެ ތަޅުމުގައި މެމްބަރުން ތިއްބަވައިގެންނެވެ. އެއީ ރަނގަޅު ވާހަކަފުޅެކެވެ. އެކަމަކު އެޕްރީލް 15 ގައި މާލެ ލޮކްޑައުން ވުމުގެ ކުރިން ވެސް، ގާނޫނުއަސާސީއަށް އިސްލާހު ގެނެވެން އޮތެވެ.\nދެން މި ދިމާވީ ލޮކްޑައުންގެ މައްސަލަ އެވެ. ދެ ވަނަ ފަހަރަށް މާލެ ސަރަހައްދު ލޮކްޑައުންކޮށްފައި އޮތް އޮތުން ނިމޭނީ މި މަހު 28 ގަ އެވެ. ނަޝީދު ވިދާޅުވަނީ ކުރިއަށް އޮތް ތިން ދުވަހު މަޖިލިހުގެ ތަޅުމުގައި ޖަލްސާ ނުބާއްވަވާ ނުހުންނެވޭނެ ކަމަށެވެ. މިއީ އެއްގޮތަކުން ބަލަންޏާ، ގާނޫނަކުން އިއުލާންކޮށްފައި އޮތް ކަމަކަށް، ގޮންޖެއްސެވުމެވެ.\nލޮކްޑައުންގައި ވަކި ހުއްދައެއް ހޯދައިގެން އާންމުން ވިޔަފާރިކުރަން ކިއޫ ޖެހިފައި: ރައްޔިތުން ތިބީ އަމުރަށް ކިޔަމަންވެގެން - ފޮޓޯ: ނިޝާން އަލީ / މިހާރު\nނަޝީދަކީ ހަމައެކަނި ރައްޔިތުންގެ މަޖިލިހުގެ ރައީސެއް ނޫނެވެ. އެ މަނިކުފާނަކީ ރާއްޖޭގެ ކުރީގެ ރައީސުލްޖުމްހޫރިއްޔާ ވެސް މެ އެވެ. މި ދެ ހައިސިއްޔަތުން ބެލި ނަމަވެސް، އެ މަނިކުފާނުގެ އެ ނިންމެވުން ރަނގަޅެއް ނޫނެވެ. މިއީ ދައުލަތުގެ ހުރިހާ ވެރިންގެ ފަރާތްޕުޅުން ވެސް ރައްޔިތުންނަށް ނަމޫނާ ފެންނަން ޖެހޭ ހާލަތެކެވެ. ވިސްނާލަމާ ހިނގާށެވެ. ރައްޔިތުންގެ މަޖިލިހުގެ މެމްބަރުންގެ މުސާރައިން 30 ޕަސެންޓް އުނިކުރިޔަސް އާންމު މީހާއަށް ވުރެ އެތައް ގުނައެއް ބޮޑު އާމްދަނީއެއް، އިގުތިސާދީ ގޮތުން އޮތް މި ބޮޑު ވެއްޓުމުގައި ވެސް، އެބަ ލިބެ އެވެ. އެކަމަކު ދުވާލު ގެއިން ބޭރަށް ނުކުމެ މަސައްކަތްކޮށްގެން ނޫނީ ދިރިނޫޅެވޭނެ އެތައް ހާސް ބަޔަކު އެ ތިބީ އާމްދަނީއެއް ނުލިބި، މި ލޮކްޑައުންގެ ސަބަބުން، ގޭގައި ބަންދުވެގެންނެވެ. ގާނޫނީ އަމުރަށް އެމީހުން ތަބާއަވެ އެވެ. "ލޮކްޑައުންއަކާ ލޮކްޑައުންއެކޭ" ކިޔާފައި ގެއިން ނުކުމެގެންނެއް ނުދެ އެވެ.\nމަޖިލިހުގެ ޖަލްސާ، މަޖިލިހުގެ މާލަމުގައި ބާއްވަންވީ އެވެ. މެމްބަރުން ވެސް ވަޑައިގަންނަވަންވީ އެވެ. އެކަމަށް ހާއްސަ ހުއްދަތައް ލިބޭނެ ގޮތް ވެސް ހުންނާނެ އެވެ. އެކަމަކު ލޮކްޑައުން ނިމެންދެން ނުތިއްބެވޭނެއޭ ވިދާޅުވެ، އެޗުޕީއޭއަށް ގޮންޖައްސަވާފައި، މަޖިލިހުގެ އިދާރާއަށް މެމްބަރުން މިސްރާބު ޖެއްސެވުމަކީ ގޯހެކެވެ. ނުބައި ނަމޫނާއެކެވެ. ލަދުވެތިކަމެކެވެ.\nއެމެރިކާގެ ރައީސް ޑޮނަލްޑް ޓްރަމްޕް އުޅުއްވާ ގޮތަށް ރާއްޖޭގެ ވެރިން އުޅުއްވަން ފައްޓަވައިފި ނަމަ އޭގެ ނަތީޖާ މާ ހިތިވާނެ އެވެ. މިއީ އެމެރިކާއެއް ނޫނެވެ. އެމެރިކާގައި ވެންޓިލޭޓަރު ހޯދުން ތާށިވާން ހެދީމާ، ކާރު އުފައްދާ ފެކްޓަރީތަކުގެ މަސައްކަތް ވެންޓިލޭޓަރު ތައްޔާރުކުރަން ބަދަލުކޮށްލުމުގެ ގާބިލްކަން ވެސް ލިބިގެންވެ އެވެ. ރާއްޖެއަށް މި އުޅެނީ ދިހަ ވަރަކަށް ވެންޓިލޭޓަރު ގެންނަން ވެސް އުނދަގޫވެގެންނެވެ. އެމެރިކާގެ އެކި ސަރަހައްދުތަކުގައި ބޮޑެތި އެތައް ހޮސްޕިޓަލަކާއި އެމަޖެންސީގައި ފަރުވާދެވޭނެ އެތައް ތަނެކެވެ. އެމެރިކާގައި ޓެސްޓް ކިޓްތައް އަމިއްލައަށް އެ ތައްޔާރުކުރަނީ އެވެ. ވެކްސިނެއް އުފެއްދޭ ނަމަ އެންމެ ފުރަތަމަ އެކަން ކުރުން ވެސް އެންމެ ކައިރީ އެމެރިކާގަ އެވެ. އެހެންކަމުން އެ ވެކްސިން ފުރަތަމަ ނަގާނީ ވެސް އެ ގައުމުގެ 300 މިލިއަން މީހުންނަށްތާ އެވެ.\nއެކަމަކު އެމެރިކާގައި ވެސް ލޮކްޑައުން ނުކޮށް މި ނުރައްކަލުން ސަލާމަތްވާން އުނދަގޫވާނެ ކަމަށް ސައިންސްވެރިން (އާއެނކެވެ. ސައިންސްވެރިންނެވެ. ރައީސް ޓްރަމްޕެއް ނޫނެވެ.) އެދަނީ ބުނަމުންނެވެ.\nމާލެ ސަރަހައްދުގެ ގެތައް ފުރިފައި އޮތް ގޮތް ކޮންމެ މީހަކަށް ވެސް ފެންނާނެ އެވެ. ގޭގައި އުޅޭ މީހުންނަށް ވުރެ ކޮޓަރި މަދެވެ. އުމުރުން ދުވަސްވީ މީހުންނާ އެކު އެއް ތަނެއްގައި އެތައް ބައެކެވެ. އެއް ފާހާނާއެއް ބޭނުންކުރާ އެތައް ބައެކެވެ. އެއް ތަށިން ކައިބޮއި އުޅޭ އެތައް ބައެކެވެ. އެވަރުގެ ގޭބިސީތަކަށް މި ވައިރަސް ވަދެއްޖެ ނަމަ ދެން ވާނެ ގޮތް ވިސްނާލުން ހުއްޓެވެ. އެހެންކަމުން މިސްކިތްތަކާއި ސްކޫލްތަކާއި އޮފީސްތަކާއި ޕާކްތަކާއި ހޮޓާ/ރެސްޓޯރަންޓް/ކެފޭ ފަދަ ތަންތަން ދުރާލާ ބަންދުކުރިކަން، އެއީ އެއްގޮތަކުން ނަސީބެކެވެ. އެޕްރީލް 15 އަންނަންދެން އެ ހުރިހާ ތަނަކަށް މީހުން އެއްވުމުގެ ފުރުސަތު ދިން ނަމަ، ދެން ކުރިމަތިވާނެ ހިތާމަވެރި ހާލަތުގައި، އެންމެން ވެސް ރުޅިވެރިކަމާ އެކު އިނގިލި ދިއްކުރާނީ ސަރުކާރަށެވެ. އަދި އެ އިނގިލި ދިއްކުރުމުގެ ފުރުސަތު ވެސް އޮންނާނެ އެވެ. ކުރިން ފިޔަވަޅުތައް އަޅައިގެން ވެސް މި އުޅެނީ ސީރިއަސް އެތައް ކަމެއް އަތުން ދޫވާވަރުންނެވެ. ބައެއް ކަންކަމުގައި ވާނުވާ ވެސް ނޭނގެއޭ، އެތައް ބަޔަކު އެދަނީ ބުނަމުންނެވެ.\nޝަކުވާތަކާއި ހިތްހަމަނުޖެހުންތައް އެބަ ހުއްޓެވެ.\nނަޝީދާއި ރައްޔިތުންގެ މަޖިލިހާއި ދިވެހި ރައްޔިތުންނެވެ. ލޮކްޑައުންގެ އަމުރު ނެރެފައި އެވަނީ ގާނޫނަކުން ބާރު ދީގެންނެވެ. އެއީ ނުރައްކަލެއް ނެތި ނެރުނު އަމުރެއް ނޫނެވެ. އެއީ މުޅި ދުނިޔެ ހުއްޓުވާފައި އޮތް ބަލިން ރައްކާތެރިވުމުގެ އަމުރެކެވެ. އެއަށް އަމަލްކުރުމަކީ، ހިތްހަމަޖެހުނަސް ނުޖެހުނަސް، އުނދަގޫވިޔަސް ނުވިޔަސް، ކޮންމެ ދިވެހި ރައްޔިތެއްގެ ޒިންމާއެކެވެ. އާދައިގެ މީހެއް، ވެރިއެއް، ފަގީރެއް މުއްސަންޖެއް ތަފާތެއް ނެތެވެ.\nއިތުރު ލިޔުންތައް ރައީސް މުހައްމަދު ނަޝީދު ރައްޔިތުންގެ މަޖިލިސް ހެލްތު ޕްރޮޓެކްޝަން އެޖެންސީ ލޮކްޑައުން ސިއްހީ ކުއްލި ނުރައްކަލުގެ ހާލަތު ސިއްހަތު ބަލިތައް އެމްޑީޕީ ސަރުކާރު


Oman ge Raysut in Thilafushi gai hunna Lafarge ge Cement Terminal ge majority hissaa ganefi\nއޮމާންގެ ރޭސޫތްއިން ތިލަފުށީގައި ހުންނަ ލަފާޖް ސިމެންތި ޓާމިނަލްގެ މެޖޯރިޓީ ހިއްސާ ގަނެފި\nއޮމާންގެ ސިމެންތި އުފައްދާ އެންމެ ބޮޑު ކުންފުނިކަމަށްވާ ރޭސޫތް ސިމެންޓް ކޮމްޕެނީއިން ތިލަފުށީގައި ހުންނަ ލަފާޖް ހޮލްސިމް ސިމެންތި ޓާމިނަލްގެ މެޖޯރިޓީ ހިއްސާ ގަތުމަށް ނިންމައިފިއެވެ.\nރޭސޫތް ކުންފުނިން ނެރުނު ނޫސްބަޔާނެއްގައި ބުނީ ތިލަފުށީގައި ހުންނަ ލަފާޖް ސިމެންތި ޓާމިނަލްގެ 75 އިންސައްތަ ހިއްސާ ގަތުމަށްފަހު، އެސްޓީއޯއާއި އެކު ޖޮއިންޓް ވެންޗަރ ކުންފުންޏެއް އުފައްދާފައިވާ ކަމަށެވެ. އެސްޓީއޯގެ 25 އިންސައްތަ ހިއްސާ ހިމެނޭ މި ކުންފުނީގެ ނަމަކީ ރޭސޫތް މޯލްޑިވްސް ސިމެންޓް ޕްރައިވެޓް ލިމިޓެޑެވެ.\nރޭސޫތް މޯލްޑިވްސް ޕްރައިވެޓް ލިމިޓެޑުން ވަނީ މިވަގުތު އަހަރަކު 75،000 ޓަނުގެ ސިމެންތި އުފެއްދުމުގެ ގާބިލްކަން ލިބިފައިވާ ތިލަފުށީ ސިމެންތި ޓާމިނަލް އިތުރަށް ތަރައްގީކޮށް، އަހަރަކު 200،000 އުފެއްދޭވަރަށް ބަދަލުކުރާނެކަމަށް ބުނެފައެވެ. ތިލަފުށީގެ ސިމެންތި ޓާމިނަލް ހިންގުމަށް ހަމަޖެހިފައިވަނީ މި ކުންފުނިންނެވެ.\nއެކުންފުނިން ބުނީ މި ޖޮއިންޓް ވެންޗަރއަކީ އޮމާނާއި ދިވެހިރާއްޖެއާއި ދެމެދުގައި އެކި ދާއިރާތަކުން ހުޅުވިގެންދިޔަ ވިޔަފާރީގެ މަގެއް ކަމަށެވެ. އަދި މީގެ ސަބަބުން ދެގައުމުގެ އިގްތިސާދަށް ފައިދާކުރާނެ ކަމަށާއި، މި އިގްތިސާދީ ގުޅުން ހުޅުވާލެވުމުން ރޭސޫތް ކުންފުނިން އުފާކުރާކަމަށެވެ.\nރޭސޫތްއިން އިތުރަށް ފާހަގަކުރިގޮތުގައި އެކުންފުނިން ދިވެހިރާއްޖޭގައި ވިޔަފާރި ފެށުމާއި އެކު، ދިވެހިރާއްޖޭގައި އުފައްދާ ސިމެންތިން އިމާރާތްކުރުން އިތުރުވެގެންދާނެއެވެ. އަދި މިވަގުތު ރާއްޖޭގައި ގިނައިން ބޭނުންކުރަނީ އިމްޕޯޓްކުރާ ސިމެންތި ކަމަށާއި ރޭސޫތްއިން ޕްރޮޑަކްޝަން ފެސިލިޓީ ތަރައްގީކުރުމުން ރާއްޖޭގައި ބޭނުންކުރާ ސިމެންތީގެ މަދުވެގެން 40 އިންސައްތައަކީ ރާއްޖޭގައި އުފައްދާ އެއްޗަކަށް ބަދަލުވެގެންދާނެކަމަށެވެ.


Lefun: Rayyithun ge kunfunee ge naakaamiyaabu Uligamu valutherein | Mihaaru\n100 ކޮޓަރި ހިމަނައިގެން ހަދަން ފެށި އުލިގަމު ސިޓީ ހޮޓަލުގެ ނަމޫނާ ކޮޓަރިއެއް: މަސައްކަތް ހުއްޓާލިތާ އެތައް އަހަރެއް ވެއްޖެ --ފޮޓޯ: އަބްދުﷲ އައުރާފް/މިހާރު\nރައްޔިތުންގެ ކުންފުނީގެ ނާކާމިޔާބު އުލިގަމު ވަލުތެރެއިން!\nހއ. އުލިގަމުން: މޫސާ ލަތީފު\n05 ފެބުރުއަރީ 2017 - 06:40 49 comments\nބޭނުންނުކޮށް ގިނަ ދުވަސް ވުމުން ހަލާކުވަމުން ދާ ކެރޭނެވެ. ރީތިކޮށް ކަފާ، މަށާފައި ހުރި އެތައް ބައިވަރު ލަކުޑިތަކެވެ. ދަބަަރަށް ވެ، ފުނޑެމުންދާ ދަގަނޑުތަކެވެ. ޑީސެލިނޭޓް ޕްލާންޓަށް ބޭނުންވާ ހޮޅިތަކެވެ. ބޯކޮށް ހެދިފައިވާ ގަސްތަކުގެ ތެރޭގައި، ޓްރެކްޓަރަކާއި ބުލްޑޯޒަރާއި ޑަމްޕަރެވެ. ތަންކޮޅެއް ދުރުގައި، އަޅާލާނެ މީހަކު ނެތި، އޮތް ހައިމާކެވެ.\nޓޫރިޒަމްގެ ފައިދާ ދިވެހި ގިނަ ރައްޔިތުންނަށް ހޯދައިދިނުމުގެ މަގުސަދުގައި 2007 ގައި އުފެއްދި މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ)ން ހއ. އުލިގަމުގައި ހަދަން ފެށި ސިޓީ ހޮޓަލަށް މަރުހަބާ އެވެ. އަޅުގަނޑު މިހިރީ އެތަނުގަ އެވެ. ރާއްޖޭގެ އެންމެ އުތުރުގައި އޮތް އުލިގަމުން ދޫކުރި 36 ހެކްޓަރުގެ ބޮޑު ބިމުގަ އެވެ.\nއެކަމަކު ސިޓީ ހޮޓަލުގެ ބިން މިވަނީ ބޯކޮށް ވާ ހެދި، ދިރުން ގެއްލި، ފަޅުވެފަ އެވެ.\nމިއީ އެމްޓީޑީސީގެ ތަރައްގީ އަށް މުޅި ރާއްޖެ އިން ދޫކުރި ބިންތަކުގެ ތެރެއިން އެއް ތަނެވެ. ތަރަައްގީކުރެވުނު މަދު ރިސޯޓެއް ވިއްޔާ ވިއްކަމުން، ހެދޭނެ ގޮތެއް ނެތް ރަށްތަކުގެ ބުރަ އުފުލަމުން ދާ ރައްޔިތުންގެ ކުންފުންޏަށް ނޭވާލާނެ ފުރުސަތު ނުލިބި، ފުރަތަމަ ވެސް ނާކާމިޔާބު ވެއްޖެކަމުގެ ހެކި ލޮލު ކުރިމަތިން މިހިރީ ފެންނާށެވެ. މިއީ، އާންމުންގެ ތެރެއިން އެއް ބަޔަކު ބުނާ ގޮތުގައި، ރާއްޖޭގެ ބޮޑެތި މަހުޖަނުން ބޭނުންވި ގޮތެވެ. މިއީ ރާއްޖޭގެ ޓޫރިޒަމްގެ ނަފާ މިލިއަން ޑޮލަރުން ހޯދަމުން އަންނަ މަދު ބަޔަކު، ފުރަތަމަ ދުވަހު ވެސް އުއްމީދުކުރި ގޮތެވެ. (އެމްޓީޑީސީ އެންމެ ފުރަތަމަ އުފެއްދި އިރު ޗެއާމަން ޗަމްޕާ ހުސެން އަފީފާއި މެނޭޖިން ޑިރެކްޓަރު މުހައްމަދު ސޯލިހު (ޑިމްސް) ވަރަށް ބުރަކޮށް މަސައްކަތްކުރެއްވި އެވެ. ހެރެތެރަ ރިސޯޓް ތަރައްގީކުރައްވަން ދެ ބޭފުޅުން އުފުއްލެވި ބުރަ އޭރު ވަރަށް ގިނަ ބަޔަކު ފާހަގަކުރި އެވެ.)\nއުލިގަމު ސިޓީ ހޮޓަލުގައި ހިމެނޭ ބައެއް އިމާރާތްތައް: މިތަންތަން މިހާރު ވަނީ ވީރާނާވާން ދޫކޮށްލާފައި --ފޮޓޯ: އަބްދުﷲ އައުރާފް/މިހާރު\nރައްޔިތުންގެ ހިއްސާވާ ކުންފުންޏަކުން ޓޫރިޒަމްގެ ތެރެއަށް ވަދެގެންނުވާނެ ކަމަށް ޓޫރިޒަމްގެ ބައެއް އިންވެސްޓަރުން ގަބޫލުކުރެ އެވެ. ވަދެއްޖެ ނަމަ، ކޮންމެވެސް ގޮތަކުން އެ ކުންފުނި ޖެހޭނީ ބަނގުރޫޓްކޮށްލާށެވެ. މިއީ އެ މުއްސަނދިންގެ ވިސްނުން ހުންނާނެ ގޮތޭ، އުލިގަމު ވަލުތެރެއަށް ވަންނަން ހިނގަމުން ދިޔަ އިރު، ބައެއް އާންމުންނެކޭ އެއްގޮތަށް، އަޅުގަނޑުގެ ވެސް ހިތަށްއެރި އެވެ.\nސައިޓަށް ވަންނަ ހިސާބުގައި ހުރި އެތައް ބައިވަރު ސާމާނަކީ 100 ކޮޓަރީގެ ސިޓީ ހޮޓާ ތަރައްގީކުރަން ރޭވި ވަރަށް ބޮޑު މަސައްކަތެއްގެ ފެށުމެވެ. ހޮޓަލަކަށް ބޭނުންވާ އެންމެ ފުރަތަމަ ބައިތައް ކަމަށްވާ މުވައްޒަފުން ތިބޭ އިމާރާތްތަކުގެ ބޮޑު ބައި ހުރީ ނިންމާފަ އެވެ. އެކަމަކު އެ ތަންތަނަށް ދާން އޮންނަ މަގުތައް، ހަތަރު ފޫޓަށް ވުރެ މައްޗަށް ހެދިފައި ހުރި ދިގު ހުއިތަކާއި ގަސްތަކުން އޮތީ ބެދިފަ އެވެ. އެކި ހިސާބުތަކުގައި ނިންމާފައި ހުރި އިމާރާތްތައް އެގޮތަށް ހުއްޓެވެ. ބިއްލޫރި ދޮރުތަކެވެ. ފަންކާތަކެވެ.\nއެތައް މިލިއަން ރުފިޔާއެއްގެ ބޭކާރު ހޭދަ އެވެ.\nމުވައްޒަފުންގެ އިމާރާތްތަކުގެ އިތުރުން އުލިގަމު ސިޓީ ހޮޓަލުގެ ގެސްޓް ކޮޓަރިތައް ހުންނާނެ ގޮތަށް ނަމޫނާ އެއް ކޮޓަރި ނިންމާފައި ހުއްޓެވެ. އެކަމަކު އެތަން މިހާރު ހުރީ ފަސޭހައިން ވަދެވޭ ގޮތަށް ވުރެ ގަސްތައް ބޯ ހިސާބެއްގަ އެވެ. ފުރާޅުގައި ބޭނުންކޮށްފައި ހުރި ފަންތައް ނެއްޓުނު ނަމަވެސް، ތަނަށް މާ ބޮޑު ގެއްލުމެއް ލިބިފައިވާ ކަމަކަށް ނުފެނެ އެވެ.\nސިޓީ ހޮޓާ އަޅަން ޚާއްސަ ކުރި ސަރަހައްދުން ފެންނަނީ މުޅިން ވެސް މި ކަހަލަ މަންޒަރުތައް --ފޮޓޯ: އަބްދުﷲ އައުރާފް/މިހާރު\nއުލިގަމު ސިޓީ ހޮޓަލުގެ މަސައްކަތް ފެށީއްސުރެ ކުރިމަތިވަމުން ދިޔައީ ތަފާތު މައްސަލަތަކެވެ. ދިވެހި ރައްޔިތުންގެ ބޮޑު ހިއްސާއެއް އޮތް ކުންފުންޏަކަށް ވިޔަސް އެތަަން ވަރުގަދަކޮށް، ތަރައްގީކޮށްލާނެ ފުރުސަތެއް އެއްވެސް ސަރުކާރަކަށް ފަހިކޮށެއް ނުދެވުނެވެ. އެކި ފަހަރު މަތިން ހަމަޖެއްސި މެނޭޖިން ޑިރެކްޓަރުންނާއި ބޯޑުގެ އެހެން މެމްބަރުންނާ ޚިޔާލު ތަފާތުވުމާއި، މިއިން ކޮންމެ ބައެއްގެ މެދުގައި އޮތް އަމިއްލަ މަސްލަހަތާ ހެދި އެމްޓީޑީސީ ބަދަލުވީ ބައެއް މުއްސަނދިން ކުޅެން ގެންގުޅޭ ބޯޅައަކަށެވެ.\nފުރަތަމަ ވެސް ހިއްސާއެެއް ވިއްކި އަގު!\nދިވެހި އާދައިގެ ރައްޔިތުންނަށް ޓޫރިޒަމްގެ ސީދާ ފައިދާ ލިބެން ޓޫރިޒަމްގެ ދިވެހި ބައެއް އިންވެސްޓަރުން ބޭނުންނުވާކަން އެނގޭ އެއް ހެއްކަކީ، ކުންފުނި ރަހީނުކުރަން ގެންގުޅުނު އުސޫލުތަކެވެ. އެކި މީހުންގެ ނަމުގައި އެތައް މިލިއަން ރުފިޔާއެއްގެ ހިއްސާ ގަނެ، ކުންފުނީގެ އާންމު ހިއްސާގެ ކޮންޓްރޯލް ނަގަން، ބައެއް މަހުޖަނުން ހިންގި ގާނޫނާ ޚިލާފު އަމަލްތަކުގެ ވާހަކަ، ކުރީގެ އޮޑިޓަ ޖެނެރަލް އިބްރާހިމް ނައީމްގެ އޮޑިޓް ރިޕޯޓްގައި، ވަރަށް ސާފުކޮށް، ބަޔާންކޮށްފައި އޮތެވެ. އެއް ބައެއްގެ ނަޒަރުގައި އެއީ "ސިޔާސީ ރިޕޯޓެއް" ނަމަވެސް އޭގައި ފާހަގަކޮށްފައި ހުރި އެމްޓީޑީސީއާ ގުޅޭ ކަންކަމާ މެދު އެހެން ބުނެވޭކަށެއް ނެތެވެ.\nއެމްޓީޑީސީ ފުނޑުކޮށްލުމުގެ އެންމެ ބޮޑު އެއް މަސައްކަތަކަށް ވީ، އިގުތިސާދީ ބައެއް ތަޖުރިބާކާރުން ވެސް ގަބޫލުކުރާ ގޮތުގައި، ފުރަތަމަ ފަހަރު ވެސް، ޑިިވިޑެންޓްގެ ގޮތުގައި ބެހި މަތީ މިންވަރެވެ. ހިއްސާއެއް 100ރ އަށް ވިއްކި އިރު އެ އަހަރު ޑިވިޑެންޓްގެ ގޮތުގައި ހިއްސާއަކަށް 90ރ ދޫކުރި އެވެ. އެހެންކަމުން ގާނޫނާ ޚިލާފަށް ހިއްސާ ގަނެ، ކުންފުނި އަތްދަށުލީ މީހުން، އެމީހުން ކުރި އިންވެސްޓްމަންޓް ގާތްގަނޑަކަށް ސަލާމަތްކުރީ އެވެ. އެކަމަކު އާންމު ދިވެހި ރަައްޔިތު މީހާ 25 ނުވަތަ 50 ހިއްސާ އިން ހިއްސާ ގަތީ ގިނަ ދުވަހަށް އޭގެ ފައިދާ ލިބޭނެކަމުގެ އުއްމީދުގަ އެވެ.\nއުލިގަމަށް ގެންދިޔަ މަސައްކަތު ވެހިކަލެއް ގަސްތަކުގެ ތެރެއަށް ދޫކޮށްލާފައި --ފޮޓޯ:އަބްދުﷲ އައުރާފް/މިހާރު\nއެމްޓީޑީސީ ކުރު ގޮތަކަށް\nއާންމުންގެ ހިއްސާ: 184 މިލިއަން ރުފިޔާ (53 ޕަސެންޓް)\nސަރުކާރުގެ ހިއްސާ: 156 މިލިއަން ރުފިޔާ (47 ޕަސެންޓް)\nމި ވަގުތު ހިއްސާއެއް ވިއްކޭ އަގު: 10ރ\nހިއްސާއެއްގެ މޫނުމަތީ އަގު: 100ރ\nއެވަރުގެ ޑިވިޑެންޓެއް ބަހައިގެން ކުންފުނީގެ ކުރިމަގު ބަންދުވުން ނޫން އެހެން ނުބަައެއް ނެތްކަން އޭރުގެ ސަރުކާރުގެ އިސް ވެރިންނާއި ކުންފުނީގެ ބޯޑަށް ވެސް އެނގޭނެ އެވެ. އެކަމަކު އެ މަގުން ހިނގީ ކުންފުނި ތަރައްގީވިޔަ ނުދިނުމުގެ ނިޔަތް ކޮންމެވެސް ބައެއްގެ ތެރޭގައި އޮވެގެންނޭ ބުނާ މީހުން މަދެއް ނޫނެވެ. ރައްޔިތުން ޖެހޭނީ ތިބޭށެވެ.\n"އެންމެ ފުރަތަމަ ވެސް އެމްޓީޑީސީ އޮތީ ހަލާކުވެފައި،" ވަގަށް ހިއްސާ ގަންނަން ބައެއް މަހުޖަނުން ކުރި މަސައްކަތަށް އިޝާރަތްކޮށް، އޭރުގެ ކަންކަން ގާތުން ބަލަމުން ދިޔަ ވިޔަފާރިވެރިޔަކު، ނަން ނުޖަހާ ގޮތަށް، ބުންޏެވެ.\n"އެމްޓީޑީސީ ނަގާ ކޮޅަށް ޖެހުމުގެ ވިސްނުމެއް އެއްވެސް ސަރުކާރަކު ނެތް. އެ ނިޔަތް ނެތީ ބާރުގަދަ މީހުންގެ ނުޒޫފާ ހެދި. އެ މީހުންގެ ނުފޫޒު އޮންނާނެ ސަރުކާރުގައި ވެސް، ކުންފުނިތަކުގެ ބޯޑުގައި ވެސް، ކޯޓުތަކުގައި ވެސް."\nއެއީ ވަރަށް ބޮޑު ތެދެކެވެ. ރާއްޖޭގެ ވިޔަފާރީގައި އެތައް ބަޔަކު ހަރަކާތްތެރިވިޔަސް ރާއްޖޭގެ އިގުތިސާދުގެ މައި ބާރުތައް އޮތީ ވަރަށް މަދު ބައެއްގެ އަތްމަތީގަ އެވެ. އެ މީހުންގެ ވިޔަފާރިތަކުގެ ހިމާޔަތުގައި ނަމަ، ގާނޫނުތަކަށް ބަދަލު ގެންނާނެ އެވެ. އެކި ސަރަހައްދުތަކުން ރަށްރަށް ލިބޭނެ އެވެ. ހިއްސާ ވިއްކާފައިވާ ކުންފުންޏެއް ނަމަ އޭގެ ބޮޑު ބައެއް ކޮންޓްރޯލްކޮށް، އެ މީހުންގެ ހިޔަނިތަކެއްގެ ގޮތުގައި ޑިރެކްޓަރުންގެ ބޯޑުގައި ބަޔަކު ބައިތިއްބާނެ އެވެ. މި ހިޔަނިތަކުގެ ބޭނުމަކީ އެ ކުންފުނިތައް ހިސޯރުކުރުމެވެ. އެކަމަކު ނުސީދާކޮށް އެ ހިސޯރުކުރަނީ ދިވެހި ރައްޔިތުންނެވެ.\nހައްލެއް ފެންނާކަށް ނެތް\nއަޅުގަނޑު މިހިރީ ރާއްޖޭގެ ނިސްބަތުން ބިޔަ ރަށްތަކެއް ހިމެނޭ ހއ. އަތޮޅުގައި ފަސް ވަނަ އަށް އެންމެ ބޮޑު ރަށުގެ ވަލުތެރޭގަ އެވެ. ހިނގަމުން ދާ ވަރަކަށް ބައެއް އިމާރާތްތައް ފެނެ އެވެ. މި މަޝްރޫއު ކާމިޔާބުވި ނަމަ އަޅުގަނޑު ހުންނާނީ ރީތި ހޮޓަލެއް (ރިސޯޓެއް)ގެ މެދުގަ އެވެ. ހިތްގައިމުކޮށް، ތަރުތީބުކޮށް، ހައްދާފައިވާ ބަގީޗާތަކުގެ ތެރޭގަ އެވެ. ހަރަކާތްތެރި މުވައްޒަފުން އެކި ކޮޅުކޮޅަށް ގޮސް އުޅޭނެތެވެ. އަތޮޅުގައި ތިބެގެން އެތައް ބަޔަކު ވަޒީފާ އަދާކުރަމުން ގެންދާނެ މެއެވެ. ކޮން ކަހަލަ ބޮޑު ފުރުސަތެއް ހެއްޔެވެ؟ ރަށްރަށް ފަޅުކޮށް، އެހެން ހިސާބުތަކުގެ ވަޒީފާތަކަށް ނުގޮސް އެތައް ޒުވާނުންނަކަށް ފަރުޖެއްސުނީހެވެ.\nއުލިގަމު ސިޓީ ހޮޓަލުގައި މުވަައްޒަފުންނަށް ޚާއްސަކޮށްގެން ހެދި އިމާރާތެއް --ފޮޓޯ:އަބްދުﷲ އައުރާފް/މިހާރު\nއެކަމަކު މިއީ، ވަށައިގެން ބެދިފައި އޮތް ގަސްތަކުގެ ތެރޭގައި ހުރެ، ވިސްނަމުން ދިޔަ އަޅުގަނޑުގެ ހިތަށް ސިފަވި ކަންކަމެވެ. އެ ހުރިހާ އެއްޗެއް ހިތަށްއަރައި ފައިބައިގެން ދިޔައީ ދިވެހި ރައްޔިތުންގެ ހައްގުގައި ފެށި މަސައްކަތްތަކެއްގެ ފޮނިކަން ނުލިބި މިގޮތަށް ނާކާމިޔާބުވިތަން ފެނުމުންނެވެ. އެއްވެސް ސަރުކާރަކަށް އެ ފޮނިކަން ގެނެސްދޭނެ ގާބިލް ބަޔަކު ނުހޯދުނެވެ. އެހެން ވިއްޔާ ސިޔާސީ ލީޑަރުންނަށް މިވަނީ ކޮން ކަމެއް މޮޅުވެގެން ހެއްޔެވެ؟ ފޮނި ވާހަކަތަކެއް ދައްކައި، ހައްގޭ، އަނިޔާއޭ، ޖަލޭ، ޖީލޭ، ގައުމޭ، ދީނޭ، އިގުތިސާދޭ، ދަރަންޏޭ، މިކަހަލަ ބަސްތައް އަމުނާލެވުނީމާ އެވީ ވަރުގަދަ ސިޔާސީ ވެރިޔަކަށް ހެއްޔެވެ؟ އަޅުގަނޑަކަށް ގަބޫލެއް ނުކުރެވެ އެވެ.\nކުޑަ މިސާލެއް ނަގަމާ ހެއްޔެވެ؟ ރާއްޖޭގެ އެތައް ރިސޯޓެއްގެ ސީއީއޯ ނުވަތަ މެނޭޖަރުންނަށް ތިބީ ބޭރު މީހުންނެވެ. ފައިދާގެ ވަކި މިންވަރެއް ލިބޭ ގޮތަށާއި ކުންފުނީގެ ހިއްސާ އިން ވެސް ބައެއް އެޅޭ ގޮތަށެވެ. ރާއްޖޭގެ މައި އެއާޕޯޓް ވިޔަފާރީގެ ކާމިޔާބު މޮޑަލަކަށް ބަދަލުކޮށްލި ޖީއެމްއާރުން އެ މަސްއޫލިއްޔަތު ހަވާލުކުރީ ވެސް ބޭރުގެ ހިންގުންތެރިޔަކާ އެވެ. އެ މީހުން އެ ވިޔަފާރިތައް ކޮޅަށް ޖަހާލަ އެވެ. އެކަހަލަ ކިތައްމެ ހިންގުންތެރިންނެއް ދުނިޔެއިން ލިބެން އެބަ ހުއްޓެވެ. އެހެންކަމުން ޓޫރިޒަމްގެ ގޮތުން މުޅި ދުނިޔެ އިން ވެސް ފާހަގަކޮށްލެވޭ ރާއްޖޭގައި އެމްޓީޑީސީ ކާމިޔާބު ކުންފުންޏަކަށް ނުހެދުނީ، ސިޔާސީ ވެރިންނަށް އެކަމާ އަޅާނުލެވިގެންނެވެ. ނުވަތަ ހަމަ ގަސްދުގައި އެކަން ނުކޮށް ބޭއްވީ އެވެ. ސިޔާސީ ވަޒީފާ ދީ، ސިޔާސީ ކުޅިގަނޑު ވެސް ހިމެނޭ ގޮތަށް ހިންގާ ތަނެއްގެ ސިފަ އެ ކުންފުނިން ފިލުވާނުލެވިގެން މި އުޅެނީ އެހެންވެގެންނެވެ.\nއެމްޓީޑީސީ އަށް ބޮޑެތި މައްސަލަތަކެއް ކުރިމަތިވީ ޓޫރިޒަމްގެ ގާނޫނަށް ގެނައި ބަދަލުތަކާ ގުޅިގެން ކަމަށް، އެއް ބަޔަކު ވާހަކަ ދައްކާ އިރު، ތެދުވެރި ނިޔަތެއް އޮތް ސަރުކާރުތަކެއް ނަމަ، ރައްޔިތުންގެ 53 ޕަސެންޓް ހިއްސާ އޮތް ކުންފުންޏަކަށް، ގާނޫނުތަކުގެ ތެރެއިން ދެވޭނެ ލުއިތަކެއް ހުންނާނެ އެވެ. ވެރިކަން ހިމާޔަތްކުރުމުގެ ގަސްދު އޮވެގެން ގާނޫނުތަކަށް ގެންނަ، ތާކުންތާކު ނުޖެހޭ ބަދަލުތައް އަޅުގަނޑުމެން މިދަނީ ދެކެމުންނެވެ. އެހެންކަމުން ރައްޔިތުންގެ ތަނަވަސްކަމަށް އިތުރު ބާރެއް ލިބިދާނެ ކުންފުންޏެއް ނަގާ ކޮޅަށް ޖަހާ، މި ވަލުތެރެއިން ނެރެވޭނެ ގޮތެއް ސިޔާސީ ވެރިންނަށް ނުހޯދެންވީ ސަބަބެއް ނެތެވެ.\nވަލު ތެރެއިން ނުކުމެ، ރަށުގެ އަތިރިމައްޗަށް ޖެހިލީމެވެ. ހިތްގައިމު މޫދަކާއި ބޮޑު ތުނޑިއެއްގެ ނަލަ މަންޒަރު، އެ އޮތީ ދިމާއަށް ފެންނާށެވެ. ގެސްޓް ކޮޓަރިތައް އަޅަން އޮތީ ރަށުގެ ދެކުނު ކޮޅުން ދިން މި ބިމުގެ ދެ ފަރާތު ގޮނޑުދޮށުގަ އެވެ. ދެ މޫސުމަށް ދެ ފަރާތަށް ބަދަލު ވާ ބޮޑު ތުނޑީގެ މަޑު ދޮންވެލިގަނޑުގައި ފައި ބީއްސާލެވުމާ އެކު، ހުއިތަކުގެ ތެރޭގައި ހިނގުމުން ލިބުނު ލޮޑުކަން ފިލާދިޔަ އެވެ.\nމި ވެލިގަނޑުގައި އަޅާ ކޮޓަރިތަކުން ހޯދެން އޮތް އާމްދަނީ އާންމު ހިއްސާދާރުންގެ ޖީބަށް ވެސް ވަނީހެވެ. އެކަމަކު އެއީ އެގޮތަށް ކަންތައް ކުރި ނަމަ އެވެ. ހިއްސާގެ ބާޒާރުގައި މިއަދު އެމްޓީޑީސީގެ ހިއްސާއެއްގެ އަގު އުޅެނީ އެންމެ 10ރ ގަ އެވެ. ހިއްސާދާރުންނަށް ފައިދާއަށް ދޭނެ އެއްޗެއް ނެތެވެ. ފައިދާ އަށް ބަހާނެ އެއްޗެއް ވެސް ނުލިބެ އެވެ. ހަދާ ރިސޯޓެއް ވިއްޔާ ވިއްކަމުން، ކުންފުނި ކިރިޔާ މެނޭޖްކުރެވި ނުކުރެވި އެކަހަލަ ހާލެއްގައި އެ އޮތް ތެޅެނީ އެވެ.\nހަގީގަތުގައި ފުރަތަމަ ޑިވިޑެންޓާ އެކު ރައްޔިތުންގެ ޓޫރިޒަމް ކުންފުނީގެ ވާހަކަ އެ އޮތީ ގާތްގަނޑަކަށް ނިމިފަ އެވެ.\nއުލިގަމުން ފެންނަން މި އޮތީ އެ ވާހަކައިގެ އެއް ބަ އެވެ.\nއިތުރު ލިޔުންތައް އެމްޓީޑީސީ ޓޫރިޒަމް ކޮރަޕްޝަން ހއ. އުލިގަން އޮޑިޓާ ޖެނެރަލް ޗަމްޕާ ހުސައިން އަފީފު ލެފުން


އޮފީސް ފަރުނީޗަރ ގަތުމަށް\nމިސަރވިސްގެ ޑްރަގް އެންފޯރސްމަންޓް ޑިޕާޓްމަންޓަށް ބޭނުންވާ ބައެއް އޮފީސް ފަރުނީޗަރ ގަތުމަށް ބޭނުންވެއެވެ. ވީމާ، މިކަމަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 10 ނޮވެންބަރު 2014 އިން ފެށިގެން 2014 ނޮވެންބަރު 16 ވާ އާދީއްތަ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) އަށެވެ. ބީލަން ފޮތެއްގެ އަގަކީ -/100ރ (ސަތޭކަރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2014 ނޮވެންބަރު 17 ވާ ހޯމަ ދުވަހުގެ 13:00 ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2014 ނޮވެންބަރު 16 ވާ އާދީއްތަ ދުވަހުގެ 14:00 ގެ ކުރިން މިސަރވިސްގެ އީމެއިލް އެޑްރެސް procurement@police.gov.mv އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2014 ނޮވެންބަރު 20 ވާ ބުރާސްފަތި ދުވަހުގެ 13:00 ގައި މިސަރވިސްގެ ފައިނޭންސް ޑިޕާޓްމަންޓުގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.


Priyanka Nick Ge Ufan Dhuvas Varah Kula Gadhakoh Faahaga Koffi - Vaguthu\nޕްރިޔަންކާ ނިކްގެ އުފަންދުވަސް ކުލަގަދަކޮށް ފާހަގަކޮށްފި\nބޮލީވުޑާއި ހޮލީވްޑްގެ ތަރި ޕްރިޔަންކާ ޗޮޕްރާ އޭނާގެ ފިރިމީހާ، ނިކް ޖޯނާސްގެ އުފަންދުވަހަށް ބޮޑު ފުޅުބޯޅަ ދަނޑެއް ކުއްޔަށް ހިފައިފިއެވެ.\nނިކްގެ 27 ވަނަ އުފަންދުވަސް ދާދި ފަހުން ފާހަގަކޮށްފައި ވާއިރު، ޕްރިޔަންކާ އޭނާގެ އުފަންދުވަސް ކުލަގަދަކޮށް ފާހަގަކުރަން ކުރި މަސައްކަތަށް އެތައް ބަޔަކު އަންނަނީ ތައުރީފް ކުރަމުންކަން ފާހަގަކޮށްލެވެއެވެ. ޕްރިޔަންކާ ވަނީ ބޮޑު ފުޓްބޯޅަ ދަނޑެއް ކުއްޔަށް ނަގައި، އާއިލާ އަދި ގާތް ރައްޓެހިންނާއި އެކު އެ ދަނޑުގައި އެމެރިކަން ފުޓްބޯޅަ މެޗެއްވެސް ކުޅެފައެވެ.\nޕްރިޔަންކާ އާއި ނިކް ކުޅުނު މެޗު\nއެ މެޗުގައި ނިކްގެ ޖާޒީ ފަހަތުގައި 10 ނަމްބަރާއި އެކު "ނިކް" މިހެން ޖަހާފައި ވާއިރު ޕްރިޔަންކާ ހުރީ 1 ނަމްބަރު ޖާޒީ އާއި އެކު "ދަ ވައިފް" މިހެން ޖަހައިގެންނެވެ. މީގެ އިތުރުންވެސް ޕްރިޔަންކާގެ އިންސްޓަގްރާމް އެކައުންޓުގައި އޭނާ ވަނީ ވަރަށް ގަދައަށް ނިކް އަށް އުފަންދުވަހުގެ ވެދުން އަރިސްކޮށް، ޕްރިޔަންކާގެ މީހެއްގެ ގޮތުގައި ހުރުމުން އެކަމަށް ޝުކުރު އަދާ ކޮށްފައެވެ.\nނިކްގެ އުފަންދުވަހުގެ 13 ދުވަސް ކުރިން ނިކް އަށް 27 އަހަރު ވެއްޖެ ކަމަށް ބުނެ ޕްރިޔަންކާ މީގެ ކުރިން ޓްވީޓެއް ކުރުމާއި އެކު ނިކްގެ ފޭނުން ވަނީ ވަގުތުން ނިކްއަށް 27 އަހަރު ނުވާ ކަމަށް ބުނެ، ޕްރިޔަންކާ އަށް އޭނާގެ ފިރިމީހާގެ އުފަންދުވަސްވެސް ނޭނގޭ ކަމަށް ބުނެފައެވެ. މިކަމާއި ގުޅިގެން ނިކް ވަނީ ޕްރިޔަންކާ ދިފާއު ކޮށް، ޕްރިޔަންކާ އަށް އޭނާގެ އުފަންދުވަސް އެނގޭ ކަމަށް ބުނެ ޓްވީޓެއްވެސް ކޮށްފައިކަން ފާހަގަކޮށްލެވެއެވެ.\nޕްރިޔަންކާ ނިކްގެ އުފަންދުވަސް ކުލަ ގަދަކޮށް ފާހަގަކުރި ނަމަވެސް، ބައެއް މީހުން ބުނަމުން އަންނަނީ އެއީ މީގެ 13 ދުވަސް ކުރިން އޭނާ އަށް ހެދުނު ގޯސް ފޫބެއްދުމަށްޓަކައި އޭނާ ކުރާ ކަމެއް ކަމަށެވެ.


Aharemenge jazeera raees akee kaaku heyyeve?\nއަހަރެމެންގެ ޖަޒީރާ ރައީސަކީ ކާކުހެއްޔެވެ؟\n- 1 year ago 1 - އަމްރު ރއ\nއެމްޑީޕީގެ ރިޔާސީ ކެންޑިޑޭޓް އިބްރާހިމް މުހައްމަދު ސާލިހް ރިޔާސީ އިންތިޚާބުގައި ބޭނުންކުރި މައިގަނޑު ތީމަކީ ޖަޒީރާ ރާއްޖެއެވެ. ރައްޔިތުން އެމަނިކުފާނު ރިޔާސަތަށް ހޮވައިފިނަމަ ޖަޒީރާ ރާއްޖެއަށް އެމަނިކުފާނުކޮށްދެއްވާނެ ކަންތައްތަކާއި ވައުދުތަކުގެ ވާހަކަތަކެއް ވިދާޅުވަމުން ގެންދެވިއެވެ.\nދެން ރިޔާސީ އިންތިޚާބުގައި ބޮޑުތަފާތަކުން ވެރިކަމުގައި ހުންނެވި ރައީސް އަބްދުﷲ ޔާމީން ބަލިކުރައްވައި ސޯލިހް ކާމިޔާބު ހޯއްދެވިއެވެ. ރައީސްކަމަށް އެމަނިކުފާނު ހޮވިވަޑައިގަތުމާއެކު ޖަޒީރާ ރައީސޭ މީހުން މުޚާތަބުކުރަންފެށިއެވެ. އެއީ އިބްރާހިމް މުހައްމަދު ސާލިހް " ޖަޒީރާ ރާއްޖެ" އެތީމް ޕްރޮމޯޓްކުރައްވަން މަސައްކަތްޕުޅު ކުރެއްވިލެއް ބޮޑުކަމުންނެވެ.\nއެއްދުވަހަކު އަޅުގަނޑު ސައިބޯން އިންދައި ބަޔަކު މާފްރެންޑްލީ ޒުވާބެއް ފަށައިފިއެވެ. އަޅުގަނޑު އިންމޭޒަކުން ނޫނެވެ. އެކަމަކު އެޒުވާބުގައި އިވިގެންދިޔަ ޝައުގުވެރި ވާހަކަތަކުން ރައީސް ސާލިހްގެ ޕާޓީގެ ރަހުމަތްތެރިޔަކު ކުރެން އަޅުގަނޑު އަހައިލީމެވެ. އަޅެ ނިކަން ތެދަށް ތިމީހުންގެ ހިތުތެރޭގައި އޮތް ޖަޒީރާ ރައީސަކީ ކާކުކަން ބުނެދީބަލާށެވެ. އެނާގެ ޖަވާބަކީ ކިހިނެތްވީހެއްޔެވެ. އަހަރެމެންގެ ހަރުގޭގެ ކުރިމައްޗަށް ގޮސް ބަލާފައި ތިސުވާލުކުރާށެވެ.\nއޭގެފަހުން ވަގުތެއްވެގެން ކޮންމެވެސް އެއްދުވަހަކު އެހެންދަމުން މަޑުކޮށްލާފައި ބަލާލީމެވެ. އެތާގައި ބޮޑުއަކުރުން ހިތާހިތާ ގުޅިފައިވާ ލޯތްބެއްގެ ވާހަކައެއް ލިޔެފައި ހުއްޓެވެ. އެކަމަކު ދެން އެއްލުނު ކަޅިއަކުން އެބުނާ ލޯބިވެރިޔާގެ ފޮޓޯގަނޑެއް ބަހައްޓާފައި ހުއްޓާ ފެނުނެވެ. އެއީ ރައީސް މުހައްމަދު ނަޝީދެވެ. އެފޮޓޯގަނޑުގެ ތިރީގައި ޖަޒީރާ ރައީސް މިހެން ލިޔެފައި އޮތެވެ.\nއަޅުގަނޑު ހިތަށް އެރިއެވެ. މީހުން އެކަމަކު ކިޔަނީ ޖަޒީރާ ރައީސަކީ އިބްރާހިމް މުހައްމަދު ސާލިހް ކަމަށެވެ. އެކަމަކު އަސްލު ޕާޓީމީހުން އެގޮތް ގަބޫލުނުކުރަނީތާއެވެ. އެހެން ދުވަހެއްގައި އެއްކަލަ ރަހުމަތްތެރިޔާއާ ދިމާވެގެން ފެނުނު ފޮޓޯގަނޑުގެ ވާހަކަދެއްކީމާ އޭނާ ބުނީ އަހަރެމެންގެ ހިތުގެ އަޑީގައި އޮތް އަހަރެމެން ގަބޫލުކުރާ ރައީސަކީ އެއީއެވެ. ތިފެނުނީ ރަނގަޅަށެވެ.\nއޭގެ ދުވަސްތަކެއްފަހުން މިދާކަށްދުވަހު މިހިގާ މަޖިލިސް ކެމްޕެއިންތެރޭގައި އެމްޑީޕީގެ ޖަޒީރާ ރައީސް ނަޝީދުގެ ޖަޒީރާ ވައުދެއް އަޅުގަނޑަށް އިވުނެވެ. އެވައުދަކީ އެމްޑީޕީގެ ސަރުކާރުގައި ނައިފަރާއި ހިންނަވަރު އަދި ފެލިވަރު ( ބްރިޖަކުން ) ގުޅައިލާނަމެވެ.\nއަޅުގަނޑުގެ ހިތަށް ހަމަވަގުތުން އެރިއެވެ. އެދެރަށުގެ މީހުން ހާދަ އުފާވާނެ ޚަބަރެކެވެ. އެކަމަކު ކުޑަކުޑަ އެދެރަށް ބުރިޖަކުން ގުޅުވާލުމަށް އެތައް ބިލިޔަން ރުފިޔާއެއް ހޭދަކޮށް ބުރިޖެއް އަޅަން ހިންނަވަރަކީ އަމިއްލަ ރަށްވިޔަސް އިބްރާހިމް މުހައްމަދު ސާލިހްގެ ސަރުކާރުން ނޫޅޭނެކަންވެސް އަޅުގަނޑަށް އެގެއެވެ.\nބައެއް ފަހަރު މިހެން ދެއްކޭ ވާހަކަ ވައިގައި ހިފާލައެވެ. އަނެއްބައިފަހަރު މީހުންގެ މަލާމާތެވެ. އަބަދު އަބަދު ދިވެހިންނަކީ ހަތްދިހައިގެ އަހަރުތަކުގައި ޅޮސް އުނދޯލީގައި ތިބެ ހުސް އަނގަތަޅާ ބައެއްކަމަށް ދެކިގެންވެސް ނުވާނެއެވެ. ލޯބީގެ މަސްތުގެ ހާލަތެއްގައި ހުރިމީހަކު ނޫނީ ހިންނަވަރާއި ނައިފަރާ ދެމެދު ފާލަމަކުން ނުވަތަ ބުރިޖަކުން ގުޅުވާލާނެ ވާހަކައަކީ ތެދެއްކަމަށް ނުދެކޭނެއެވެ. އެއީ ފެރީގެ ނިޒާމަކުން ގުޅުވައިލުންކަމަށްވާނަމަ މިހާރުވެސް އެއޮތީ ގުޅިފައެވެ. މިކަހަލަ ނުފުއްދޭނެ ވައުދުތައް ކުރަމުންދަންޏާ ސަރުކާރާމެދު މީހުންގެ ސީރިއަސްކަން ކެނޑި އުއްމީދު ކެނޑޭގޮތްވެސް ވެދާނެއެވެ. އެއީ ރައީސް އިބްރާހިމް މުހައްމަދު ސާލިހަށް ވަރަށް ބޮޑު ޑެމޭޖަކަށް ވެދާނެއެވެ.


Apple in america aai Europe ah mask dhenee | Mihaaru\n24 މާޗް 2020 - 07:39\nއެ ކުންފުނީގެ ސީއީއޯ ޓިމް ކުކް ވިދާޅުވީ މާސްކްގެ ދަތިކަމަށް ހައްލެއް ހޯދައިދޭން އެޕަލް އިން އެމެރިކާ އާއި ޔޫރަޕްގެ ކަމާބެހޭ ފަރާތްތަކަށް މިލިއަނުން މާސްކް ފޯރުކޮށްދޭނެ ކަމަށެވެ. ކުކް ކުރެއްވި ޓްވީޓެއްގައި ވަނީ ކޮވިޑް-19 އާ އެކު ކުރީ ސަފުގައި ހިތްވަރާ އެކު މަސައްކަތްކުރަމުން އަންނަ ފަރާތްތަކަށް ޝުކުރު ވެސް އަދާކޮށްފަ އެވެ.\nއެޕަލް އިން މާސްކް ފޯރުކޮށްދޭން ނިންމި އިރު، އެމެރިކާ އަށް ވަރަށް ބޮޑަށް މާސްކްގެ ދަތިކަން ކުރިމަތިވެފައިވާތީ ސަރުކާރުން ވެސް މިދިޔަ ހަފުތާގައި ވަނީ މިކަމަށް އެހީތެރިކަން ފޯރުކޮށް ދޭން ގޮވާލައިފަ އެވެ. އަދި އެ އެޕަލް އިން މާސްކް ފޯރުކޮށްދޭން ނިންމިކަން އިއުލާންކޮށްފައި ވަނީ އެމެރިކާގެ ނައިބު ރައީސް މައިކް ޕެންސް ވެސް އެޕަލް އިން ދެ މިލިއަން މާސްކް ފޯރުކޮށްދޭން އުޅޭ ޚަބަރު ލިބިވަޑައިގެންފައިވާ ކަމަށް ހޮނިހިރު ދުވަހު ވިދާޅުވެފައި ވަނިކޮށެވެ.\nދާދި ފަހުން ޗައިނާގެ މަހުޖަނު ޖެކް މާ ވެސް ވަނީ އެމެރިކާ އަށް 500،000 ޓެސްޓް ކިޓާއި މިލިއަން ފޭސް މާކްސް ހަދިޔާކުރާނެ ކަމަށް ވިދާޅުވެފަ އެވެ.\nމަ.ދެން އެޕަލް އެއްޗެއްސަށް ސަަލާމް. ރޭސިސްޓް ވިޔަސް ބޮޑުވަރު. ޢެއްޗެހި ވިއކާފަ ފައިދާ ހޯދަން އޭޝިޔާއަށް. ޢެހީއެއްދޭން ޖެހުމުން ހަމައެކަނި ޔީރަޕާ އެމެރިކާއަށް. ހީކުރި ކަހަލަ ބައެއްނޫން.\nއެޕަލް ފޯނު ބެނުންކުރާ ހުރިޙާ ކަސްޓަމަރުންނަށް އެޕަލްކުންފުނިން މާސްކު ފޯރުކޮށްދިނުން އެއީ ކޮންކަހަލެ ކަމެއް...ހަމައެކަނި ޔޫރަޝާއި، އެމެރިކާ..........ކަމަކުނުދޭއެއްނޫން!!!\nކޮބާ އެފްރިކާ އޭސިއާ؟ އަށް ވެސް އެތިކޮޅެއް ފޮނުވާ. އަހަރުމެންވެސް އައިފޯނު ގެންގުޅެމޭ...


TTM Maldives Nobember gai\nޓީޓީއެމް މިފަހަރު ކުރިއަށް ގެންދަނީ ނޮވެމްބަރު 28 އިން 30 އަށް --ފޮޓޯ: އޮކާ މީޑިއާ\n"ޓީޓީއެމް މޯލްޑިވްސް 2021" ނޮވެމްބަރު މަހު ބޭއްވުމަށް ނިންމައިފި އެވެ.\nމިއަހަރުގެ ޓީޓީއެމް މޯލްޑިވްސް ބޭއްވުމަށް ހަމަޖެހިފައި ވަނީ ނޮވެމްބަރު 28 އިން 30 އަށެވެ. މިއީ ފެއާ ބާއްވާ ފަސްވަނަ ފަހަރެވެ.\nމިފަހަރުގެ އިވެންޓްގައި ފިޒިކަލް ބައްދަލުވުންތަކާއި ވާޗުއަލް ހަރަކާތްތައްވެސް ކުރިއަށް ގެންދާގޮތައް ނިންމާފައިވާއިރު މި ފެއާގައި 150 ޕްރޮޕަޓީ ޝޯކޭސް ކުރާނެ އެވެ. އަދި ތަފާތު 30 މާކެޓަކުން 200 ޓްރެވެލް ޓްރޭޑް ތަޖުރިބާކާރުން ބައިވެރިވާނެއެވެ.\nމި އިވެންޓުގައި ބައިވެރިވާ އެގްޒިބިޓަރުންނަށް ފުރުސަތު ލިބިގެންދާނީ ހަމައެކަނި ނޮވެމްބަރު 28 ވަނަ ދުވަހު އޮންނަ ޓީޓީއެމް ޓްރެވަލް ސަމިޓްގަ އެވެ. މީގެއިތުރުން ރަޖިސްޓްރީކުރާ އެގްޒިބިޓަރުންނަށް ޓީޓީއެމް އެވޯޑް ހަފްލާއަށާއި ގާލާ ނައިޓްއަށް ދައުވަތު ލިބިގެންދާނެ އެވެ.\nމި އިވެންޓް އިންތިޒާމް ކުރާ ފަރާތުން ބުނި ގޮތުގައި މިފަަހަރުގެ ފެއާ ފިޒިކަލްކޮށް ބޭއްވި ނަމަވެސް މި އިވެންޓް ކުރިއަށް ދާނީ ކޮވިޑް-19 ގެ ހާލަތާއި ގުޅިގެން އެޗްޕީއޭއިން އަޅާފައިވާ ރައްކާތެރިކަމުގެ ފިޔަވަޅުތަކާއި އެއްގޮތަށެވެ. އަދި "މެޓްޑެކް މޯލްޑިވްސް" މެދުވެރިކޮށް މި އިވެންޓްގައި ބައިވެރިވުމަށް ރަޖިސްޓްރީ ކުރާ ހުރިހާ ފަރާތްތަކެއް ކޮވިޑަށް ޓެސްޓް ކުރާނެއެވެ.\nޓީޓީއެމް މޯލްޑިވްސް މިދިޔަ ހަތަރު އަހަރުވަނީ ބާއްވާފަ އެވެ. މިދިޔަ އަހަރުގެ އިވެންޓް ކުރިއަށް ގެންގޮސްފައިވަނީ ނޮވެމްބަރު މަހުގެ 24 އިން 26 އަށެވެ. މިދިޔަ އަހަރުގެ ޓީޓީއެމް ފެއާގައި ފަތުރުވެރިކަމުގެ ދާއިރާއިން 500 އަށް ވުރެ ގިނަ ފަރާތުން ވަނީ ބައިވެރިވެފަ އެވެ.\nމެރިއޮޓުން ރާއްޖޭގައި އަށްވަނަ ރިސޯޓެއް ހަދަނީ


Vaccine nujahaa meehunves PCR hadhan nujehey gothah hadhaifi\nވެކްސިން ނުޖަހާ މީހުންވެސް ދަތުރުކުރާއިރު ޕީސީއާރު ހަދަން ނުޖެހޭ ގޮތަށް ހަދައިފި\nހެލްތް މިނިސްޓަރު ނަސީމް އަދި ޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު: ކޮވިޑްގެ ފިޔަވަޅުތަކަށް ވަނީ ވަރަށް ބޮޑެތި ލުއިތަކެއް ދީފައި -- އަވަސް ފޮޓޯ\nރާއްޖެއިން ބޭރުން އަންނަ މީހުންނާއި ރާއްޖޭގެ އެއް ރަށުން އަނެއް ރަށަށް ދަތުރުކުރާ މީހުންގެ ތެރެއިން ކޮވިޑު-19 ގެ ވެކްސިން ޑޯޒްތައް ފުރިހަމަ ކޮށްފައި ނުވާ މީހުން ދަތުރުކުރުމާ ގުޅިގެން ކަރަންޓީނުވާން ނުޖެހޭ ގޮތަށާއި ރާއްޖޭން ބޭރުން އަންނަ ހުރިހާ މީހުން އަދި ރާއްޖޭގެ އެތެރޭގައިވެސް އެއްވެސް މީހަކު ދަތުރުކުރުމުގެ ބޭނުމުގައި ޕީސީއާރު ޓެސްޓު ހަދަން ނުޖެހޭ ގޮތަށް ހަމަޖައްސައިިފި އެވެ.\nއެޗްޕީއޭއިން މިރޭ ވަނީ ކޮވިޑު-19 އާ ގުޅިގެން ދިވެހި ރާއްޖޭގައި އިއުލާން ކުރެވިފައިވާ އާންމު ސިއްހަތުގެ ކުއްލި ނުރައްކަލުގެ ހާލަތު އުވާލާފައިވާތީ ކޮވިޑް-19 ކޮންޓްރޯލު ކުރުމަށް އެޅިފައިވާ ފިޔަވަޅުތަކަށް ބަދަލުތަކެއް ގެނެސްފައެވެ.\nއެގޮތުން ރާއްޖޭން ބޭރުން އަންނަ ހުރިހާ މީހުންނާއި ރާއްޖޭގެ އެތެރޭގައިވެސް އެއްވެސް މީހަކު ދަތުރުކުރުމުގެ ބޭނުމުގައި ޕީސީއާރު ޓެސްޓު ހަދަން ނުޖެހޭ ގޮތަށް ވަނީ ހަމަޖައްސާފައެވެ. އެހެން ނަމަވެސް ރާއްޖެއިން ބޭރުން އަންނަ ރާއްޖޭގައި ދިރިއުޅޭ މީހުން -- ދިވެހިންނާއި\nޓޫއަރިސްޓުން ފިޔަވައި އެހެނިހެން ވިސާތަކުގައި ރާއްޖެއަށް އަންނަ މީހުން -- ރާއްޖެ އަންނަތާ ތިން ދުވަހާއި ފަސް ދުވަހާ ދެމެދު ކޮވިޑް-19 އަށް ޓެސްޓުކުރުމަކީ އެދެވިގެންވާ ކަމެއް ކަމަށް ވަނީ ބުނެފައެވެ. އަދި ރާއްޖޭން ބޭރުން އަންނަ މީހުންގެ ތެރެއިން ބަލީގެ އަލާމާތް ހުރިނަމަ އެންޓިޖަން ޓެސްޓް ހެދޭނެ ކަމަށް ވަނީ ބުނެފައެވެ.\nއަދި ރާއްޖެއިން ބޭރުން އަންނަ މީހުންނާއި ރާއްޖޭގެ އެއް ރަށުން އަނެއް ރަށަށް ދަތުރުކުރާ މީހުންގެ ތެރެއިން ކޮވިޑު-19ގެ ވެކްސިން ޑޯޒްތައް ފުރިހަމަކޮށްފައިނުވާ މީހުން ދަތުރުކުރުމާ ގުޅިގެން ކަރަންޓީނުވާން ނުޖެހޭ ގޮތަށްވެސް ވަނީ ހަމަޖައްސާފައެވެ.\nމީގެ އިތުރުން ރާއްޖޭގެ ހުރިހާ ސަރަހައްދުތަކެއްގައި މާސްކް އެޅުން މަޖުބޫރުވުން އުވާލައި ކޮވިޑް-19 އިން ރައްކާތެރިވުމަށް މާސްކް އެޅުމަކީ އެދެވިގެންވާ ކަމެއްގެ ގޮތުގައި ވަނީ ހަމަޖައްސާފައެވެ.\nނަމަވެސް އަދިވެސް ދެ ހާލަތެއްގައި މާސްކު އެޅުން މަޖުބޫރެވެ. އެ ގޮތުން ސިއްހީ ހިދުމަތް ދޭ ތަންތަނުގައި މާސްކު އެޅުން މަޖުބޫރެވެ. އެތަންތަނުގައި މަސައްކަތް ކުރާ މުވައްޒިފުންނާއި ސިއްހީ ހިދުމަތްދޭ ތަންތަނަށް ދާ މީހުންވެސް އެ ވަގުތު މާސްކު އެޅުން މަޖުބޫރުވާނެ އެވެ.\nމީގެ އިތުރުން ކޮވިޑު-19 އަށް ޕޮޒިޓިވްވާ ރޭޓް 20 ޕަސެންޓަށް ވުރެން މަތިން ބަލިފެތުރޭ ކަމަށް ކަނޑައަޅާފައިވާ ރަށްރަށުގައި މާސްކު އަޅަން ޖެހެއެވެ. އެޗްޕީއޭއިން މިރޭ ބުނީ ބަލީގެ އަލާމާތް ހުންނަ މީހުންނާއި ބަލިޖެހުމުން ނުރައްކާ ވެދާނެ މީހުންނާއި މިފަދަ މީހުންނާއި އެކުގައި އުޅޭ މީހުންނާއި ގިނަ މީހުން އެއްތަންވާ ތަންތަނާއި ހާލަތްތަކުގައި މާސްކު އެޅުމަކީވެސް އެދެވިގެންވާ ކަމެއް ކަމަށެވެ.


އިންސާނާގެ ހަށިގަނޑު | ޞިއްޙަތު\nހިމަގްލޯބިން އަކީ ލޭގެ ރަތް ސެލް ގެ ތެރޭގައި ހުންނަ ދަނގަޑު އެކުލެވިގެންވާ އޮކްސިޖަން އުފުލައިދޭ ''މެޓަލޯޕްރޮޓީން'' އެކެވެ. ފުއްޕާމޭ އިން ހަށިގަނޑުގެ އެކި ހިސާބުތަކަށް އޮކްސިޖަން ގެންގޮސްދެނީ ހިމަގްލޯބިން އެވެ. ހިމަގްލޯބިން ހަށިގަނޑުގައި އޮކްސިޖަންގެ މިިންވަރު އެންމެ މަތީ މިންވަރަކަށް އެކުލެވޭބައި ( ފުއްޕާމޭ)ގައި އޮކްސިޖަންއާ ތަތްވެ،ނުވަތަ އެއްވެއެވެ. އެއަށްފަހު އޮކްސިޖަންގެ މިންވަރު ދަށް ނުވަތަ މަދުބައިތަކަށް (ކުދިލޭހޮޅިތަކަށް) އޮކްސިޖަން ގެންގޮސްދެއެވެ. ތަބީއީގޮތެއްގައި އިންސާނާގެ ހަށިގަނޑުގައި އެކުލެވޭ ހިމަގްލޯބިން އަށް ކިޔަނީ ހިމަގްލޯބިން-އޭ(Hb-A) އެވެ.\nލޭގެ ހުދު ސެލް (White blood cells)އަކީ ލޭގެ ތެރޭގައި ބޮޑު ނިއުކްލިއަސްއެއް ލާފައި ހުންނަ ސެލްއެވެ. މިސެލްތައް ހަށިގަނޑުގެ ދިފާއީ ނިޒާމުގައި މުހިއްމު ދައުރެއް އަދާކުރެއެވެ. މާނައަކީ ބަލިތަކާއި ދެކޮޅަށް ހަގުރާމަކުރުމުގައި އެހީތެރިވެދެއެވެ. ލޭގެ ތެރޭގައި އަބަދުވެސް މިސެލްތައް ދައުރުވެ،ދައުރުވެ ހުރެއެވެ. ނަތީޖާއެއްގެ ގޮތުން ހަށިގަނޑުގެ ކޮންމެ ހިސާބެއްގައި ބައްޔެއް އުފެދުނަސް އެހިސާބަކަށް ވާސިލްވެއެވެ. ލޭގެ ހުދު ސެލްތަކަށް ''ލިއުކޯސައިޓް''(Leucocyte) އޭވެސް ކިޔައެވެ. ލޭގެ ކޮންމެ މައިކްރޯލިޓަރ އެއްގައި 10،000-4000 ދެމެދުގެ އަދަދަކަށް ލޭގެ ހުދު ސެލްތައް ހުރެއެވެ.\nލޭގެ ރަތް ސެލް(Red blood cell) އަކީ ލޭގައި ހިމެނޭ ނިއުކްލިއަސް އެއް ނުވާ ވަށްކޮށް ހުންނަ ސެލް އެކެވެ. އެވްރެޖްކޮށް ލޭގެ ރަތް ސެލް ގެ ދިގު ހުރަސް މިނުގައި 7.5 މައިކްރޯން ހުރެއެވެ. އަދި ބޯމިނުގައި2މައިކްރޯން ހުންނައިރު ވޮލިއުމް ގައި 87 ކިއުބިކް މައިކްރޯން ހުރެއެވެ. ލޭގެ ރަތް ސެލް އެވްރެޖް ގޮތެއްގައި ދިރިހުންނަ މުއްދަތަކީ 120 ދުވަސް އެވެ. އެވްރެޖް ގޮތެއްގައި ލޭގެ ކޮންމެ މައިކްރޯ ލިޓަރެއްގައި5މިލިއަން ލޭގެ ރަތް ސެލް ހުރެއެވެ. ލޭގެ ރަތް ސެލް ތަކަށް ''އިރިތްރަސައިޓް''(Erythrocyte) އޭ ވެސް ކިޔައެވެ.\nޕްލޭޓްލިޓް(Platelet) އަކީ ކަށީގެމަދުގައި ހުންނަ އާދަޔާޚިލާފަށް ބޮޑު ސެލްއެއް ކަމުގައިވާ ''މެގަކެރީއަސައިޓް''(Megakaryocyte) އިން އުފެދޭ ކުދިކުދިބައިތަކެކެވެ. މެގަކެރީއަސައިޓަކީ ކަށީގެމަދުގެ ތެރޭގައި ''ސްޓެމް ސެލް''(Stem cell) އިން އުފެދި ފުރިހަމަވުމަށްފަހު އޭގެތެރޭގައި ދެމިހުންނަ ސެލްތަކެކެވެ. ޕްލޭޓްލިޓް ތަކުގައި ނިއުކްލިއަސްއެއް ނުހުރެއެވެ. އަދި އޭގެ ޒާތުގައި އަލުންއުފެދުމުގެ ގާބިލިއްޔަތުކަން ވެސް ލިބިފައެއްނުވެއެވެ. އޭގެ ބަދަލުގައި ހަށިގަނޑަށް ޕްލޭޓްލިޓް ބޭނުންވާ ކޮންމެ ފަހަރަކު ''މެގަކެރީއަސައިޓް''ތަކުން ޕްލޭޓްލިޓް އުފައްދައެވެ.\nލޭގެ ޕްލާޒްމާ(Plasma) އަކީ ލޭގެ ސެލްތައް އެއެއްޗެއްގެ ތެރޭގައި ގެބިފައި ހުންނަ ދިޔަވަރެވެ. ނުވަތަ މިއީ ލޭގެ ދިޔާ ބައެވެ. އެހެންގޮތަކަށް ބުނާނަމަ މިއީ ލޭގެ ސެލްތައް އޭގެ ތެރޭގައި ދައުރުވެ ދައުރުވެ ހުންނަ ކޯރެވެ. މުޅި ލޭގެ ވޮލިއުމްގެ 60-55 އިންސައްތަ އަކީ ޕްލާޒްމާ އެވެ. ޕްލާޒްމާ އަކީ ސާފު ރީނދޫ ކުލައަކަށް ހުންނަ ދިޔައެކެވެ. ޕްލާޒްމާގެ 90 އިންސައްތަ އަކީ ފެނެވެ. 10 އިންސައްތަ އަކީ އެހެނިހެން މާއްދާތަކެވެ. އެހެނިހެން މާއްދާތަކުގެ ތެރެއިން 7.1 އިންސައްތަ އަކީ ''ޕްލާޒްމާ ޕްރޮޓީން''(Plasma protein) އެވެ.\nލޭއެޅުން (Blood transfusion) އަކީ އެކެއްގެ ހަށިގަނޑުގައި ހިމެނޭ ލޭ ނުވަތަ ލޭގެ ވަކި ބަޔެއް އަނެކާގެ ހަށިގަނޑަށް އެޅުމެވެ. ބައެއް ކަހަލަ ޙާލަތްތަކުގައި އިންސާނާގެ ފުރާނަ ސަލާމަތް ކުރުމަށްޓަކައި ލޭއަޅަން މަޖުބޫރު ވެއެވެ. މީގެ އިތުރުން ބައެއް ކަހަލަ ޙާލަތްތަކާއި ބައެއް ބަލިތަކުގެ ފަރުވާގެ ގޮތުގައި ވެސް ލޭއަޅަންޖެހެއެވެ. ލޭއެޅުމާއި ލޭހަދިޔާކުރުމުގައި ބަލަންޖެހޭ ކަންތައްތަކެއް ވެއެވެ. އޭގެ ތެރޭގައި: ލޭގެ ޔުނިޓެއްކަމުގައި ބަލަނީ 450މިލިލިޓަރ ވާނަމައެވެ. ގަނޑުވިޔަނުދިނުމަށް މިފަދަ ލޭ ކެމިކަލްތަކާއި، އެއްކުރެވެއެވެ. އެމެރިކާ ފަދަ ގައުމުތަކުގައި އަހަރަކު ގާތްގަނޑަކަށް 15މިލިއަން ޔުނިޓްގެ ލޭ ހަދިޔާ ކުރެވެއެވެ.\nނޭވާލާ ނިޒާމް(Respiratory system) އަކީ އިންސާނުންނާއި ޖަނަވާރުންގެ ނޭވާލުމުގެ ދައުރު އަދާކުރާ ނިޒާމެވެ. އިންސާނުންގެ ހަށިގަނޑުގައިވާ ނޭވާލާ ނިޒާމް ބިނާވެގެންވަނީ ފުއްޕާމޭ، ވައިބޭރުވާ މަގުތައް، އަދި ނޭވާލުމުގައި ބައިވެރިވާ މަސްތައް ފަދ އެތަކެއް ތަފާތު ޓިޝޫތަކެއްގެ މައްޗަށެވެ. އިންސާނުންގެ ނޭވާލާ ނިޒާމް މައިގަނޑު ދެބަޔަކަށް ބަހާލެވެއެވެ. އެއީ ނޭވާލާ ނިޒާމްގެ މަތީބަޔާއި، ނޭވާލާ ނިޒާމްގެ ތިރީބައެވެ. މީގެ އިތުރުން ވައި ނޮޅި އަދި ފުއްޕާމޭ ވެސް ހިމެނެއެވެ. ހަށިގަނޑަށް ވައި ވަނުމަށްފަހު ދައުރުވަމުން ފުއްޕާމޭ އަށް ވާޞިލްވަނީ އަންނަނިވި ބައިތައް ހުރަސްކޮށެވެ.\nފުއްޕާމޭ(Lungs) އަކީ ނޭވާލުމުގެ ނިޒާމްގައި ހިމެނޭ އެންމެ މުހިއްމު އަދި މައި ގުނަވަނެވެ. ފުއްޕާމޭ ގެ މައިގަނޑު މަސައްކަތަކީ ޖައްވުން ސާފުވައި ނުވަތަ އޮކްސިޖަން ހަށިގަނޑުގެ އެތެރެ އަށް ފޯރުކޮށްދިނުމާއި، ލޭގައި ހުންނަ ވިހަ ކާބަންޑައި އޮކްސައިޑް ފުއްޕާމޭގެ ޒަރީޢާއިން ހަށިގަނޑުން ބޭރުކުރުމެވެ. ފުއްޕާމޭގެ މަސައްކަތް އެންމެ ފުރިހަމަވާނީ ފުރާވަރުގެ އުމުރު ފުރާގަޔާއި، އުމުރުން 20ގެ އަހަރުތަކުގެ ކުރީކޮޅުގައެވެ. މިބުނި އުމުރު ފަހަނައެޅުމުން ފުއްޕާމޭގެ މަސައްކަތްކުރާ މިންވަރު އަހަރަކު 1 އިންސައްތައިގެ ނިސްބަތުން ދަށްވެގެން ދެއެވެ. ދުންފަތުގެ އިސްތިއުމާލު ކުރާމީހުންގެ ފުއްޕާމޭ މަސައްކަތްކުރާ މިންވަރު ނިސްބަތުން އަހަރަކު2އިންސައްތަ ދަށްވެގެން ދެއެވެ.\nފިތަކީ މޭގަނޑު ގެ ކަނާތު ލޯބް ގެ ތެރެއަށް ފެތިފައި އިންނަ ގުނަވަނެކެވެ. ފިތުގެ ތިރިއާއި އަރިމަތި ހުންނަނީ ޕެރިޓޯނިއަމް އިން ނިވާކުރެވިފައެވެ. އެކަމަކު ފިތުގެ މަތީ ސަތަހަ ނުވަތަ ފަރާތް އިންނަނީ ސީދާ މޭގަނޑުގައި ޖެހިފައެވެ. ފިތް ދުޅަވުން ކުރިމަތިވެއްޖެ ނަމަ ހުންއައުމާއެކު، ބަނޑުގައި ރިއްސާނެއެވެ. އާންމު ގޮތެއްގައި ރިއްސާނީ ބަނޑުގައި ކަނާތް ފަރާތުން މަތީގައި ފިތް އަދި މޭގަނޑު އޮންނަ ހިސާބުގައެވެ. 90 އިންސައްތަ މީހުންނަށް ފިތް ދުޅަވުން ކުރިމަތިވަނީ ފިތުގައި ހިލަ އުފެދުމުގެ ސަބަބުންނެވެ.\nލޭގެ ގުރޫޕް (Blood Group)ކަނޑައަޅަނީ އުފެދުމުގައި ލޭގެ ރަތް ސެލްގެ ސަތަހައިގައި ހުންނަ ''އެންޓިޖަން''(Antigen) ތަކާއި ގުޅުވައިގެންނެވެ. މިގޮތުން ހުންނަ އެންޓިޖަން އަކީ ޕްރޮޓީން، ކާބޯހައިޑްރޭޓް، ގްލައިކޯ ޕްރޮޓީން ނުވަތަ ގްލައިކޯ ލިޕިޑް ކަމަށް ވެސް ވެދާނެއެވެ. ބައެއް ވައްތަރުގެ އެންޓިޖަންތައް ލޭގެ ރަތް ސެލް ނޫން އެހެން ސެލްތަކުގެ ސަތަހައިގައި ވެސް ހުރެދާނެއެވެ. ލޭގެ ގުރޫޕް ކަނޑައަޅަނީ ޖެހިޖެހިގެން އިންނަ ދެ ''ކްރޯމަސޯމް''(Chromosome)ގައި ހުންނަ ބަހާ(Gene)ތަކަކުންނެވެ. މިބަހާތަކުގެ ތަފާތު 3ވައްތަރެއް ވެއެވެ. އެއީ އޭ، ބީ، އޯ އެވެ. ކޮންމެ މީހެއްގެ ހަށިގަނޑުގައި މިފަދަ ދެބަހާވެއެވެ. އެއް ބަހާ ލިބެނީ މަންމަގެ ފަރާތުންނެވެ.\nލޭމަނާވުމާއި ލޭގަނޑުވުމަކީ ހަށިގަނޑުގެ މަސައްކަތްތަކުގެ ތެރޭގައި ވަރަށް މުހިއްމު ދައުރެއް އަދާކުރާ ދެކަމެވެ. ލޭހޮޅިއެއް ނުވަތަ ލޭނާރެއް ކަނޑައިގެން ދިއުމުން ނުވަތަ ލިބޭ ގެއްލުމެއްގެ ސަބަބުން ބޭރުވަމުންދާ ލޭ ހުއްޓުވުމާއި، އެލޭބޭރުވުން މަނާކުރުމަށް ހިގާ މަސައްކަތްތަކަށް ''ހީމޯސްޓެސިސް'' (Hemostasis)އޭ ކިޔައެވެ. އަދި ލޭގަނޑުކޮށްލުމަށް ހިންގާ މަސައްކަތަށް ކިޔަނީ ''ކޮއަގިޔުލޭޝަން''(Coagulation) އެވެ. ލޭހޮޅިއަކަށް އަނިޔާލިބި ހަލާކުވުމުން ލޭހޮޅީގެ ބަތާނަފަށު(Endothelium)ގެ ދަށުގައިވާ ''ކޮލަޖެން''(Collagen) އޭކިޔާ ފައިބަރުތައް ހާމަވެ ފެންނަން ހުރެއެވެ.\nކޮލެސްޓްރޯލް އަކީ އިންސާނުންނާއި، ޖަނަވާރު ތަކުގެ ހަށިގަނޑުގައި އެކުލެވޭ ލޭގެ ފެނުގެ ބައި ނުވަތަ ލޭގެ ޕްލާޒްމާގައި ހުންނަ ތެޔޮ (ސަރުބީ އެކުލެވޭ) މާއްދާ އެކެވެ. އިންސާނާގެ ހަށިގަނޑު ރަގަޅަށް މަސައްކަތް ކުރުމަށްޓަކައި، ކޮންމެވެސް މިންވަރަކަށް ކޮލެސްޓްރޯލް ބޭނުންވެއެވެ. ގަވާޢިދުން ކަސްރަތު ކުރުމަކީ ނުރަގަޅު ކޮލެސްޓްރޯލްގެ މިންވަރު ދަށްކޮށް، ރަގަޅު ކޮލެސްޓްރޯލްގެ މިންވަރު މަތިކޮށްދޭނެ ކަމެކެވެ. އެހެންކަމުން ކޮންމެ ދުވަހަކު ގަވާޢިދުން މަދުވެގެން 30 މިނިޓް ހަށިގަނޑަށް ފައިދާހުރި ކޮންމެވެސް ކަސްރަތެއް ކުރުމަށް އާދަކުރާށެވެ.ސަރުބީ ދަށްކުރުމަށް މަސައްކަތްކުރުމުގެ